Feshun thafaathu, aa majileehaa medhu ummeedhu bodu | Mihaaru\nރައްޔިތުންގެ މަޖިލިހުގެ ރައީސް މުހައްމަދު ނަޝީދު އިއްޔެގެ ޖަލްސާގެ ރިޔާސަތުގައި. --- ފޮޓޯ: މަޖިލިސް\n30 މެއި 2019 - 09:12 73 comments\nރައްޔިތުންގެ މަޖިލީހުގެ އިއްޔެގެ ޖަލްސާގައި މެމްބަރަކު ނިޒާމީ މައްސަލައެއް ނަންގަވައި ޝަކުވާ ކުރެއްވި އެވެ. ހުސް ވަގުތު ކޮޅެއް ނުދެއްވައި، ރިޔާސަތުން ފޯރީގައި ޖަލްސާ ކުރިއަށް ގެންދެވުމުންނެވެ. މެމްބަރު ހިތްހަމަޖެހިވަޑައިނުގަތީ މީގެ ކުރިން މަޖިލީހުގައި އަމަލުކުރަމުންދާ އުސޫލާ ޚިލާފުވެވަޑައިގަތުމުންނެވެ. ދެ ގަޑި އިރު ބަހުސް މާ ދިގުވީ އެވެ. މެމްބަރު އެދިވަޑައިގަތީ އިދާރި މޭޒުން ވެސް އެކަން ރިޔާސަތުގެ ސަމާލުކަމަށް ގެންނެވުމަށެވެ.\nމަޖިލީހުގެ ރައީސް މުހައްމަދު ނަޝީދު އެ މެމްބަރަށް ހައްލެއް ވިދާޅުވެ ދެއްވި އެވެ. އެއީ، ޖަލްސާގެ ވަގުތު މެމްބަރަށް ދިގު ނަމަ ހުސް ވަގުތުކޮޅެއް ނެންގެވުމަށް ފަހު އަލުން ޖަލްސާގައި ބައިވެރިވެވަޑައިގަތުމަށް ހުރަހެއް ނެތް ކަމެވެ. މަޖިލީސް ކުރިއަށް ގެންދަވާނީ އިންތިޒާމްތައް ވީ އެންމެ ރަނގަޅަކަށް ހަމަޖައްސަވައިގެން ކަމަށް ވެސް ވިދާޅުވި އެވެ.\nއެމަނިކުފާނު މަޖިލީސް ކޮންޓްރޯލް ކުރެއްވި ގޮތުން، މާ ގިނަ ހުސް ވަގުތު ނެންގެވުމުގެ އަދި މެމްބަރުންނަށް ދެއްވުމުގެ ވެސް ވިސްނުންފުޅު ގެންގުޅުއްވާހެން ހިއެއްނުވެ އެވެ. މެމްބަރުން ރުހޭ ނަމަ ރޭ ވެސް ޖަލްސާއެއް ބާއްވަން ހުށަހެޅުއްވި އެވެ. މަޖިލީހުގެ ރިޔާސަތުގައި އިންނަވައި އެމަނިކުފާނަށް ބަހުސްގައި ބައިވެރިވެވަޑައެއް ނުގެންނެވޭނެ އެވެ. އެކަމަކު ދޭތެރެއަކުން ބަހުސްގެ ތެރެއަށް ވަދެވަޑައިގަތުމުން މެމްބަރުން އެކަން ހުއްޓުވަން ވެސް ޖެހިވަޑައިގަތެވެ.\nމަޖިލީހުގެ ފެށުން، އެމަނިކުފާނު ކުރިއަށް ގެންދެވި ސްޕީޑު ގިނަ ބަޔަކަށް ކަމުދިޔަ އެވެ. މަޖިލީހާ މެދު ކުރާ އުއްމީދު އާކޮށް، ނަތީޖާ ނެރެދޭނެ ކަމުގެ ޔަގީން ޝުއޫރުތައް ސޯޝަލް މީޑިއާގައި ބަންޑުންކޮށްލި އެވެ.\nHuvaa agenda kiyai nimmaali iru heevee maadhamaa hurihaa kameh nimmaalan ulheyhen. Laheh faheh neiy. Heevaagi Majilis.\n— Yellow Bird (@scharaph) May 28, 2019\nމަޖިލީހުގެ މަސައްކަތް ހަލުވި މިނުގައި ކުރިއަށް ދާނެ ކަން ޔަގީންކޮށް މީހަކު ކުރި ޓުވީޓެއް\nIncredible Majlis, full of hope. We'd never hadabetter chance. #Agenda19\n— Imran Zahir🎈 (@buks80) May 28, 2019\nމަޖިލީހާ މެދު އާއްމުންގެ އުއްމީދު ބޮޑު\nraees akee varubali vaane meehaa eh nuoon kan mihaaru mulhi dhuniye mi raajje rayithun hithaa hithun dhaney..... kobaa heevey kamehen\n— Mohamed khushaam (@MKhushaam) May 29, 2019\nކުރިއާ ޚިލާފަށް، މަޖިލީހުން ކަންކަން ހާމަކުރަން ނިންމުމުން އުފާކޮށް، މީހަކު ކުރި ޓުވީޓެއް.\nރައްޔިތުންގެ މަޖިލީހުގެ ހުވާ ކުރުމުގެ ޖަލްސާގައި މެމްބަރުން ބައިވެރިވެވަޑައިގަންނަވަނީ: އާ މަޖިލީހާ މެދު ރައްޔިތުންގެ އުއްމީދުތައް ގިނަ. --ފޮޓޯ/މަޖިލީސް\nވަގުތު ދިގުވެގެން ޝަކުވާ ކުރެއްވީ ރައްޔިތުންގެ މަޖިލީހުގެ ބައެއް މެމްބަރުން 18 ވަނަ ރައްޔިތުންގެ މަޖިލީސް ކުރިއަށް ގެންދިޔަ އުސޫލަށް އާދަވެފައި ތިއްބެވުމުން ކަމަށް ވެދާނެ އެވެ. ކުރީގެ ގިނަ މެމްބަރުންތަކަކަށް މި މަޖިލީހުން ރައްޔިތުން ފުރުސަތެއް ވެސް ނުދެ އެވެ. ގޮނޑި ދިފާއު ކުރެއްވުނީ މަދު މެމްބަރުންތަކަކެވެ.\nނިމިގެން ދިޔަ މަޖިލީހުގައި މެމްބަރުންގެ މާބޮޑު ޒިންމާއެއް ނޯވެ އެވެ. އިޚްތިޔާރެއް ވެސް ނޯވެ އެވެ. ގާނޫނުއަސާސީ އާއި ގާނޫނަކަށް، ގަވާއިދަކަށް، ރައްޔިތުން ހަވާލުކުރި މަސްއޫލިއްޔަތަކަށް ވެސް ބެލުމެއް ނޯވެ އެވެ. އޯޑަރު އަންނަ ގޮތަކަށް ބަޓަނަށް އޮބާލައްވާ މެމްބަރުންނާއި ޖަލްސާތަކުގައި ހަމައެކަނި ގޮނޑިކޮޅު ހޫނުކުރެއްވި މެމްބަރުން ގިނަ އެވެ.\nގިނަ ދުވަސްތަކުގައި މަޖިލީހުގައި ކުރާނެ މަސައްކަތެއް ނޯވެ އެވެ. އެޖެންޑާ ކުރާނެ ކަމެއް، ކޮމިޓީތަކުގެ މަސައްކަތެއް ނެތިގެން ކިތަންމެ ދުވަހަކު ޖަލްސާ ނުބާއްވައި ކެންސަލްކޮށްފައިވެ އެވެ. މަޖިލީސް އޮންނަ ބައެއް ދުވަސް ދުވަހު، ރިޔާސަތުން އެކަނި ވާހަކަ ދައްކަވައި، މެމްބަރުންނަށް ބަހެއް ވިދާޅުވުމުގެ ފުރުސަތު ނުދީ ވެސް ޖަލްސާތައް ނިންމާފައި އެބަހުއްޓެވެ.\nއެއީ، ރައްޔިތުން ބަލައި ނުގަތް ކަންކަމެވެ؛ ޖަލްސާގެ ވަގުތު ދިގުވެގެންނާއި މަސައްކަތްތައް ގިނަވެގެން މިހާރު ޝަކުވާ ކުރާނެ ނަމަ އެއީ ހަނދާނުގައި ބަހައްޓަން ޖެހޭ ކަމެކެވެ. މީގެ ކުރިން އެ ކަންބޮޑުވުންފާޅުކުރީ ރައްޔިތުންނެވެ.\nމިފަހަރު އޮތީ ރައްޔިތުން ބޭނުންވާ ގޮތް\nނިމިގެންދިޔަ މަޖިލީހުގައި ރާއްޖޭގެ ދުސްތޫރީ ނިޒާމް ގެއްލުން ލިބުނު ގިނަ ގޯސްތައް ހަދާފައި ވެ އެވެ. ރައްޔިތުންނަށް ގެއްލުންވީ، ހައްގު ނިގުޅައިގަނެވުނު ކިތަންމެ ނިންމުމެއް ނިންމި އެވެ. އެ ކަންކަން އިސްލާހުކޮށް، ރައްޔިތުން ބޭނުންވާ މިސްރާބަށް މަޖިލީސް ހިންގައި ކުރަން ހުރި މަސައްކަތްތައް ބައިވަރެވެ. އެކަން، ދައުލަތުގެ އިސް މަގާމްތައް ފުރުއްވި ގިނަ ބޭފުޅުންތަކެއް ހިމެނިވަޑައިގަންނަވާ 19 ވަނަ ރައްޔިތުންގެ މަޖިލީހުގެ މެމްބަރުން ގަބޫލުކުރައްވަ އެވެ.\nމަޖިލީހުގެ ރައީސަކު ހޮވުމަށް ބާއްވި ޖަލްސާ -- ފޮޓޯ: މަޖިލިސް\nމަޖިލީހުގެ ބައެއް މެމްބަރުން ވިދާޅުވި ގޮތުގައި 18 ވަނަ މަޖިލީހުން ރައްޔިތުންނަށް ފައިދާ ހުރި މަސައްކަތްތަކެއް ނުކުރެވުނަސް މި މަޖިލީސް ތަފާތުވާނެ އެވެ. ރައްޔިތުންގެ ހައްގުތައް އިސްކުރާނެ އެވެ. ނަތީޖާ ނެރެދޭނެ އެވެ. ސަރުކާރުން ރައްޔިތުންނަށް ކޮށްދޭން ވައުދުވި ކަންކަން ތަންފީޒުކުރަން ބާރު އަޅާނެ އެވެ.\nރައްޔިތުންގެ މަޖިލީސް މިފަހަރު ކުރިއަށް ދާނީ ރައްޔިތުން ބޭނުންވާ ގޮތަށް ކަމުގެ ޔަގީންކަން ވެސް ދެއްވަ އެވެ.\nވަކި މީހަކު ބޭރުކުރާކަށް، ވަކި މީހަކަށް ފުރުސަތުދޭން، ކުއްލިއަކަށް މަޖިލީހަށް އެއްޗެހި ހުށަހަޅައިގެން ކުރިއަށް ނުގެންދަވައްޗޭ ސަރުކާރަށް ދަންނަވާފައި އަޅުގަނޑުމެން އޮންނާނީ. --އާޒިމް\nމެދު ހެންވޭރު ދާއިރާގެ މެމްބަރު އަލީ އާޒިމް ވިދާޅުވީ ރައްޔިތުންނަށް ވީ ވައުދުތައް ފުއްދަން މަޖިލީހުން ސަރުކާރަށް ފުރިހަމަ އަށް އެއްބާރުލުން ދޭނެ ކަމަށެވެ. އެކަމަކު، އޭގެ މާނައަކީ ރައްޔިތުން ނިކަމެތި ކުރާ ފަދަ އެއްވެސް ކަމަކަށް މި މަޖިލީހުން އާނބަސް ބުނުން ނޫން ކަަމަށް ވިދާޅުވި އެވެ.\nމި މަޖިލީހުން އިސްކުރާނީ، އޭނާ ވިދާޅުވި ގޮތުގައި، ރައްޔިތުންގެ ހައްގުތަކެވެ.\n"އެއް ކަމަކަށް، އަސާސީ ހައްގުތައް ފުޅާވެގެން ދާނެ. ދެ ވަނަ ކަމަކަށް ރައްޔިތުން އެންމެ ބޮޑަށް ބޭނުން ވަނީ ޖުޑީޝަރީ އިސްލާހުކުރުން. މި މަޖިލީހުން މިކަން ވެގެން ދާނެ. މިކަހަލަ ރައްޔިތުން ބޭނުންވި ކަންކަން ހަމަ ޔަގީނުން ވެސް ސުޕަ މެޖޯރިޓީ އޮވެގެން އަޅުގަނޑުމެން ކޮށްދޭނަން،" އާޒިމް ވިދާޅުވި އެވެ.\nރައްޔިތުންގެ މަޖިލީހުގެ 65 ގޮނޑިއާ އެކު ސުޕަ މެޖޯރިޓީ އޮތީ ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީ އަށެވެ. މިއީ، ނުފޫޒުން އެއްކިބާވެފައިވާ ނަޒާހަތްތެރި، މަޖިލީހަކަށް އޮތް ބިރެއްގެ ގޮތުގައި އެއް ބަޔަކު ސިފަކުރިއަސް އާޒިމް ވިދާޅުވި ގޮތުގައި ސުޕަ މެޖޯރިޓީ އޮތަސް ސަރުކާރުން ބޭނުންވާ ހުރިހާ ކަމެއް މި މަޖިލީހުން ނުކޮށްދޭނެ އެވެ.\nއެ މަގަށް މަޖިލީސް ހިންގަން، މަޖިލީހުގައި 25 އަހަރު ހޭދަކުރެއްވި، ރައީސް އިބްރާހިމް މުހައްމަދު ސޯލިހްގެ ސަރުކާރުން އެދޭނެ ކަމަކަށް ވެސް އާޒިމް ގަބޫލެއް ނުކުރައްވަ އެވެ.\nބިލުގައި ވަނީ ކޯއްޗެއް ކަން ސާފުނުވަނީސް ނުވަތަ ކިޔާލާނެ ވަގުތު މެމްބަރުންނަށް ނުދީ ވެސް ނިމިގެން ދިޔަ މަޖިލީހުން ބިލްތައް ފާސްކޮށްފައި އެބަ ހުއްޓެވެ. މެމްބަރުންނާ މެދު ތަފާތު ކުރުން ގެންގުޅެ، މައިނޯރިޓީއަށް އިހްތިރާމް ކުޑަކުރި މަންޒަރު ވެސް ފެނުނެވެ. އެކަމެއް، އާޒިމް ވިދާޅުވި ގޮތުގައި، މި މަޖިލީހުގައި ނުހިނގާނެ އެވެ.\n"ވަކި މީހަކު ބޭރުކުރާކަށް، ވަކި މީހަކަށް ފުރުސަތުދޭން، ކުއްލިއަކަށް މަޖިލީހަށް އެއްޗެހި ހުށަހަޅައިގެން ކުރިއަށް ނުގެންދަވައްޗޭ ސަރުކާރަށް ދަންނަވާފައި އަޅުގަނޑުމެން އޮންނާނީ،" އާޒިމް ވިދާޅުވި އެވެ.\nޖުމްހޫރީ ޕާޓީގެ ނައިބު ލީޑަރު އަދި ތިމަރަފުށީ ދާއިރާގެ މެމްބަރު އަބްދުﷲ ރިޔާޒް ވެސް ވިދާޅުވި ގޮތުގައި އާ މަޖިލީހަކީ ރައްޔިތުންގެ އުއްމީދުތައް ފުރިހަމަކޮށްދޭން މަޖިލީހެކެވެ. މެމްބަރުންގެ ވިސްނުމާއި ރޫހު ހުރީ އެ މިސްރާބަށް ކަމަށް އޭނާ ދެކެވަޑައިގަންނަވަ އެވެ.\nމަޖިލީހުގެ ކޮންމެ މެމްބަރަކީ އެ މީހެއްގެ އަމިއްލަ ވިސްނެވުމުގައި ރައްޔިތުންގެ މަސްލަހަތަށް މަސައްކަތް ކުރައްވަން ޖެހިވަޑައިގަންނަވާ މެމްބަރެކެވެ. މެމްބަރެއްގެ ގޮތުގައި ކުރެއްވި ހުވާ ހަނދާން ނައްތާލައިގެން ނުވާނެ އެވެ. މެމްބަރުންގެ ކުރިމަތީގައި އޮންނަން ޖެހޭނީ ގާނޫނުއަސާސީ އާއި ގާނޫނުތައް ކަން ރިޔާޒް ފާހަގަކުރެއްވި އެވެ.\n"އެއަށް ވުރެން މަތީ މަތީ އަމުރެއް ކުރާ އެއްޗެއް މަޖިލީހުގައި ނޯންނާނެ ކަން މެމްބަރުން ގަބޫލުކުރަން ޖެހޭ. އެހެންވީމަ އެއްވެސް މެމްބަރެއްގެ މައްޗަށް ނުފޫޒެއް ފޯރުވިގެންވާނެ ކަމަކަށް އަޅުގަނޑެއް ނުދެކެން. އެ މީހެއްގެ ބުއްދި އަށް ފެންނަ ގައުމަށާއި ރައްޔިތުންނަށް ރަނގަޅު ކަން މަޖިލީހުގައި ވަކާލާތުކޮށް ނިންމަން ވާނީ،" ރިޔާޒް ވިދާޅުވި އެވެ.\nއާޒިމާއި ރިޔާޒް ތަފްސީލްކޮށް ދެއްވީ މަޖިލީސް ހިންގަން ރައްޔިތުން އެދޭ ގޮތެވެ. އަދި ކުރާ އުއްމީދުތަކެވެ. އެ ގޮތުގެ މަތިން، މަޖިލީސް ހަރަކާތްތެރިވެ، ބާރު ސްޕީޑުގައި ނަތީޖާ ނެރެދެއްވާނެ ކަން ފުރަތަމަ ޖަލްސާގައި މަޖިލިހުގެ ރައީސް ނަޝީދު ވަނީ ސާފުކޮށްދެއްވައިފަ އެވެ. ގިނަ ކަންކަމަށް ބަހުސް ކުރައްވައި މަޖިލީހުގެ ގަވާއިދު އިސްލާހު ކުރުމުގެ މަސައްކަތް ވެސް ވަނީ ފަށައިފަ އެވެ. ކުރިން ފެންނަނީ، މަޖިލީހުގެ ރިޔާސަތުން އަވަސް އަވަހަށް ޖަލްސާ ނިންމާލައްވަން އުޅުއްވާ މަންޒަރެވެ. މިފަހަރު ތަފާތުވާނެ އެވެ.\nމަޖިލީހުގެ އާ ރައީސަކީ ސިޔާސީ މަސައްކަތުގައި ވަރުބަލި ވާނެ ބޭފުޅެއް ނޫނެވެ؛ ފުރަތަމަ ދުވަހު ވެސް މަޖިލީސް ތެރެއިން އެ ދެއްކެވީ އެ މަންޒަރެވެ.\nއިތުރު ލިޔުންތައް ރައީސް މުހައްމަދު ނަޝީދު ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަލީ އާޒިމް މެމްބަރު އަބްދުﷲ ރިޔާޒް (ތިމަރަފުށި)


Fuaaf - 19 | Vaahaka ފުއާފް – 19 – Vaahaka\n3k50\tApril 13, 2021\n" އަސްރާ.. " ލުއި ހީލުމަކާއެކު އެޒުވާނާ އައިސް އަަަަަަަސްރާގެ ގާތުގައި މަޑުކޮއްލިއެވެ. އަސްރާ އެޒުވާނާއާ ހަތަރުކަޅި ހަމަކޮއްލި ވަގުތު ދެލޯ ފެހިކުލައިން ވިދާލުމާއެކު އަަސްރާއަށް ސިހފިައި ދުރަށް ޖެހިލެވުނެވެ.\n" އަހަރެން އެނގިއްޖެތަ؟ " އެޒުވާނާ ނިއްއަރުވާލަމުން އަސްރާކުރެ އެހިއެވެ. އަސްރާ ބޯޖަހާލަމުން ހަށަން ބަނދެލިއެވެ.\n" ތިއީ އަހަރެންގެ އެހީތެރިޔާއެއްނު... އެމަހުގެ ހަޤީޤަތާ ގުޅިފައިވާ މީހާ... " ކުރިމަތީގައި އެހުރީ އިންސާނެއް ނޫންކަން އެންމެ ފުރަތަމަ ފެނުމުން ވެސް އަސްރާއަށް އެނގިގެން ދިޔައެވެ.\n" ވެދާނެއެއްނު އަހަރެންމީ އެހެން މީހެއް ކަމަށްވެސް... " އެޒުވާނާ ހިނިތުންވެލަމުން ބުނެލިއެވެ.\n" އުހުން. ފެހި މަހުގެ ހަޤީޤަތަކީ ތިއީ. މޫދަށް ގޮސް އެމަހެއް ގެނައި ފަހުން އަހަރެންނަށް އާދަޔާ ހީލާފު ކަންކަން ފެންނަން ފެށީ.. ފުރަތަމަ ގިފިލިން. ދެން މަސް ވެއްޓުމުން ވެސް ދިރުން. އަނެއްކާ ލަތީފާމެންގޭގައި އިންދާ އަހަރެން ސަލާމަތް ކޮއްދިން ފުރަތަމަ ފަހަރު. އަހަރެންނަށް އެނގޭ ހުރިހާ ކަމެއްވެސް. އެއްދުވަހު ކޮޓަރި އެނދުން ފައިބަނިކޮށް ވެއްޓެން ދިޔަ ދުވަހު ވެސް އަހަރެން ސަލާމަތް ކޮއްދިނީމެއްނު. އެދުވަހު އަހަރެން ވެއްޓެން ދަނިކޮށް އެނދު ތަންދޮށުގައި އިން މަހެއް ނެތް. އެހިސާބުން ޔަޤީންވީ އެމަހުގެ ހަޤީޤަތް. އެމަހަކީ ތިއީއެއްނު؟ " އަސްރާގެ އަޑުގައި ޖެހިލުންވުމެއް ނެތެވެ. ކުރިމަތީގައި އެހުރީ އެތައް ދުވަހުން ވަންދެން ކެތްތެރިކަމެއްނެތި ދެކެން ބޭނުންވި މީހާއެވެ. ލޮލަށް ނުފެނުނެއްކަމަކު އެމީހަކާއެކު ހަޔާތް ވޭތަ ކުރުމުން ކޮންމެވެސް ވަރަކަށް އަސްރާވަނީ އެމީހަކަށް އާދަވެފައެވެ. އެއްބުޅަލެއް އަބަދު ފެނިފެނި ފަހުން އެފެނުނަސް ނުސިހޭ ފަދައިންނެވެ.\n" ބިންގޯ! " އެޒުވާނާ ޝަހާދު އިނގިލި އަސްރާއާ ދިމާއަށް ދިއްކޮއްލިއެވެ. އަސްރާ ދެބުމަ ގޮށް ޖަހާލީ އެބުނި އެއްޗެއް އޭނައަށް ނޭނގިގެންނެވެ.\n" މާފުކުރޭ.. އަހަރެން މިބުނީ އެކަން އަސްރާއަށް އެނގުނު ވާހަކަ. އަހަރެންގެ އޮތީ އެންމެ ސުވާލެއް... އެސުވާލަށް ޖަވާބުދޭނަންތަ؟ " އެޒުވާނާ އިސްތަށިގަނޑުގައި އަތް ހިންގާލަމުން އަހާލިއެވެ.\n" އެއީ ކޮން ސުވާލެއްކަން ބުނީމައި ޖަވާބުދޭން އިނގޭނީ... " އަސްރާ ހަށަން މުހާލަމުން ބުނެލިއެވެ. މޫނުމަތިން ވަރަށް އަޅާލުން ކުޑަކަން ދައްކަމުން ދިޔަ ނަމަވެސް އެތެރެއިން އޭނަގެ ހިތް އުފަލުން ނަށަމުން ދިޔައީ ހަޔާތުގައިވެސް އޭނަ އެދޭ ކަހަލަ ބައިވެރިޔަކު ލިބުމުންނެވެ.\n" އަސްރާ އަހަރެން ބޭނުންތަ؟ " އެޒުވާނާ ކޮއްލީ ތަފާތު ސުވާލެކެވެ. ހައިރާންވެފައި އަސްރާ ނިއްއަރުވާލަމުން އެބުނި އެއްޗެއް ނޭނގޭކަމަށް ހަދާލިއެވެ.\n" އަސްރާ ހަޔާތުގެ ބައިވެރިޔަކަށް އަހަރެން ބޭނުންތަ؟ " އެޒުވާނާގެ މޫނުމަތިން ފެންނަމުން ދިޔައީ ލާނެއްކަމެވެ. އެޒުވާނާއަށް އަސްރާގެ ޖަވާބު މާކުރިންވެސް އެނގޭ ކަހަލައެވެ.\n" އަހަރެން ނޫނެކޭ ބުނެފިއްޔާ.؟ " އަސްރާ އެއްމިޔަނަކުން ހީލިއެވެ.\n" އަހަރެންނަށް އެނގޭ އަސްރާ ނޫނެކޭ ނުބުނާނެކަން. އަހަރެން އެނގޭ އަސްރާ ތިވިސްނަނީ ކޯޗެއްކަން ވެސް. އެކަމަކު އަހަރެން ބޭނުމީ ތިދުލުން އަހަރެންގެ ޖަވާބު އަޑު އަހަން... " އެޒުވާނާ ފުންކޮށް ހީލިއެވެ. އެޒުވާނާގެ ފުން ހިނިތުންވުން ފެނިފައި އަސްރާގެ ހިތް ބާރުބާރަށް ޖެހެމުން ދިޔައެވެ. އަދި އެޒުވާނާއާ ހަތަރުކަޅި ހަމަކޮއްލަމުން ބޯޖަހާލީ އެސުވާލަށް އަހަރެން އާނއެކޭ ބުނާ ފަދައިންނެވެ.\n" އަހަން އަސްރާ... ދަރިފުޅާ... " މޫސައަށް ގެއަށް ވަދެވުނީ އެވަގުތުއެވެ. އަސްރާއަށް ސިހިފައި މޫސައަށް ބަލާލުމަށްފަހު ދެވަނަ ސިކުންތުގައި އޭނަ އެޒުވާނާއާ ވީފަރާތަށް އެނބުރިލިއެވެ. އެޒުވާނާ ފެންނަން ނެތުމުން އަސްރާ ހީލުމަށްފަހު މޫސައާ ކުރިމަތިލިއެވެ.\n" ލައްބަ ބައްޕާ... ގެނޭ އަޅުގަނޑަށް ވަދުތައް... " އަސްރާ ގޮސް މޫސަގެ އަތުން ވަދުތައް ނެގިއެވެ.\n" ދަރިފުޅު ކީއްވެ މިތާ ތިހުރީ.؟ ބައްޕަ ބުނަމެއްނު މިގަޑީގައި ގަސްތަކާ އެހާ ގާތް ނުވާށޭ.. " މޫސަ ހައިރާންވެފައި ސުވާލުކޮއްލިއެވެ.\n" އެގަސްތައް ދިގުވާތި ކޮށާލަންވީއޭ ހިތާ ބަލާލަން މިހުރީ... " އަސްރާ ދޮގު ހަދަމުން ހީލިއެވެ.\n" ދެން އަވަހަށް އިރު ނޯއްސެނީސް ފެންވަރަން ދޭ... ބައްޕަވެސް މިދަނީ. އަދި މިރޭ އަވަހަށް ލަތީފާގެ ކައިވެނީގެ ވަލީމާއަށް ވެސް ދާންވާނެ އެއްނު.. " މޫސަ މާބޮޑު ކަމަކަށް ނުހަދާ އެތެރެއަށް ހިނގައިގަތެވެ.\n" އުއްމީދުކުރަން އަދި މިރޭ ބައްދަލުވާނެކަމަށް... " އަސްރާ އެތެރެއަށް ހިނގައިގަންނަން އުޅެނިކޮށް އެޒުވާނާގެ އަޑު އަސްރާގެ ކަންފަތުގައި ޖެހުމާއެކު ގައިން ހީބިހި ނަގައިގެން ދިޔައެވެ. އަދި އޭނަ ދާދި ގާތުގައި ހެވިފައި ހުރި އެޒުވާނާއަށް ބަލާލުމަށްފަހު ހީގަނެފައި އެތެރެއަށް ވަނެވެ.\n" ދަރިފުޅާ ދެން އާދެބަލަ.. ގާޒީންވެސް މިހާރު އެއޮތް އަންނަނީ... " ހުސްނާ ލަތީފާގެ ކޮޓަރިއަށްވަނެވެ.\n" ހޫމް މަންމާ.." ބާއަލަމާރީގެ ލޯގަނޑު ކުރިމަތީގައި ކައިވެނީގެ ރަތް ދޯޕައްޓާ ވިދާ ހެދުމުގައި ހުރި ލަތީފާގެ މޫނުމަތިން ފެންނަމުން ދިޔައީ އުފާވެރިކަމެވެ.\n" ތިވަރަށް ނުހުނަސް ވެދާނެ... " ކޮޓަރީގެ ދޮރު ފޮތިގަނޑު ހިއްލާލަމުން އެތެރެއަށް ވަތް އަސްރާ ހީގަތެވެ. އަތްކުރު ކަކުލާ ހަމަޔަށް އަރާ 'ފާން' ކުލައިގެ ރޭނދާ އެޅި ހަމަ އެކުލައިގެ ފޮތީގެ ހެދުމުގައި ހުރި އަސްރާގެ ރީތިކަން އިންތިހާއެވެ. ފަންފަން އުނަގަނޑާ ހަމަޔަށް އަރާ އިސްތަށިގަނޑު ނިއުޅުވާލާފައިވާއިރު އެއްވެސް ލަކުނެއް ނެތް އެއޮމާން ދޮން މޫނުގައި އިތުރު އެއްޗެއް އުނގުޅާފައެއް ނުވެއެވެ.\n" އަހަން ދަރިފުޅާ އައީދޯ؟ މާޝާﷲ ހާދަ ރީއްޗޭ.. ލަސްނުކޮށް ލަތީފާ ގޮވައިގެން ނިކުމޭ. ދައްތަ އެބަ އަންނަން... " ހުސްނާ ނިކުތީ ބޭރަށެވެ.\n" މަށަށް ހީވަނީ އަސްރާހެން މީހަކާ އިންނަން ތިއުޅޭނީ.. ބަލާބަލަ ރީތިކަން.. ތިކޮންތާކުން ހޯދި ހެދުމެއް؟ ހާދަ ނުފެންނަ ކަހަލަ؟ " ލަތީފާ އަސްރާއަށް ވައްކަޅިން ލޯގަނޑުން ބަލާލަމުން ބުނެލިއެވެ. މޫނުމަތިން ހިނިތުންވުމެއް ދައްކައިގެން ހުއްޓަސް އޭނަގެ ހިތުގައިވި ހަސަދަ އިތުރުވެގެން ދިޔައެވެ. މުޅި އެރަށުންވެސް އަސްރާ ކަހަލަ ރީތިކަމެއް ހުރި އަންހެންކުއްޖަކު ނުފެންނާނެއެވެ. އެތައް އަންހެންކުދިންނެއްގެ ހިތުގައި ހަސަދަ ރޯވަމުން ދިޔައިރު ފިރިހެންކުދިންގެ ހިތްތައް އަބަދުވެސް އަސްރާއަށް ލެނބެމުން ދާކަން ލަތީފާއަށް އެނގެޔެވެ. އެންމެ ކުޑައިރުއްސުރެ ލަތީފާގެ ހިތުގައި ކޮންމެވެސް ވަރަކަށް ހަސަދަވެރިކަމެއް އަސްރާއާ ދޭތެރޭ އޮވެއެވެ. އެހެނަސް އޭނަ އެކަން ނުދައްކަނީއެވެ.\n" މި މީހަކު ދިން ހަދިޔާއެއް.. " އެހެން އަސްރާއަށް ބުނެވުނު ވަގުތު ދެލޯމަރައި ހިނިތުންވެވުނީ ބޭއިޙްތިޔާރުގައެވެ.\n" ހިނގާ ބޭރަށް.. " ލަތީފާ ތުން އަނބުރާލަމުން އަސްރާގެ ކޮނޑުގައި ހިފައިގެން ބޭރަށް ނުކުތް އިރު އެތައް ބަޔަކު އެގޭގެ މެދުގޯތީގައި ތިއްބެވެ. މުޅިމެދުގޯތީގައި ފާނޫޒުތައް އަތުރާލާފައިވާއިރު ބޮޑު މޭޒެއްގެ ކައިރީގައި ގޮނޑިތައް ޖަހާލައި ކައިވެންޏަށް ތައްޔާރުކޮއްލާފައިވެއެވެ. ދުރުދުރަށް ދާންދެން ބިރިޔާނިއާއި ކަށިކެޔޮ ފަނީގެ ވަސްތައް މާހައުލުގައި އެއްވަސް ވެލާފައި ހުއްޓެވެ.\nކައިވެނިކޮށްދޭ ގާޒީން އައިސް މޭޒުދޮށުގައި އިށީނުމުން ލަތީފާގެ ބައްޕައާއި ލަތީފާގެ އިތުރުން އޭނަ ވާން އުޅޭ ފިރިމީހާ އާހިލް ވެސް އެމޭޒު ދޮށުގައި އިށީނެވެ. އަދި އަސްރާގެ ބައްޕަ މޫސަ އާއި އެގޭ ކައިރި އެހެން މީހަކުވެސް ހެކީންގެ ގޮތުގައި އިށީނެވެ. އަސްރާ ގޭގެ ނިކުންނަ ދޮރާ ގާތުގައި އެހެން މީހުންގެ ފަހަތުގައި މަޑުކޮއްލަމުން ކުރިޔަށް ދާންފެށި ކައިވެނީގެ އަޑު އެހުމަށް ސަމާލުކަން ދިނެވެ. އޭރުވެސް އެތައް ފިރިހެން ކުދިންނެއް އަސްރާއަށް ފަސްއެނބުރި ބަލަމުން ދާކަން އަސްރާއަށް އެނގެއެވެ. އެހެނަސް އެކަމަކަށް އޭނަގެ ސަމާލުކަމެއް ނެތެވެ. އެއީ ފެނިފެނި އާދަވެފައިވާ ކަމެކެވެ.\n" އަސްރާ... " މަޑުމަޑުން އެއްކަލަ ޒުވާނާގެ އަޑު އަސްރާގެ ކަންފަތް ދޮށުގައި މިއުޒިކެއްހެން އިވިގެން ދިޔައެވެ. އަސްރާ ސިހިފައި ފަރާތް ފަރާތް ހޯދާލީ އެޒުވާނާ ފެންނަން ހުރިތޯއެވެ. އެވަގުތު ދިއްގަރު ގޭގެ ދޮރުން ވަދެގެން އޭނަގެ ގާތަށް އެޒުވާނާ އަންނަނީއެވެ.\n" ހިނގާބަލަ މަށާ އެއްކޮށް... " އިރުއޮއްސެމުން ދިޔަ ވަގުތު ލައިގެން ހުރި އެއްޗެހީގެ ބަދަލުގައި ވަޅުފެހިކުލައިގެ ގަމީހާއި ކަޅު ޖިންސުގައި ހުރި އެޒުވާނާ އައިސް އަސްރާގެ އަތުގައި އެއްވެސް ޖެހިލުމެއްނެތި ހިފާލިއެވެ.\n" މިގަޑިޔަކު ނޫން. ބައްޕަ ހޯދާނެ... " އަސްރާ ވަގުތުން ދެކޮޅު ހެދިއެވެ.\n" ވަލީމާ ނިމެންވާއިރަށް އަންނާނީއޭ... މިތާ ދެން މިހާ މީހުން ގިނަ ތަނަކު ހުންނަން ނުވާނެ. ބަލާބަލަ އެތިބި މީހުން އިރުއިރުކޮޅާ އަސްރާއަށް ބަލާވަރު. އަހަރެން ބޭނުމެއްނޫން އަސްރާ އެހެން މީހުންނަށް އިސްތިހާރުކުރާކަށް. ތިއި ހަމައެކަނި އަހަރެންގެ މިލްކެއް.. " އެޒުވާނާ އަސްރާއާ އިހުނަށްވުރެ ގާތްވެލިއެވެ. އެދެމިހުން ކުރިމަތީގައި ތިބި ފިރިހެން ކުދިންތައް ވަގުތުން މޫނު އަނބުރާލައިފިއެވެ.\n" ހިހިހި... ހިނގާ... " އަސްރާ އޭނަގެ ކުރިމަތީގައި ތިބި ކުދިންތަކަށް ބަލަމުން ހީގަތެވެ.\nއެޒުވާނާ އަސްރާގެ އަތުގައި ހިފައިގެން އެގެއިން ނުކުމެގެން މިސްރާބުޖެހީ މީހުން ގޮސް ނޫޅޭ ފުއްޓަރު ފަރާތަށެވެ. ސާދަވިލޭރޭގެ ހަނދުން އެމާހައުލު އިތުރަށް ފުރިހަމަ ކޮއްލާފައިވެއެވެ. އެފިނިފިނި ވައިރޯޅިތަކާއި ރާޅުތައް ބީއްސަމުން ދިޔަ މަންޒަރުން މާހައުލުގެ ހަމަހިމޭންކަން ނަގާލައިފައިވެއެވެ. އެހިމޭން ހިތްގައިމު މާހައުލު ރޭގަނޑުގެ ވަގުތުގައި އަސްރާއަށް އަލަށް ފެނުމުން ހުރީ އާޝޯހުވެފައެވެ.\n" މިތާ އިށީނދެބަލަ.. " މޫދާ ގާތު ގަސްތައް ކައިރީގައި ހުދު ދޮންވެލިގަނޑު މަތީގައި އެޒުވާނާ ދެކަކޫ މެޔާ ހަމަޔަށް ނަގައިގެން އިށީނދެލިއެވެ.\n" އަދިވެސް ނަމެއް ނުބުނަމެއްނު... " އަސްރާ އެޒުވާނާއާ ޖެހިގެން އިށީނެވެ.\n" ނަން ދޯ؟ އަސްލު ނަން އެހާ ރީއްޗެއް ނުވާނެ. އަސްރާ ނަމެއް ހަދަންވީނު؟ " އެޒުވާނާ ހީލަމުން އަސްރާގެ އަތުގައި ހިފާލިއެވެ.\n" އަލިފަކުން ކިޔާނީ.. އަހަރެންނާ ގުޅޭ ގޮތަށް. ކިހިނެތްވާނެ އަމީރު.؟ އުހުން... އަރްޒަން؟ " އަސްރާ ނިއްއަރުވާލަމުން އަހާލިއެވެ.\n" އަރްޒަން؟ ހިހި.. މައްސަލައެއް ނެތް... ކިހިނެތް އެނަން ހޯދީ؟ އެއީ އެހާ އާއްމުނަމެއް ނޫނެއްނު؟ " އެޒުވާނާ ހީގަތެވެ.\n" މާލޭގައި އުޅޭ ބޮޑުބެ އުރުދޫއަށް ގޮއްސަ ނަންފޮތެއް އަހަރެންނަށް ހަދިޔާއަކަށް ދިނީ. އެފޮތުގައި އިން ނަމެއް އެއީ. އަރްޒަންގެ މާނައަކީ އަގުހުރި... " އަސްރާ ހީލިއެވެ.\n" އަހަރެންމި އެހާ އަގުހުރި މީހެއްތަ؟ " އަރްޒަން ސީރިއަސްވެލަމުން އަހާލިއެވެ. އަސްރާ ލަދުރަކި ހީލުމަކާއެކު ބޯޖަހާލިއެވެ.\n" ތިހެދުން ރީތިދޯ؟ ތިއީ އެމެރިކާ ހިސާބުތަކުގައި ވަރަށް މަޝްހޫރު ހެދުމެއް... މިރޭ އަހަރެންނާ އެއްކުލަ ކޮއްލާފައި ތިހުރީ " އަރްޒަން އަސްރާގެ ހެދުމަށް ބަލާލަމުން ހީލިއެވެ.\n" ޝުކުރިއްޔާ... " އަސްރާ ހީލަމުން އަރްޒަންގެ ކޮނޑުގައި ބޯއަޅާލިއެވެ.\n" ކީއްވެ މިޔޮތް ހުރިހާ ދުވަހު އަހަރެންނަށް ނުފެނި ކުއްލިއަކަށް މިއަދު ތިފެނުނީ؟ " އަސްރާ އަރްޒަންގެ އަތުގައި ހިފާލަމުން އެއަތުގެ ތެރެއަށް އަތް މަހާލިއެވެ.\n" އަސްރާ ކުޑައިރު އަސްރާދެކެ ލޯބިވެޔޭ ކިޔާފަ އުޅުނަސް އަސްރާއަށް ނުވިސްނޭނެކަން އެނގޭތީ... ދެން ހިތަށް އެރީ އަސްރާ ބޮޑުވީމައޭ އަހަރެން އަސްރާއަށް ލޯބި ހުށައަޅާނީ... " އަރްޒަން އަސްރާގެ އަތުގައި އޭނަގެ އަނެއް އަތުން ފިރުމަމުން ބުނެލިއެވެ.\n" ތިބުނަނީ އަރްޒަން އަހަރެންދެކެ ލޯބިވެޔޭތަ؟ " އަސްރާ ސިހިފައި ތެދުވަމުން އަހާލިއިރު ދެލޮލުން ފެނިގެން ދިޔައީ ހައިރާންކަމެވެ.\n" ހޫމް. އަސްރާވެސް ވަމެއްނު... " އަރްޒަން ލާނެއް ހީލުމަކާއެކު ބުނެލިއެވެ.\n" ދެން! ވިސްނާ އެއްޗިހިވެސް ދެނެގަންނަނީތަ؟ " އަސްރާ ދެލޯ ބޮޑުކޮއްލާފައި އަރްޒަންއަށް ބަލާލިއެވެ.\n" އުހުން. އެނގުނީ... އަސްރާއަށް ފިލައިގެން އުޅެނިކޮށް.. އެއްްދުވަހު އަޑު އިވުނީ އަސްރާ އެހެން ބުނި އަޑު... ބުނީ މިހެނެއްނު.. _ އަހަރެންނަށް އޭނަ ނުފެނުނަސް އޭނަދެކެ ލޯބިވޭ... _ " އަރްޒަން އަނގަ ތުއިކޮއްލަމުން އަސްރާ ބުނި ގޮތަށް ބުނެލިއެވެ. އަސްރާ ރުޅިއަންނަ ކަމަށް ހަދަމުން އަރްޒަންގެ މުލައްދަނޑީގައި ތަޅައިގަތެވެ.\n" އަހަރެންނާ ކިސްކުރަން ވެސް ބޭނުމެއްނު؟ " އަރްޒަން އިނގިރޭސިން އެހެން ބުނަމުން ލާނެއްކަމާއެކު ހީގަތެވެ.\n" ތިބުނީ؟ " އަސްރާއަކަށް އަރްޒަން ބުނި އެއްޗެއް ނޭނގުނެވެ.\n" މިބުނީ މިވާހަކަ.... " އަރްޒަން އަސްރާގެ އޭނަގެ ގާތަށް ދަމައިގަތުމަށްފަހު އަސްރާގެ އެއޮމާން ތުންފަތަށް ބޮސްދިނެވެ.\nއެދުވަހުގެ ފަހުން އަސްރާއާ އަރްޒަންގެ ސިއްރު ބައްދަލުވުންތައް އެމަރަލްޑްގެ ގޭގައި ހޭދަކުރަމުން ދިޔައެވެ. ދުވާލު ގަޑީގައި މޫސަ ގެޔަށް ނާންނާތީ އެބައްދަލުވުންތައް އިތުރަށް ކުރިޔަށް ގެންދަން ފަސޭހަވިއެވެ. އަސްރާވެސް އުމުރުން ސޯޅަ އަހަރު ފުރިފައިވުމާއެކު އަމިއްލައަށް ކައްކަން އެނގޭތީ ހުސްނާވެސް މާވަރަކަށް އެގެޔަށް ގޮހެއް ނޫޅެއެވެ. އަސްރާ ކަމެއް ވެގެން ގޮވާލުމުން ނޫނީ އޭނަ އެގެޔަކަށް ނުދާނެއެވެ.\n" ކޯޗެއް ތިހަދަނީ؟ " އެއްދުވަހެއްގެ ރޭގަނޑު ބަދިގޭގައި ރޭގަނޑުގެ ކެއުން ހަދަން ހުރި އަސްރާ ފެނިފައި އަރްޒަން އަހާލިއެވެ.\n" ބަތްޕެނާ މަސްކުރޮޅި.. " އަސްރާ ކައްކާފައިވާ ބަތްޕެން ތެއްޔަށް އިޝާރާތްކުރަމުން ބުނެލިއެވެ.\n" ދީބަލަ މަށަށް ތިތަނުން މަސްކޮޅެއް.. " މަސް ކޮށަންވެގެން ވަޅޯމަސްކޮޅެއް މޭޒުމަތީގައި ހުރި ތަށިން ނެގި ވަގުތު އަރްޒަން ބުނެލިއެވެ.\n" މަސް ވަރަށް މީރުދޯ؟ " އަސްރާ ހީގަނެފައި ވަޅޯމަހުގެ ފުލުން އެތިކޮޅެއް ވަޅިން ކަނޑާލުމަށްފަހު އަރްޒަންއަށް ދިނެވެ. އަރްޒަން ބޯޖަހާލަމުން ބަދިގޭގައި ހުރި ލަކުޑި ގޮނޑިއެއްގައި އިށީނދެލިއެވެ.\n" އެބަ އަންނަން... " ވަރަށް އަތްމަތި އަވަސްކުރަމުން މަސްކޮޅު ކޮށާލުމަށްފަހު އަސްރާ ދެން ހުރި އެއްޗެހި ވަނުން ތެޅުމަށް ވަން ބަލައި ދިޔައެވެ. އެހެން ދުވަހަކު ދަގަނޑު ބަރު ވަން ބަހައްޓާ ތަނުގައި އެހެން އެއްޗެއް ބެހެއްޓުމުން އެދުވަހު ވަން ލީ ގޮނޑިޔަށް އަރައިގެން ފާރުގައި ހަރުކޮއްފައިވާ މަތީ ކަބަޑުބަރީގެ އެންމެ މައްޗަށެވެ. މިއަދު އަރްޒަން އެގޮނޑީގައި އިނުމުން އޭނައަށް އެގޮނޑި ދޭށޭ ބުނާކަށް ނުކެރުނެވެ. ފުންނާބު ހިއްލައިގެން އެވަން ނެގޭތޯ އުޅެމުން ދަނިކޮށް އަތް ޖެހުނު ގޮތަކުން ވަން ވެއްޓިގެން އައީ ބޮލާ ދިމާއަށެވެ.\n" ބަލައިގެން އަޝޫ... " އަރްޒަންގެ ހަލުވިކަމާއެކު ވަގުތުން އަސްރާ ގެނެސް އޭނަގެ މެޔާ ކައިރިކޮއްލިއެވެ. ބިންމައްޗަށް ވެއްޓި އަޑު ކިޔައިގެން ދިޔަ ވަނަށް އެއްފަހަރު ބަލާލަމުން އަނެއް ފަހަރު އަރްޒަންއަށް އަސްރާ ބަލާލިއެވެ.\n" ބުނީމެއްނު އަހަރެން ގާތުގައި ބުނާށޭ ކަމެއް ބޭނުންވީމައި... " އަރްޒަންގެ މޫނުމަތިން ފާޅުވަމުން ދިޔައީ ކަންބޮޑުވުމުގެ އަސަރުތަކެވެ.\n" ސޮރީ އަރްޒަން... " އަސްރާ އަރްޒަންގެ ގައިގައި ބައްދާލިއިރު ދެލޮލުގައިވަނީ ކަރުނަތައް ގިނަވެފައެވެ. އަރްޒަންއަށް ދެރައެއް ދެވުމުން އޭނަގެ ހިތަށް އުނދަގޫވެއްޖެއެވެ.\nއަރްޒަން އަސްރާގެ ބުރަކަށީގައި ފިރުމަމުން އެއީ ކަމެއް ނޫނޭ ބުނެލިއެވެ. އަދި އަސްރާ މަޑުމަޑުން ގަޔާ ދުރުކޮއްލަމުން ދެލޯ ފުހެލަދިނެވެ.\n" ދަރިފުޅާ ކޮން އަޑެއް އެއިވުނީ؟ " ގޭތެރޭގައި ކިޔަވަން އިން މޫސައަށް ވަން ވެއްޓުނު އަޑު އިވިގެން އައިސް ބަދިގެޔަށް ވަނެވެ. ވަގުތުން އަރްޒަން ވައިގެ ތެރެއަށް ގެއްލިގެން ދިޔައެވެ.\n" ވަން ވެއްޓުނީ... " އަސްރާ އަވަހަށް ވަން ނެގިއެވެ.\n" ތަނަކަށް ތަދުވިތަ ދަރިފުޅާ؟ " މޫސަ އައިސް އަސްރާގެ ގާތުގައި މަޑުކޮއްލިއެވެ.\nޖޫލީ April 13, 2021\nނަން ނޭނގެ April 13, 2021\nވަރަށް ރީތި ވާހަކައެއް.... 💖💖\nދެން އޮތް ޕާޓު ކޮން އިރަކު ލަސް ނުކުރައްޗޭ\nlucky April 13, 2021\nވަރަށް އަވަހަށް 20 ވަނަ ބައި ނުކުއްދައްޗޭ\nމައިހާ April 16, 2021\nވާއު.. 😑😐 ރީތި ވާހަކައެއް..


ދެވަނަ ބުރުގައި ލޯނު ލިބުނު ދަރިވަރުންގެ ލިސްޓް މިހަފްތާގައި އާއްމުކުރާނެ - ހަޔަރ އެޑިއުކޭޝަން ދެވަނަ ބުރުގައި ލޯނު ލިބުނު ދަރިވަރުންގެ ލިސްޓް މިހަފްތާގައި އާއްމުކުރާނެ - ހަޔަރ އެޑިއުކޭޝަން\nދެވަނަ ބުރުގައި ލޯނު ލިބުނު ދަރިވަރުންގެ ލިސްޓް މިހަފްތާގައި އާއްމުކުރާނެ - ހަޔަރ އެޑިއުކޭޝަން\nމަތީ ތަޢުލީމާއި ތަމުރީނުގެ ލޯނަށް އެދުމަށް ހުޅުވާލި ދެވަނަ ފުރުޞަތުގައި ލޯނު ލިބުނު ދަރިވަރުންގެ ލިސްޓް މިހަފުތާގެ ތެރޭގައި އާއްމު ކުރައްވާނެ ކަމަށް ހަޔަރ އެޑިއުކޭޝަން މިނިސްޓްރީން ވިދާޅުވެއްޖެއެވެ.\nހަޔަރ އެޑިއުކޭޝަން މިނިސްޓްރީން ވިދާޅުވީ ދެވަނަ ފަހަރަށް ލޯނަށް އެދުމުގެ ފުރުޞަތު ހުޅުވާލުމާއި އެކުގައި 163 ސްލޮޓަށް 960 އެޕްލިކޭޝަން ލިބިފައިވާކަމަށެވެ. ދެވަނަ ބުރުގައި ލޯނަށް އެދި ފުރުޞަތު ހަމަވެފައިވަނީ މިދިޔަ ޖޫން މަހުގެ 24 ވަނަ ދުވަހުއެވެ.\nމަތީ ތަޢުލީމުގެ ފުރުސަތަށް މާޗުމަހު ހުޅުވާލި ފުރުސަތުގައިވެސް 900 އަށްވުރެ ގިނަ ކުދިން ވަނީ ކުރިމަތިލާފައެވެ. އެހެންނަމަވެސް އެޕްލިކޭޝަންތަކުގައި ގިނަ މައްސަލަތަކެއް ހުރުމުގެ ސަބަބުން ގިނަ އަދަދެއްގެ ފޯމްތަކެއް ބާތިލުކުރުމުން ލޯނު ލިބުނީ 79 ދަރިވަރުންނަށެވެ.\nސަރުކާރުން މަތީ ތަޢުލީމްގެ ލޯނަށް އެދުމުގެ ފުރުސަތު ހުޅުވާލީ ޖުމްލަ 242 ޖާގައަށެވެ.\nމަތީ ތަޢުލީމުގެ ލޯނުގެ އުސޫލު މުރާޖައާކޮށް ލޯނަށް އެދުމަށް ހުޅުވާލި ފުރުޞަތުގައި ކުރިއާ ޚިލާފަށް ދަރިވަރުން ބޭނުންވާ ކޮންމެ ޤައުމެއްގެ ސްކޮލަޝިޕަކަށް އެދި ލޯނު ހޯދުމަށް ހުށަހެޅުމުގެ ފުރުސަތުލިބިގެން ދިޔައެވެ.\nއެހެންނަމަވެސް %100 ލޯނު ކަވަރުކުރާނީ އެމިނިސްޓްރީން ކަނޑައަޅުއްވާ ޤައުމުތަކުން އެކަނިކަމަށް ހަޔަރ އެޑިއުކޭޝަން މިނިސްޓްރީން ވިދާޅުވެއެވެ. މިގޮތަށް އަމަލުކުރަން ނިންމެވީ އެމިނިސްޓްރީން އިއުލާނުކުރި ޤައުމުތައް ފިޔަވައި އެހެން ޤައުމުތަކުގެ ސްކޮލަޝިޕްތަކަށް ގިނަ ޢަދަދެއްގެ ދަރިވަރުން ކުރިމަތިލައި އެކުދިންގެ އެޕްލިކޭޝަން މިދިޔަ ފަހަރު ބާތިލުވުމުން އެކަން ޙައްލުކުރެއްވުމުގެ ގޮތުންނެވެ.


Shareef dhen fennaanee sarukaaru hihsaavaa viyafaari kunfunyakun\nއިލެކްޝަންސް ކޮމިޝަން (އީސީ) ގެ ރައީސް އަހްމަދު ޝަރީފް އީސީގެ މެންބަރުކަމުން އިސްތިއުފާދިނުމަށްފަހު ދެން ފެނުން އެންމެ ގާތީ ސަރުކާރު ޙިއްސާވާ ވިޔަފާރި ކުންފުންޏެއްގެ އިސް މަޤާމެއް ފުރުއްވުންކަމަށް ޝަރީފް ވިދާޅުވެއްޖެ އެވެ.\nޝަރީފް ވިދާޅުވީ ސިޔާސީ އެއްވެސް މަޤާމެއް އަދާނުކުރައްވާނެކަމަށާއި ރައީސް އިބްރާހީމް މުޙައްމަދު ޞާލިޙްގެ ފަސް އަހަރު ދުވަހުގެ ދައުރުގައި އެހެން ދާއިރާއަކުން ފެނުން އެކަށީގެންވާކަމަށެވެ. އަދި އެންމެ ފުރުޞަތު ބޮޑީ ސަރުކާރު ޙިއްސާވާ ވިޔަފާރި ކުންފުންޏެއްގެ އިސް މަޤާމެއް ފުރުއްވުންކަމަށް ޝަރީފް ވިދާޅުވިއެވެ.\nރައްޔިތުންގެ މަޖިލީހުގެ ތިމަރަފުށީ ދާއިރާގެ މެންބަރުކަމާއި، ފެނަކަ ކޯޕަރޭޝަންގެ މެނޭޖިންގ ޑިރެކްޓަރުކަންވެސް ކުރައްވާފައިވާ ޝަރީފް އިލެކްޝަންސް ކޮމިޝަންގެ މެންބަރުކަމަށް ޢައްޔަނުކުރެއްވީ 2018ވަނަ އަހަރުގެ މާރިޗް މަހުގެ ހަވަނަ ދުވަހުއެވެ.\nމިގޮތުން ޝަރީފް އީސީގެ މެންބަރުކަމުން އިސްތިއުފާދިނުމަށް ނިންމަވައިފައިވަނީ އަންނަ އަހަރުގެ ކުރީކޮޅު ބާއްވާ ލޯކަލް ކައުންސިލް އިންތިޚާބަށްފަހު އެވެ.


ޕަބްލިޝްކުރި ތާރީޚް: 10 ސެޕްޓެންބަރު 2019\nޕްރިންސިޕަލް (ހއ.އަތޮޅު ތަޢުލީމީ މަރުކަޒު )\nމަޤާމް ނަންބަރު : J-231854\nވަޒީފާ އަދާކުރަން ޖެހޭ ތަން: ހއ. އަތޮޅު ތަޢުލީމީ މަރުކަޒު ، ހއ. ދިއްދޫ\nމަޤާމުގެ ރޭންކާއި، ކްލެސިފިކޭޝަނާއި، ޝަރުޠާއި، އަސާސީ މުސާރައާއި، ސަރވިސް އެލަވަންސް:\nޓީޗިން ސަރވިސް އޮފިސަރ 3\n- ޓީޗިން ސަރވިސް އޮފިސަރ3ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖްރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ3ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލް ކޮށްފައިވުމާއި އެކު، ކިޔަވައި ދިނުމުގެ ރޮނގުން2އަހަރު ދުވަހުގެ ތަޖްރިބާ ލިބިފައިވުން.\nޓީޗިން ސަރވިސް އޮފިސަރ 4\n- ޓީޗިން ސަރވިސް އޮފިސަރ4ގެ ޝަރުތު ހަމަވުމާއެކު ލީޑިންގ ޓީޗަރގެ މަޤާމުގައި މަދުވެގެން2އަހަރު ދުވަހުގެ ތަޖްރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ4ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ގެ ސަނަދެއް ނުވަތަ އެއަށްވުރެ މަތީ ސަނަދެއް ޙާޞިލް ކޮށްފައިވުމާއި އެކު، ކިޔަވައި ދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\nޓީޗިން ސަރވިސް އޮފިސަރ 5\n- ޓީޗިން ސަރވިސް އޮފިސަރ5ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ5ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެމަތީ ސަނަދެއް ޙާޞިލްކޮށްފައިވުމާއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\nޓީޗިން ސަރވިސް އޮފިސަރ 6\n- ޓީޗިން ސަރވިސް އޮފިސަރ6ގެ ޝަރުތު ހަމަވުމާއެކު ލީޑިންގ ޓީޗަރު މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ6ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލް ކޮށްފައިވުމާއިއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\nޓީޗިން ސަރވިސް އޮފިސަރ 7\n- ޓީޗިން ސަރވިސް އޮފިސަރ7ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ7ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލްކޮށްފައިވުމާއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\nޓީޗިން ސަރވިސް އޮފިސަރ 8\n- ޓީޗިން ސަރވިސް އޮފިސަރ 8 ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ 8 ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލްކޮށްފައިވުމާއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\nޓީޗިން ސަރވިސް އޮފިސަރ 9\n- ޓީޗިން ސަރވިސް އޮފިސަރ9ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ9ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލްކޮށްފައިވުމާއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން\nޓީޗިން ސަރވިސް އޮފިސަރ 10\n- ޓީޗިން ސަރވިސް އޮފިސަރ 10 ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ 10 ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލްކޮށްފައިވުމާއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\nޓީޗިން ސަރވިސް އޮފިސަރ 11\n- ޓީޗިން ސަރވިސް އޮފިސަރ 11 ގެ ޝަރުތު ހަމަވުމާއެކު ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިން ސަރވިސް އޮފިސަރ 11 ގެ ޝަރުތު ހަމަވުމާއެކު ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދު ތަކުގެ އޮނިގަނޑު ލެވެލް4ނުވަތަ އެއަށްވުރެ މަތީ ސަނަދެއް ޙާޞިލްކޮށްފައިވުމާއެކު، ކިޔަވައި ދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\n3. ހަމަޖެހިފައިވާ ގޮތުގެ މަތިން ޓެނުއަރޝިޕް.\n4. ހަމަޖެހިފައިވާ ގޮތުގެ މަތިން ފޯން އެލަވަންސް.\n5. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ހިދުމަތް.\n6. ޓެކްނިކަލް ކޯ އެލަވަންސް ހަމަޖެހިއްޖެނަމަ، ޓެކްނިކަލް ކޯ އެލަވަންސްގެ ގޮތުގައި މަހަކު މުސާރައިގެ %28 ލިބޭނެ (ޓެކްނިކަލް ކޯ އެލަވަންސް ލިބޭނެ ކޯ ޑިސިޕްލިން އަކީ އެޑިއުކޭޝަން، ސްޕެޝަލައިޒްޑް ސަބްޖެކްޓް އަދި ޓީޗިންގ) ޓެކްނިކަލް ކޯ އެލަވަންސް ހަމަނުޖެހިއްޖެނަމަ ސަޕޯޓިންގް ކޯ އެލަވަންސް ގޮތުގައި މަހަކު ތިރީގައިވާ ގޮތަށް ސަޕޯޓިންގ ކޯ އެލަވަންސް2ހަމަޖެހޭނެއެވެ؛\n1- މިނިސްޓްރީ އޮފް އެޑިޔުކޭޝަންގެ ސިޔާސަތުތަކާ ޤައުމީ މަންހަޖާއި އެއްގޮތްވާ ގޮތުގެމަތިން އުނގަންނައިދިނުމުގެ ޙަރަކާތްތައް ރާވައި ހިންގުން\n2- ދަރިވަރުންގެ ތަޢުލީމީ ފެންވަރު ރަނގަޅުކޮށް ހެޔޮގޮތުގައި ތަރުބިއްޔަތު ކުރުމަށް ޙަރަކާތްތައް ރާވައި ހިންގުން.\n3- ދަރިވަރުންގެ ކިބައިގައި ދީނީ އަދި އަޚްލާޤީ ރަނގަޅު އާދަތައް ހަރުލެއްވުމަށް ޙަރަކާތްތައް ރާވައި ހިންގުން.\n4- ވަށާޖެހިފައިވާ ތަޢުލީމަށް މަގުފަހިވާނެހެން އިތުރު ޙަރަކާތްތަކުގައި ބައިވެރިވުމުގެ ފުރުޞަތު ދަރިވަރުންނަށް ހޯދައިދިނުން\n5- ޓީޗަރުންގެ ފެންވަރު މަތިކުރުމަށް ޕްރޮފެޝަނަލް ޑިވަލޮޕްމެންޓް ޕްރޮގްރާމްތައް ރާވައި ހިންގުން.\n6- ދަރިވަރުންނަށް ފައިދާވާނެހެން ސްކޫލުގެ ޙަރަކާތްތައް ރާވައި ތަންފީޒު ކުރުން\n7- ސްކޫލްގެ ވިޝަން، މިޝަން، ސްކޫލުން ދެކޭގޮތް އަދި ފިލޯސަފީ އެކަށައަޅައި އެކުލަވާލުން.\n8- ރަނގަޅު ފެންވަރެއްގައި އުނގެނުމަށާއި ކިޔަވައި ދިނުމަށް މަގުފަހިކޮށްދިނުމަށް ޓީޗަރުންނަށް އެހީތެރިކަން ފޯރުކޮށް ދިނުން.\n9- ސަރުކާރުގެ ޤާނޫނާއި ޤަވާޢިދުތަކާއި އެއްގޮތްވާ ގޮތުގެ މަތިން ސްކޫލްގެ ޢިމާރާތްތަކާއި ފައިސާގެ ކަންކަން ބެލެހެއްޓުން.\n10- ބެލެނިވެރިންނާއި ސްކޫލާއި ދެމެދު ރަނގަޅު ގުޅުމެއް ޤާއިމްކޮށް ދެމެހެއްޓުން.\n11- ކަންކަން ނިންމުމުގައި ހުރިހާ ދަރިވަރުންނަށް ހަމަހަމަ ގޮތެއްގައި ބައިވެރިވެވޭނެ ފުރުޞަތު ހޯދައިދިނުން\n12- ސްކޫލުގެ ކިޔަވައިދިނުމާއި ގުޅޭ ޕްލޭންތައް ތައްޔާރުކޮށް ތަންފީޒުކުރުން\n13- ސްކޫލުގެ ސީނިއަރ މެނޭޖްމެންޓުގައި މަސައްކަތްކުރާ މުވައްޒަފުންގެ މަސައްކަތްތައް ރާވައި ބެލެހެއްޓުން\n14- ދަރިވަރުންގެ އުނގެނުމާއި އުނގަންނައިދިނުމުގެ ފެންވަރުބަލައި އަޅަންޖެހޭ ފިޔަވަޅުތައް އެޅުން\n15- ދަރިވަރުންގެ ތަޢުލީމާއި ތަރުބިއްޔަތަށް އަންނަ ބަދަލުތައް ދުވަހުން ދުވަހަށް ބެލެނިވެރިންނާއި ޙިއްސާކުރެވޭނެ އިންތިޒާމު ހަމަޖެއްސުން\n16- ސްކޫލް މާޙައުލަކީ ދަރިވަރުންނާއި މުވައްޒަފުންނަށް ރައްކާތެރި މާޙައުލަކަށް ހެދުން\n17- ސްކޫލުގެ މާޙައުލު، ވަކިން ޚާއްސަކޮށް ކްލާސްރޫމަކީ އުނގެނުމަށް މަގުފަހިވާ ތަނަކަށް ހެދުން\n18- ސްކޫލުގެ މުވައްޒަފުންގެ މަސައްކަތްތައް ބަލައި ރެކޯޑްކުރުމާއެކު، މަސައްކަތުގެ ފެންވަރު ރަނގަޅުކުރުމަށް މަސައްކަތްކުރުން\n19- ސްކޫލުގެ މުވައްޒަފުންނަށް ފޯރުކޮށްދޭންޖެހޭ މަޢުލޫމާތުތައް ދުވަހުން ދުވަހަށް ފޯރުކޮށްދިނުން\n20- ސްކޫލުގެ އެކިކަންކަމާއި ބެހޭ ގޮތުން ބެލެނިވެރިންނަށް ބޭނުންވާ މަޢުލޫމާތު ޙިއްސާކުރަމުން ގެންދިއުން.\n21- ސްކޫލްގެ ރެކޯޑްތައް ބެލެހެއްޓުން.\n22- ލިބިފައިވާ ވަސީލަތްތަކުގެ ބޭނުން އެންމެ ފުރިހަމަ ގޮތުގައި ކުރަމުންގެންދާކަން ކަށަވަރުކުރުން\n23- ޕްރިންސިޕަލަކީ ސްކޫލް ހިންގުމާއި ޙަވާލުކުރެވޭ އެންމެ އިސްފަރާތަށްވުމާއެކު، ސްކޫލުން ރާވާ ހިންގާ ހުރިހާ ޙަރަކާތްތަކެއްގެ ފުރިހަމަ ޒިންމާ، ޕްރިންސިޕަލް އުފުލަން ޖެހޭނެއެވެ.\nހ. މި މަގާމަށް މީހަކު ހޮވުމަށް ބާއްވާ އިންޓަރވިއު އަދި އިންޓަވިޔުއޮންނާނެ ތަން އިޢުލާނަށް މުއްދަތު ހަމަވާތާ ރަސްމީ7ދުވަސްތެރޭގައި އެންގޭނެއެވެ.މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nވަޒީފާއަށް އެދޭ ފޯމް މިނިސްޓްރީ އޮފް އެޑިޔުކޭޝަންގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މި ފޯން ޑައުންލޯޑް ކުރެވޭނެއެވެ. މަގާމަށް އެދި ހުށަހަޅަންޖެހޭ ތަކެތި ހުށަހަޅާނީ 22 ސެޕްޓެމްބަރ 2019 ވާ އާދީއްތަ ދުވަހުގެ 14:00 ގެ ކުރިން ، މިނިސްޓްރީ އޮފް އެޑިޔުކޭޝަން (ވެލާނާގެ 8 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީ.މެއިލް އެޑްރެހަކީ، [email protected] އެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި މިނިސްޓްރީގެ ނަންބަރު 3341448 ފޯނަށް ގުޅުއްވުން އެދެމެވެ.


Azim Ge Ufandhuvas Faahaga Kuranveema HPA Ge Mingandu Muhimmeh Noon?\nޢާޒިމްގެ އުފަންދުވަސް ފާހަގަކުރަންވީމަ އެޗްޕީއޭގެ މިންގަނޑު މުހިންމެއް ނޫން؟\n- 1 month ago 1 - ހަނާން ހުސައިން\nހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ގައިޑްލައިންތަކާއި ޚިލާފަށް ރައްޔިތުންގެ މަޖިލީހުގެ މެދުހެންވޭރު ދާއިރާގެ މެމްބަރު ޢަލީ ޢާޒިމްގެ އުފަންދުވަސް، ރައްޔިތުންގެ މަޖިލީހުގެ މެމްބަރުން މިވަނީ ފާހަގަކުރައްވައިފައެވެ.\nމައްސަލައަކީ ޢާޒިމްގެ އުފަންދުވަސް ފާހަގަކުރުމެއް ނޫނެވެ. ނަމަވެސް، ޕެންޑެމިކްގެ މިހާލަތުގައި، ނުރައްކާތެރި ފައްތަރެއްގައި ޤައުމު އޮތްއިރު، އެކަމަށް ސަމާލުކަން ދެއްވުމެއް ނެތި، މަޖިލީހުގެ ރައީސް އިސްވެ ހުންނަވައި، އެއްވެސް ގައިދުރުކަމެއް ނެތި އުފަންދުވަސް ފާހަގަކުރެއްވުމުންނެވެ.\nބަލި ކޮންޓްރޯލް ކުރުމަށް އަޅާ ރައްކާތެރިކަމުގެ ފިޔަވަޅުތަކަކީ ވަކި މީހަކު ބޯލެނބުމަށް އަޅާފައިވާ ފިޔަވަޅުތަކެއް ނޫނެވެ. ބޮޑު މީހާވެސް، އަދި އެންމެ އާދައިގެ މީހާވެސް އެ ގައިޑްލައިންތަކަށް ތަބާވާން ޖެހެއެވެ.\nމަޖިލީހުގެ ޢިއްޒަތްތެރީން އެޗްޕީއޭގެ އުސޫލުތަކަށް ބެއްލެވުމެއްނެތި އާޒިމްގެ އުފަންދުވަސް ފާހަގަކުރެއްވިއިރު، މިސްކިތްތައް ބަންދު ކުރުމުގެ މަޝްވަރާތައް ދަނީ ކުރިއަށެވެ. ޖަމާޢަތުގައި ނަމާދު ކުރާއިރު ގައިދުރުކަން ބަހައްޓަންވެސް ފަށައިފިއެވެ. ސްކޫލްތައްވެސް އޮންލައިންކޮށް ކުރިއަށް ގެންދަން ފަށައިފިއެވެ.\nމިކަމާއި ގުޅިގެން މަޖިލިސް މެމްބަރުންނަށް ގިނަ ބައެއްގެ ފާޑުކިޔުންތައް އަމާޒުވަމުންދަނީ މިދެންނެވި ސަބަބުތަކާ ގުޅިގެންނެވެ. މުޞީބާތުގެ ވަގުތުތަކުގައި މުސްލިމު އަޅުތަކުން ދުޢާ ކުރަން ވަންނަން އޮތްތަން ބަންދު ކުރަން ޖެހިފައިވާ ހާލަތެއް ކުރިމަތިވެފައިވާ ކަމަށް ދެކޭނަމަ، އެހެން ހަރަކާތްތައްވެސް ކުރިއަށް ގެންދެވިގެން ނުވާނެއެވެ.\nމެމްބަރު ޢާޒިމްގެ އުފަންދުވަސް ފާހަގަކުރުމުން އެންމެ ގިނަ ފާޑުކިޔުންތައް ރައްދު ކުރި ބަަޔަކަށްވީ ދީނީ ޢިލްމުވެރީންނެވެ. އެގޮތުން ޝައިޚު ޒަމްޒަމް ފާރިޝް ކުރެއްވި ޓްވީޓުގައި ވިދާޅުވީ މަޖިލިސް ތެރޭގައި ޕާޓީބާއްވައި އެއްވެސް ގައިދުރުކަމެއް ނެތި އެކި އިވެންޓްތައް ބާއްވަން މިއަދު ހުއްދަކަމަށެވެ. ނަމަވެސް މިސްކިތްތަކުގައި ޖަމާޢަތް ހަދައިގެން އެކީގައި ނަމާދުކުރުން އެއީ ރަނގަޅު ކަމަކަށް ނުވާކަމަށެވެ. މިދެއްކެނީ ވަރަށް ނުރަނގަޅު ކަންތައްތަކެއްކަމަށް ޝައިޚު ފާރިޝް ވިދާޅުވިއެވެ.\nޝައިޚު ޢަލީ ޒައިދު ކުރެއްވި ޓްވީޓުގައި ވިދާޅުވީ އެޗްޕީއޭއިން ކަނޑައަޅާ ޤަވާޢިދަކީ މިއަދު ވަކިބަޔަކަށް ބޯލަނބަންޖެހޭ އެއްޗަކަށް ވެފައިވާކަމަށެވެ. މިފަދަ ކަންކަމުގެ ސަބަބުން އެޗްޕީއަށް އޮތް އިތުބާރު ގެއްލިފައިވާކަމަށް ޝައިޚު ޒައިދު ވިދާޅުވިއެވެ.\nއާޒިމް ސަލާން ކުރަނީ ހިންދޫއިން ސަލާން ކުރާގޮތައް ލާދީނީވިޔަސް ބޮޑުވަރެއް\nއޯގާތެރިކަން އިސްކޮށް، ރައީސް ޔާމީން ގެއަށް ބަދަލުކޮށްދީ: އާދަމް ޝަރީފު025 minutes ago


Hazard ge emme molhu kulhun adhi nufeney! - Vaguthu\nހަޒާޑުގެ އެންމެ މޮޅު ކުޅުން އަދިވެސް ނުފެނޭ!\n8 މަސް ކުރިން ( ސެޕްޓެމްބަރު 27, 2018 )\nރޭގެ ގޯލަށްފަހު ހަޒާޑް އުފާފާޅުކުރަނީ --- ފޮޓޯ/ ގެޓީ\nބެލްޖިއަމް ތަރި އެޑެން ހަޒާޑްގެ އެންމެ މޮޅު ކުޅުން އަދިވެސް ނުފެންނަ ކަމަށާއި، ކުރިއަށް އޮތް ތަނުގައި އޭނާ ދާނީ ކުރިއަރަމުން ކަމަށް ޗެލްސީގެ އެސިސްޓެންޓް ކޯޗު، އަދި ލެޖެންޑް ޖިއާންފްރޭންކޯ ޒޯލާ ބުނެފިއެވެ.\nރޭ ލީގު ކަޕްގައި ޗެލްސީއާއި ލިވަޕޫލް ވާދަކުރި މެޗު ޗެލްސީން ކާމިޔާބުކުރީ 2-1ގެ ނަތީޖާއަކުންނެވެ. މެޗުގައި ފުރަތަމަ ލިވަޕޫލްއިން ގޯލް ޖެހި ނަމަވެސް، ޗެލްސީން ވަނީ ފަހަތުން އަރައި ދެ ގޯލް ޖަހައިގެން އަނެއް ބުރަށް ދަތުރުކޮށްފައެވެ. ޗެލްސީއަށް ދެވަނަ ގޯލް، މެޗުގެ 85 ވަނަ މިނެޓުގައި ކާމިޔާބުކޮށްދިނީ ހަޒާޑެވެ. ހަޒާޑް އެ ގޯލް ޖެެހީ ލިވަޕޫލްގެ ހަތަރު ފަސް ޑިފެންޑަރުން ކައިރިން ވަރަށް ރީތިކޮށް ނައްޓާ، އޭރިއާ ތެރެއަށް ވަދެގެންނެވެ.\nމެޗަށްފަހު ވާހަކަ ދައްކަމުން ޒޯލާ ބުނީ ހަޒާޑް ޖެހި ގޯލަކީ އާދަޔާ ހިލާފް މޮޅު ގޯލެއް ކަމަށާއި، އެ ގޯލް ރީތީ ހަމައެކަނި ޖެހި ގޮތުން ނޫން ކަމަށާއި، ޖެހި ވަގުތުގެވެސް ގޮތުން ކަމަށެވެ. އޭގެ އިތުރުންވެސް ހަޒާޑަކީ މިހާރު ހަމައެކަނި ޕްރިމިއާ ލީގުގެ އެންމެ މޮޅު ކުޅުންތެރިޔާ ނޫން ކަމަށާއި، މުޅި ދުނިޔޭގެ އެންމެ މޮޅު އެއް ކުޅުންތެރިޔާ ކަމަށްވެސް ޒޯލާ ބުންޏެވެ.\nޒޯލާ ބުނެފައި ވަނީ ހަޒާޑަކީ އަދިވެސް ހުނަރު ކުރިއަރުވަމުން އަންނަ ކުޅުންތެރިއެއް ކަމަށާއި، ކުރިއަށް އޮތް ތަނުގައި މިހާރަށްވުރެވެސް ފެންވަރު ރަނގަޅު ކުޅުމެއް ހަޒާޑްގެ ފަރާތުން ފެންނާނެކަމުގެ ޔަގީންކަން އެބައޮތް ކަމަށެވެ.\nލިވަޕޫލުން ރޭގެ މެޗަށް ނުކުތް އިރު، ލީގުގައި ކުޅުނު ހަތް މެޗުންވެސް އޮތީ މޮޅުވެފައެެވެ. މިހާތަނަށް ސީޒަންގައި ބަލިނުވެ އޮތް ލިވަޕޫލުން އަންނަ އާދީއްތަ ދުވަހުވެސް ޗެެލްސީއާ ކޮޅަށް ލީގުގައި ނުކުންނަ އިރު، ޗެލްސީންވެސް އަދި ލީގުގައި ބަލިވެފައެއް ނުވެއެވެ.


Roma Ge Coach Akah Mourinho Hama Jassaifi – adduLIVE\nރޯމާގެ ކޯޗަކަށް މޮރީނިއޯ ހަމަޖައްސައިފި\nMay 04, 2021, 19:08 ހަސަން ރަޝީދު\nއިޓަލީގެ ރޯމާގެ ކޯޗަކަށް ހޯޒޭ މޮރީނިއޯ ހަމަޖައްސައިފިއެވެ.\nރޯމާގެ ކޯޗުކަމަށް މޮރީނިއޯ ހަމަޖައްސާފައިވަނީ ތިން އަހަރު ދުވަހުގެ އެއްބަސްވުމެއްގެ ދަށުންނެވެ. އެ ކްލަބާއެކު މޮރީނިއޯ މަސައްކަތް ފަށާނީ އަންނަ ސީޒަނުން ފެށިގެންނެވެ.\nރޯމާގެ ކޯޗުކަން މިހާރު ކުރަމުން އަންނަނީ ޕައުލޯ ފޮންސެކާ އެވެ. ފޮންސެކާ ވަނީ މި ސީޒަނަށްފަހު ރޯމާގެ ކޯޗުކަން ދޫކޮށްލަން ނިންމާފައިވާކަން ހާމަކޮށްފައެވެ. ރޯމާ މިވަގުތު އޮތީ އިޓާލިއަން ލީގުގެ7ވަނައިގައެވެ.\nއިންޓަ މިލާން، ރެއާލް މެޑްރިޑް އަދި ޗެލްސީ އާއި މެންޗެސްޓަރ ޔުނައިޓެޑް ފަދަ ކްލަބުތަކަށް ކޯޗުކޮށްދީފައިވާ މޮރީނިއޯ އެންމެފަހުން ކޯޗުކަން ކޮށްދީފައިވަނީ ޓޮޓެންހަމް އަށެވެ. ނަމަވެސް ޓޮޓެންހަމް އިން މި ސީޒަނުގައި ނެރެމުންދާ ދަށް ނަތީޖާތަކުގެ ސަބަބުން މިދިޔަ މަހުގެ މެދު ތެރޭގައި އޭނާ ވަނީ އެ މަގާމުން ވަކިކޮށްފައެވެ.\nރޯމާގެ ކޯޗުކަމާ ހަވާލުވުމަށްފަހު މޮރީނިއޯ ބުނީ އެ ކްލަބުގެ އިސްވެރިންނާއެކު ދެކެވުނު ވާހަކަތަކުން އެ ކްލަބުން ހާސިލުކުރަން ބޭނުންވާ ކަންކަން ސާފުވި ކަމަށާއި އެ ކަންކަމަކީ އޭނާ ވެސް ހާސިލުކުރަން ބޭނުންވާ ކަންކަމާ ދާދި އެއްގޮތް ކަންތައްތަކެއް ކަމަށެވެ.\nއަދި އަމާޒަކީ އެންމެން ގުޅިގެން ކާމިޔާބު ޕްރޮޖެކްޓެއް ބިނާކުރުން ކަމަށާއި ރޯމާއާއެކު އަންނަ ސީޒަން ފަށަން ކެތްމަދުވެފައި ހުރި ކަމަށްވެސް މޮރީނިއޯ ބުންޏެވެ.


Raajje Commonwealth in vakivaan ninmaifi\nރާއްޖެ ކޮމަންވެލްތުން ވަކިވާން ނިންމައިފި\nރާއްޖެ ކޮމަންވެލްތުން ވަކިވުމަށް ނިންމައި އެކަމަށް ފުރިހަމަ ކުރަން ޖެހޭ މަސައްކަތްތައް ކުރުމަށް ވަޒީރުންގެ މަޖިލީހުން މިއަދު ނިންމައިފި އެވެ. ނިންމުން ނިންމީ އިރު، އެ ޖަމްއިއްޔާގެ އެންމެ ބާރު ގަދަ ގުނަން، ސީމެގްގެ އެޖެންޑާގައި ރާއްޖެ ހިމަނައި، ރާއްޖެ އެ ޖަމާއަތުން ސަސްޕެންޑް ކުރާނެ ކަމުގެ އިންޒާރު ވަނީ ދީފަ އެވެ.\nކެބިނެޓުން އެގޮތަށް ނިންމި ނަމަވެސް، ރާއްޖެއަށް ކޮމަންވެލްތުން ވަކިވެވޭނީ ރައްޔިތުންގެ މަޖިލީހަށް މައްސަލަ ހުށަހަޅައި ފާސްކޮށްގެންނެވެ.\nރައީސް އޮފީހުގައި އެކަމާ ގުޅޭ ގޮތުން ބޭއްވި ނޫސްވެރިންގެ ބައްދަލުވުމުގައި ފޮރިން މިނިސްޓަރު، މުހައްމަދު އާސިމް މިއަދު ވިދާޅުވީ މި ނިންމުމަކީ ވަރަށް އުނދަގޫ ނިންމުމެއް ކަމަށެވެ. މިނިސްޓަރު ވިދާޅުވި ގޮތުގައި އެގޮތަށް ނިންމަން ޖެހުނީ، ރާއްޖެ ކުޑަ ގައުމަކަށް ވާތީ، ކޮމަންވެލްތްގެ ޗާޓަރުތަކާ ހިލާފަށް ރާއްޖޭގެ ދާހިލީ ކަންކަމާ އެ ޖަމާއަތުން ބެހި ދާހިލީ ކަންކަމަށް ނުފޫޒު ފޯރުވަމުން އިންތިހާއަށް މަސައްކަތް ކުރަމުން އަންނާތީ ކަމަށެވެ.\nއެޓާނީ ޖެނެރަލް މުހައްމަދު އަނިލް ވިދާޅުވީ ކޮމަންވެލްތުން ވަކިވާން ކެބިނެޓުން ނިންމުމާ އެކު އެކަން ކޮމަންވެލްތަށް އެންގުމަށް ކުރަން ޖެހޭ ކަންކަން ކުރާނެ ކަމަށެވެ. އަނިލް ވެސް ވިދާޅުވީ ކޮމަންވެލްތުން ރާއްޖޭގެ ކަންކަމުގެ ތެރެއަށް އިންތިހާއަށް ނުފޫޒު ފޯރުވައި ދާހިލީ ކަންކަމާ ބެހެމުން އަންނަ ކަމަށެވެ. އޭގެ ސަބަބުން ރާއްޖެއަށް އިޖްތިމާއީ އަދި އިގްތިސާދީ ގޮތުން ގެއްލުންވަމުން އަންނަކަން އަނިލް ފާހަގަ ކުރެއްވި އެވެ.\nރާއްޖެ ކޮމަންވެލްތުން ވަކިވާން މި ނިންމީ 34 އަހަރަށް ފަހު އެވެ. ރާއްޖެ ކޮމަންވެލްތާ ގުޅުނީ، 1982ގަ އެވެ. ރާއްޖެ ކޮމަންވެލްތްގައި އޮތުމާ މެދު ރައްޔިތުން މަޖިލީހުގެ ލަފަޔަކަށް ރައީސް އަބްދުﷲ ޔާމީން މީގެ ކުރިން އެދިވަޑައިގެންފައި ވެސްވެ އެވެ. އެހެން ނަމަވެސް އެ މައްސަލައިގައި މިހާތަނަށް މަޖިލީހުން ގޮތެއް ނިންމާފައެއް ނުވެ އެވެ.\nކޮމަންވެލްތު ޖަމިއްޔާ ފޮރިން މިނިސްޓްރީ މުހައްމަދު އަނިލް + އެޓާނީ ޖެނެރަލް\nގާނޫނީ ދާއިރާ ކުރި ނާރަނީ ވަކީލުން ސިޔާސީ ވާތީ: އޭޖީ\nއިނގިރޭސިވިލާތާއެކު ގާތްކަން އޮންނާނެ: މިނިސްޓަރު


Veyvah bandharuge 39 percent masahkai nimihje – Iru\nވޭވަށް ބަނދަރުގެ 39 ޕަސެންޓް މަސައްކަތް ނިމިއްޖެ\nމ. ވޭވަށް ބަނދަރު ތަރައްގީ ކުރުމުގެ މަޝްރޫއުގެ މަސައްކަތުގެ 39 ޕަސެންޓް ނިމިއްޖެ އެވެ.\nއެމްޓީސީސީން ކުރިއަށް ގެންދާ އެ މަޝްރޫއާ ގުޅިގެން އެކުންފުނިން ބުނީ އެ މަޝްރޫއުގެ ތެރެއިން ކޮންކްރީޓް ފާރެއް ރޭނުމުގެ 39 އިންސައްތަ މަސައްކަތާއި، މޫރިން ރިންގްސް ހަރުކުރުމުގެ 20 އިންސައްތަ މަސައްކަތް މިހާރު ނިމިފައިވާ ކަމަށެވެ.\nއެ މަޝްރޫއުގެ ދަށުން 60,839 ކިއުބިކް މީޓަރުގެ ސަރަހައްދެއްގެ ބަނދަރު ފުންކުރުމާއި، 350 މީޓަރުގެ ސަރަހައްދެއްގައި ބޭރުތޮށި ލުމާއި، 35 މީޓަރުގެ ސަރަޙައްދެއްގައި ރިވެޓްމަންޓް ޖެހުން ކުރިއަށްދާނެ އެވެ. އަދި 380 މީޓަރުގެ ސަރަހައްދެއްގައި އެއްގަމު ތޮށި ލުމުގެ މަސައްކަތާއި 1880 ސްކުއެއާ މީޓަރުގެ ސަރަހައްދެއްގައި ޕޭވްމަންޓް ހަދައި، މަގުބައްތި ޖެހުމުގެ މަސައްކަތް ހިމެނެ އެވެ.\nއަންނަ އާދިއްތަ ދުވަހު ފައިޒާ ވެކްސިން ދޭންފަށަނީ\nމި މަސްރޫޢަކީ މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން މިދިޔަ އަހަރުގެ އޮގަސްޓް މަހުގެ 27 ގައި އެމްޓިސީސީ އާއި ހަވާލުކޮށްގެން ކުރިއަށްގެންދާ މަސްރޫޢެކެވެ. މި މަޝްރޫޢުއަކީ 48.8 މިލިއަން ރުފިޔާ ހަރަދުކޮށްގެން ހިންގާ މަޝްރޫޢެކެވެ.


Bridge bumper thah negumun nurakkaa boduvaane: Muizzu\nކުރީގެ ހައުސިން މިނިސްޓަރު ޑރ. މުހަައްމަދު މުއިއްޒު\nސިނަމާލެ ބްރިޖުގެ ބަމްޕަރުތައް ނެގުމާއި ގުޅިގެން ބުރިޖު ބޭނުންކުރާ މީހުނަށާއި ބުރިޖަށް ވެސް ގެއްލުން ލިބުން ގިނަވާނެ ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nފުލުހުން ބުނީ ބްރިޖުގައި ހުރި ބަމްޕަރުތައް ނަގާފައިވަނީ ބަހައްޓާފައި ހުރި ގޮތުން ބައެއް ކުދި އެކްސިޑެންޓުތައް ހިނގާތީ ކަމަށެވެ. އެކަން ފުލުހުން ކުރީ ޓްރާންސްޕޯޓް މިނިސްޓްރީ އާއި ޕްލޭނިން މިނިސްޓްރީ އާ މަޝްވަރާ ކުރުމަށްފަހުގައި ކަމަށެވެ.\nކުރީގެ މިނިސްޓަރު މުއިއްޒު ވިދާޅުވީ ސިނަމާލެ ބުރިޖުގައި ހުރި ބަމްޕަރުތައް ނެގުމުން ބާރު ސްޕީޑުގައި ދުއްވާ މީހުން އިތުރުވެގެން ދާނެ ކަމަށެވެ. ޚާއްސަކޮށް ބާރު ސްޕީޑުގައި ސައިކަލް ދުއްވުން އިތުރުވާނެ ކަމަށެވެ.\n"އަދި އެކްސިޑެންޓްތައް ހިނގުން އިތުރަށް މަގުފަހިވާނެ، ބުރިޖު ބޭނުންކުރާ ފަރާތްތަަކަށް ރައްކާތެރިކަން ގެއްލިގެންދާނެ. އަދި ބްރިޖަށްވެސް ގެއްލުން ލިބުން ގިނަވާނެ." ބްރުޖް ހެދި ދުވަސްވަރު ހައުސިން މިނިސްޓަރަކަށް ހުންނެވި މުއިއްޒު ވިދާޅުވިއެވެ.\nބްރިޖާއި، ބްރިޖާ ގުޅިފައިވާ ހައިވޭގައި މިހާތަނަށް ގިނަ އެކްސިޓެންޓްތަކެއް ވަނީ ހިނގާފަ އެވެ.\nޓްރާންސްޕޯޓު މިނިސްޓްރީ އާއި ފުލުހުން ގުޅިގެން މިހާރު ދަނީ ބްރިޖު މަތީ ކެމެރާ ހަރުކުރުމުގެ މަސައްކަތް ވެސް ކުރަމުންނެވެ. ބްރިޖާއި ހައިވޭ އެކުގައި 77 ކެމެރާއެއް ހަރުކޮށް އަންނަ އަހަރު ބޭނުން ކުރަން ފަށާނެ ކަމަށް ވެސް މީގެ ކުރިން ބުނެފައި އެވެ. އެ ކެމެރާ ތަކުން ވެހިކަލްގެ ސްޕީޑް ވެސް ޓެސްޓު ކުރެވޭނެ އެވެ.\nމޯލްޑިވްސް ޕޮލިސް ސާވިސް ޗައިނާ ސިނަ މާލެ ބްރިޖް + ޑރ. މުހައްމަދު މުއިއްޒު ޓްރާންސްޕޯޓް އޮތޯރިޓީ މިނިސްޓަރު އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nބްރިޖު ކެމެރާތައް އަންނަ އަހަަރު ބޭނުން ކުރާނެ


IOIG: Footboalha squad gai zuvaan kulhuntherinthakeh | Mihaaru\nއައިއޯއައިޖީ: ފުޓްބޯޅަ ސްކޮޑުގައި ޒުވާން ކުޅުންތެރިންތަކެއް\n14 ޖުލައި 2019 - 11:466comments\nއެފްއޭއެމުން ފަހިކޮށްދިން ފުރުސަތެއްގައި ޓީސީ ސްޕޯޓްސް ކްލަބުން ސައުދީ އަރަބިއްޔާގައި ޓްރެއިނިން ކޭމްޕެއް ފުރިހަމަކުރަން މިއަދު ފުރި ސްކޮޑުގައި އަކޫ ހިމެނެ އެވެ. އެނގިފައިވާ ގޮތުގައި އަކޫ ޓީސީގެ ޓްރެއިނިން ކޭމްޕްގައި ބައިވެރިވާން ނިންމީ އެފްއޭއެމާ ވާހަކަ ދެއްކުމަށް ފަހު އެވެ.\nމި ފަހަރުގެ ސްކޮޑުން ފުރުސަތު ދިން ކުޅުންތެރިންގެ ތެރެެއިން އެންމެ ދޮށީ އުމުރުގެ ދެ ކުޅުންތެރިންނަކީ ކްލަބް އީގަލްސްގެ އަލީ ފާސިރު (ސެންޓޭ) އާއި ދަ ގްރާންޑޭގެ ގޯލްކީޕަރު އަދި މިދިޔަ އަހަރުގެ ސާފް ސުޒުކީ ކަޕްގެ މޮޅު ކުޅުންތެރިޔާ މުހައްމަދު ފައިސަލް އެވެ. ދެ ކުޅުންތެރިންގެ އުމުރަކީ ވެސް 31 އަހަރެވެ.\nކެޕްޓަން އަކޫގެ އިތުރުން ސާފް ސުޒުކީ ކަޕް ކާމިޔާބުކުރި ޓީމުން ބާކީވީ ކުޅުންތެރިންނަކީ މުހައްމަދު އާރިފް (ބަކާ)، އަހުމަދު އިމާޒް (އާއްކޮ)، މުހައްމަދު އިރުފާން (އިރޭ)، ރިހާމް އަބްދުލް ގަނީ (ބޮބީ)، އަސަދުﷲ އަބްދުﷲ އަދި ތޮލާލް ހަސަން (ތޮލާ) އެވެ. އަދި އަނިޔާގެ ސަބަބުން ޓީމުން ބާކީކުރި މާޒިޔާގެ ޑިފެންޑަރު ސަމޫހު އަލީ (ސަމުއްޓެ) އެވެ.\nއައިއޯއައިޖީގެ ސްކޮޑުގައި ހިމެނި ސީނިއާ ޓީމުން މުޅިން އަލަށް ފުރުސަތު ލިބުނު ކުޅުންތެރިންނަށް ބަލާއިރު އީގަލްސްގެ ހައިޝަމް ހަސަން، ޓީސީ ސްޕޯޓްސް ކްލަބްގެ އިބްރާހިމް އައިސަމް އަދި ށ. ފޯކައިދޫ ޓީމުގެ މުހައްމަދު ޖައިލަމް (އޮގީ) އެވެ. މީގެ ތެރެއިން ގިނަ ކުޅުންތެރިންނަކީ މި ދިޔަ މާޗް މަހު ސައުދީ އަރަބިއްޔާގައި އޮތް އޭއެފްސީ 23 އަހަރުން ދަށުގެ ކޮލިފައިންގައި ކުޅުނު ކުޅުންތެރިންނެވެ.\nސްކޮޑު ފައިނަލް ކުރިއިރު ޓީމުން ބާކީވި ކުޅުންތެރިންނަކީ ޓީސީގެ މުހައްމަދު ސާމިރު، އައްޒާމް އަބްދުﷲ (އެޑޫ)، ގްރީން ސްޓްރީޓްސްގެ މުހައްމަދު ފަރުހާން (ފަރުއްކޮ)، އީގަލްސްގެ ސޮލާހު އަލީ (ސޮލާ) އަދި ޔުނައިޓެޑް ވިކްޓްރީގެ އަލީ ޝަމާލް އަބްދުﷲ (ޝައްމު) އެވެ.\nގޯލްކީޕަރުންގެ ގޮތުގައި ސްކޮޑުގައި ހިމެނުނީ ފައިސަލްގެ އިތުރުން މާޒިޔާގެ ކީޕަރު ހުސެއިން ޝަރީފް (ހުސެން) އާއި ގްރީން ސްޓްރީޓްސްގެ ލަބާން ޝަރީފް އެވެ. ފައިސަލް އަނިޔާގައި ހުރުމުން މިދިޔަ ނޮވެމްބަރު މަހު މެލޭޝިއާއާ ދެކޮޅަށް ކުޅުނު މެޗުގައި ރާއްޖޭގެ ގޯލު ބެލެހެއްޓީ ހުސެން އެވެ. އަދި މި ފަހަރުގެ އައިއޯއައިޖީގައި ލަބާނަށް ފުރުސަތު ދިނުމުގެ ވިސްނުން އެބަހުރިކަމަށް މީގެ ކުރިން ގައުމީ ކޯޗު ޕީޓަ ސެގާޓް ވަނީ ބުނެފަ އެވެ.\nޓީސީގެ މިޑްފީލްޑަރު އައިސަމް: އޭނާ އަކީ މި ފަހަރު މުޅިން އަލަށް ޓީމުން ޖާގަ ލިބުނު ކުޅުންތެރިއެއް. -- ފޮޓޯ: ނިޝާން އަލީ/ މިހާރު\nއައިއޯއައިޖީ އަށް ސީނިއާ ޓީމެއް ފޮނުވަން އެފްއޭއެމުން ނިންމި ނަމަވެސް ކުރިމަތިވި ޗެލެންޖަކީ ޖޫން މަހު ސީޒަން ފެށުމުގެ ކުރިން، މި މުބާރާތުގައި ކުޅޭނެ ޓީމު ލިސްޓު ފޮނުވަންޖެހުމެވެ. އެހެންވެ ޓީމު ނެގުމުގައި ދަތިތަކެއް ދިމާވިކަން ގައުމީ ކޯޗު ޕީޓަ ސެގާޓާއި އެސިސްޓަންޓް ކޯޗު އަހުމަދު ޝާކިރު (ޝާކިއްޓެ) ވަނީ ފާހަގަކޮށްފަ އެވެ.\nގައުމީ ކޯޗު ސެގާޓް ބުނީ މި ފަހަރުގެ އައިއޯއައިޖީ ބޭނުންހިފާނީ އަންނަ ސެޕްޓެމްބަރު މަހު އޮންނަ 2022 ވަނަ އަހަރުގެ ވޯލްޑް ކަޕް ކޮލިފައިން މެޗުތަކަށް ތައްޔާރުވާއިރު ޒުވާން ހުނަރުވެރި ކުޅުންތެރިންނަށް ތަޖުރިބާދިނުމުގެ ގޮތުން ކަމަށެވެ. އަދި ވޯލްޑް ކަޕް ކޮލިފައިންގައި ސީނިއާ ކުޅުންތެރިންނަށް ފުރުސަތު ދޭނެ ކަމަށާއި އެކަމަކު އެ ކުޅުންތެރިންނަށް އަނިޔާއެއް ކުރިމަތިވެއްޖެނަމަ ރަނގަޅު ޒުވާން ކުޅުންތެރިން ތައްޔާރުގައި ބަހައްޓަންޖެހޭނެ ކަމަށް ބުންޏެވެ.\nމި ފަހަރުގެ ސްކޮޑުން ފުރުސަތު ދިން އެހެން ކުޅުންތެރިންނަށް ބަލާއިރު މިދިޔަ އަހަރުގެ ސާފް ސުޒުކީ ކަޕްގެ ފައިނަލް ސްކޮޑުން ބާކީވި އީގަލްސްގެ މުހައްމަދު ނާއިމް އާއި ގްރީން ސްޓްރީޓްސްގެ އަބްދުﷲ ޔާމީން (ޔާން) ހިމެނެ އެވެ. ޖާގަ ނުލިބުނު ފާހަގަކޮށްލެވޭ ޒުވާން ކުޅުންތެރިންގެ ތެރެއިން އެންމެ ފާހަގަކޮށްލެވޭ އެއް ކުޅުންތެރިޔަކީ ހަސަން ރާއިފް އަހުމަދު (ހަންނަ) އެވެ.\nމި ފަހަރުގެ އައިއޯއަައިޖީގައި ރާއްޖެ ހިމެނެނީ އެންމެ ފަހުގެ ޗެމްޕިއަން ރިޔޫނިއަން އާއި ރަނަރަޕް މެޔޯޓް އަދި ކޮމޮރޯސްއާ އެއް ގްރޫޕެއްގަ އެވެ. އެންމެ ފަހުން 2015 ވަނަ އަހަރު ރިޔޫނިއަންގައި އޮތް އައިއޯއައިޖީގައި ރާއްޖޭގެ ޓީމަށް އިރުޝާދު ދިނީ ބަލްގޭރިއާގެ ކޯޗު ވެލިޒާ ޕޮޕޯފް އެވެ. އެ ފަހަރު ގްރޫޕް ސްޓޭޖުގައި މެޔޯޓް އަތުން 3-1 އިން ރާއްޖެ ބަލިވިއިރު، ދެ ވަނަ މެޗުން ސީޝެލްސް އަތުން 2-1 އިން މޮޅުވި އެވެ. އެކަމަކު ފަހު މެޗުން މަޑަގަސްކަރަ އަތުން 4-0 އިން ބަލިވީ އެވެ.\nއައިއޯއައިޖީ ރަސްމީކޮށް ހުކުރު ދުވަހު ފެށި ނަމަވެސް އޭގެ ކުރިން ފުޓްބޯޅަ އިވެންޓް ފަށާނެ އެވެ. ފުޓްބޯޅަ ޓީމު މޮރިޝަސް އަށް ދާން މާދަމާ ފުރާނެ އެވެ. ރާއްޖެ ކުޅޭ ފުރަތަމަ މެޗުގައި ބުރާސްފަތި ދުވަހު މެންދުރު ރާއްޖެ ގަޑިން 13:00 ގައި ކުޅޭނީ ރީޔޫނިއަންއާ އެވެ. އަދި ދެ ވަނަ މެޗުގައި ހޮނިހިރު ދުވަހު ކޮމޮރޯސްއާ ކުޅޭނީ ރާއްޖެ ގަޑިން ހަވީރު 16:15 ގަ އެވެ. އަދި މި މަހު 22 ވަނަ ދުވަހު ގްރޫޕްގެ ފަހު މެޗުގައި މަޔޯޓްއާ ބައްދަލުކުރާ މެޗު ވެސް އޮންނާނީ ރާއްޖެ ގަޑިން 16:15 ގަ އެވެ.\nއައިއޯއައިޖީ އަށް އެކުލަވާލި ސްކޮޑު:


Loabi Emme Loabee Karunaige Thereygai Baa? ލޯބި އެންމެ ލޯބީ ކަރުނައިގެ ތެރޭގައި ބާ؟ – Huvadhoo News Loabi Emme Loabee Karunaige Thereygai Baa? Huvadhoo News\nލޯބި އެންމެ ލޯބީ ކަރުނައިގެ ތެރޭގައި ބާ؟\nލޯބި އެންމެ ލޯބީ ކަރުނައިގެ ތެރޭގައި ބާ؟ މިސުވާލުގެ ޖަވާބު ތަފާތު މީހުން ތަފާތު ގޮތްގޮތަށް ދިނުމަކީ އެކަށީގެންވާ ކަމެކެވެ.\nލޯބި އެންމެ ލޯބީ ނުވަތަ އެންމެ ފުރިހަމަވެގެންދަނީ ކަރުނައިގެ ތެރޭގައި ހެއްޔެވެ؟ މިބުނުމުގައި އެކުލެވޭ މަނަ ތަންކޮޅެއް ފުޅާދާއިރާއެއްގެ މިލިޔުމުގައި ބަލާލަމެވެ.\nލޯތްބަކީ ތަފާތު މީހުން ތަފާތު މީހުން ތަފާތުގޮތްގޮތަށް ބޭނުންކުރަމުން އަންނަ ލަފުޒެކެވެ. ލޯބި އެކިމީހުން މާނަކުރާގޮތްވެސް ބޮޑުތަނުން ތަފާތެވެ. ނަމަވެސް މިލަފުޒުގައި އެންމެން އެއްބަސްވާ އެއްކަމެއް އެކުލެވެއެވެ. ކޮންމެ މީހަކުވެސް ލޯތްބަކީ އުފާވެރި ހިތަށް ހިންހަމަޖެހުމުން ގެނުވައިދޭ އިޙްސާސެއްގެ ގޮތުގައި ސިފަކުރެއެވެ. އަނިޔާވެރިކަމާ، ރުޅިވެރިކަމާއި، ހިތްހަމަ ނުޖެހުން، ނުވަތަ ނުތަނަވަސްކަން ގެނުވައިދޭ އިޙްސާސްތަކަށް އެއްވެސް މީހަކު ލޯބި މިލަފުޒު ބޭނުން ނުކުރާނެއެވެ. ކަން މިހެން އޮތްއިރު، މިފަދަ އުފާވެރި އިޙްސާސެއް އެންމެ ފުރިހަމަވެގެންދަނީ ނުވަތަ އެންމެ ލޯބީ ކަރުނައިގެ ތެރޭގައޭ ބުނެވޭނެ ހެއްޔެވެ؟ އުފާވެރި އިޙްސާސަކާއި ގުޅިގެން ކަރުނަ އަޅަންޖެހޭ ސަބަބެއް ނުވިސްނެއެވެ.\nލޯބިވާނަމަ، ވީކޮންމެ ހާލެއްގައި އެކަކު އަނެކަކާއެކު ވާނޭކަމަށް، ބައެއް ފަރާތްތަކުން ބުނެއެވެ. ކިތަންމެ ދަތިހާލުގައިވެސް، އުފާލާއި ހިތާމައިގެ އެކަކު އަނެކަކު ބައިވެރިވުމަކީ ލޯބީގެ ރަމްޒެއްގެ ގޮތުގައި ގިނަބަޔަކު ދެކެއެވެ. ނަމަވެސް ބައެއް ހާލަތުގައި، ކޮންމެވެސް އެކަކު، އަނެކަކަށް އަނިޔާވެރިވެ، ލޮލުން ކަރުނަ އޮހޮރުވަން މަޖްވޫރުވާ ޙާލަތުގައިވެސް، ލޯބިވާތީ ކެތްކުރަންވީހެއްޔެވެ؟ ލޯތްބަތްޓަކައި މުޅި އުމުރު ލޮލުން ކަރުނައަޅަން ކެތްކުރުމަކީ، ސުރުޚީގައިވާ ލޯބި އެންމެ ލޯބިވުން ކަމުގައި ވާނަމަ، އެފަދަ ލޯތްބެއްގައި އެއްވެސް އަގެއް ނެތެވެ. އެފަދަ ލޯތްބަކަށް މުޅިއުމުރު ބޭކާރުގޮތުގައި ދުއްވާލުމަކީ ބުއްދިވެރިކަމެކޭ ނުބުނެވޭނެއެވެ.\nލޯބި އެންމެ ލޯބި ވަނީ އަނިޔާއާއި އެކުވީމައެއް ނޫނެވެ. މިއީ ވަރަށް ބޮޑު ކުށް ހީއެކެވެ. މިފަދަ އަނިޔާއަކީ ނަފްސާނީ އަނިޔާއެކެވެ. ނަފްސާނީ އަނިޔާ ހިމެނޭ މައްސަލަ ބޮޑު ގުޅުންތަކުން ވަރަށް ގިނަފަހަރަށް ފެންނަ އެއް ސިފައަކީ އިމޯޝަނަލް ކޯޑިޕެންޑެންސީ އެވެ. އަމިއްލަ ޒަމީރު ގަބޫލު ނުކުރާ ކަންކަމާއި މީހާގެ މިޒާޖާއި ޝަހުސިއްޔަތާ ނުގުޅޭ ކަންކަން ލޯބިވާ މީހަކަށްޓަކައި ކޮށްފާނެ އެވެ. ކޮންމެ ފަދަ ބޮޑު އަގެއް ދައްކައިގެން ވިޔަސް ގުޅުން ދެމެހެއްޓުމަށެވެ. އެއީ އަމިއްލަ ނަފްސު ނުރައްކަލުގެ ތެރެޔަށް ވައްޓާލުމެވެ. އަމިއްލަ އިހުސާސްތަކަށް ފުރަގަސް ދިނުމެވެ. ހުރިހާ ކަމެއްގައި ބައިވެރިޔާގެ އިހުސާސްތައް އިސްކުރުމެވެ. ބައިވެރިޔާ ގުޅުން ކަނޑާލަފާނެއޭ ހީވާލެއް ބޮޑުކަމުންނެވެ. ތިމާއަށް ގެއްލުން ވިޔަސް ބައިވެރިޔާ ރުއްސުމަށާއި ބައިވެރިޔާއަށް ދިމާވާ ކޮންމެ މައްސަލައެއް ހައްލުކޮށްދިނުމަކީ އަމިއްލަ ޒިންމާއެއް ކަމުގައި ދެކިގެންނެވެ.\nއަޅުގަނޑުމެންގެ މުޖުތަމަޢުއިން ފެންނަ ދަރިން ތަރުބިއްޔަތުކުރުމުގެ އާދަކާދައަށް ބަލާއިރު، ވަކިން ހާއްސަކޮށް އަންހެން ދަރިން ތަރުބިއްޔަތު ކުރުމާމެދު ބައެއް މީހުން ވިސްނުން ހުންނަ ގޮތަކީ ކިޔަމަންތެރި ބަސްއަހާ ގެވެހި ކުއްޖަކަށް ހެދުމަށް އެކަންޏެވެ. އެއަށްފަހު އަންހެން ދަރިފުޅު ފިރިމީހާގެ ބަސްއަހައިގެން އުޅުމަށް ފިރިމީހާއާ ހަވާލު ކުރެއެވެ.. މައިންބަފައިންގެ ބަސްއަހާ މައިންބަފައިންނަށް ބަރޯސާވެގެން އުޅުނު ގޮތަށް ފިރިމީހާގެ ބަސް އަހައި ފިރިމީހާއަށް ބަރޯސާވެގެން އުޅުމަށް ހުރިހާ ބެލެނިވެރިްހެން ދަސްކޮށްދެމުއެވެ.\nދަރިން ތަރުބިއްޔަތުކުރުމުގައި، ދަސްކޮށް ނުދެވޭ އެއްކަމެއް އެބައެކުލެވެއެވެ. އެއީ އަމިއްލަ ވިސްނުން ބޭނުންކުރުމާއި، އެއްވެސް މީހެއްގެ ފަރާތުން އަނިޔާއާއި ކުޑައިމީސްކުރުމާއި ދަށްކޮށްލުން ބަލައިނުގަތުމަށް ކުދިން ތަރުބިއްޔަތު ކުރުމުގައި ދަސްކޮށް ނުދެވެއެވެ. މިފަދަ ތަރުބިއްޔަތަކީ، އެކުދިން ރައްކާތެރިކަމަށްޓަކާ ކުރުން މާ ފައިދާ ހުރި އަދި އެކުދިންގެ ދިރިއުޅުމާއި ގުޅިފައިވާ މުހިންމު ކަމެކެވެ. މިކަން ކުރަން ޖެހެނީ ކުދިން ބޮޑުވުމުން އެކުދިންގެ ރައްކާތެރިކަން ކަށަވަރު ކުރުމަށެވެ.\nއެހެން ކަމުން ލޯބި އެންމެ ލޯބީ ކަރުނައިގެ ތެރޭގައޭ ނުބުނެވޭނެއެވެ. އެފަދަ ހިތްދަތި، އިޙްސާސްތަކެއް ނުވަތަ އަނިޔާވެރިކަމަކަށް ކެތްކުރުން އެއީ ލޯތްބެއް ނޫނެވެ. އެއީ ކަނުލޯތްބެވެ. ލޯބި އެއްގޮތަކަށްވެސް ކަރުނައިގެ ތެރޭގައި ލޯތްބެއް ނޫނެވެ. ލޯބިވާ މީހެއްގެ ލޮލުން، ކަރުނަ ތިތްކެއްވެސް ފޫއްދާ ނުލެވޭނެ ފަދައިން ޢަމަލުތަށް ބެހެއްޓުމަށް ގަދައަޅައި މަސައްކަތް ކުރާށެވެ.


Magumathin alhugandu gelluvaalan ulhunu: Shareef | Mihaaru\nރިޔާސީ އިންތިޚާބުގެ ނަތީޖާއާ މެދު ހިތްހަމަނުޖެހިގެން އީސީގެ މެމްބަރުންނަށް ތަފާތު އިންޒާރު ދިން ކަމަށް ޝަރީފް ވިދާޅުވި. --ފޮޓޯ/މިހާރު\nމަގުމަތިން އަޅުގަނޑު ގެއްލުވާލަން އުުޅުނު: ޝަރީފް\n30 ޖުލައި 2019 - 16:14 27 comments\nމިދިޔަ އަހަރުގެ ސެޕްޓެމްބަރު މަހު ބޭއްވި ރިޔާސީ އިންތިޚާބުގެ ނަތީޖާއާ މެދު ހިތްހަމަނުޖެހި އިލެކްޝަންސް ކޮމިޝަންގެ މެމްބަރުންނަށް އިންޒާރު ދީ، ހިންގި ބިރު ދެއްކުމުގެ އަމަލުތަކުގެ ތެރޭގައި އޭނާ މަގުމަތިން ގެއްލުވައިލަން އުޅުނު ކަމަށް އެ ކޮމިޝަން (އީސީ) ގެ ރައީސް އަހްމަދު ޝަރީފް ރައްޔިތުންގެ މަޖިލީހުގެ ކޮމިޓީއެއްގައި މިއަދު ވިދާޅުވެއްޖެ އެވެ.\nމިނިވަން މުއައްސަސާތަކާ ބެހޭ ކޮމިޓީ އަށް ހާޒިރުކޮށް، މެމްބަރުން ކުރެއްވި ސުވާލުތަކަށް ޖަވާބު ދެއްވަމުން ޝަރީފް ވިދާޅުވީ މަގުމަތިން އޭނާ ގެއްލުވައިލަން އުޅުނު ކަމުގެ ރިޕޯޓް ލިބިވަޑައިގަތީ ފުލުހުންގެ ފަރާތުން ކަމަށެވެ. މިހާތަނަށް އެ ވާހަކަ އާއްމު ނުކުރައްވާ ކަމަށާއި އެފަދަ ކިތަންމެ ބިރު ދެއްކުންތަކެއް ކޮމިޝަންގެ މެމްބަރުންނަށް ކުރިމަތި ކުރުވި ކަމަށް ޝަރީފް ވިދާޅުވި އެވެ.\n"މަގުމަތިން އަޅުގަނޑު ދާ އިރު މަޑުކުރުވާފައި، ވީ ނުވީއެއް ނޭނގޭ ގޮތަށް ގެއްލުވާލަން އުޅުނު ކަމުގެ ރިޕޯޓް ޕޮލިހުން އަޅުގަނޑަށް ދިން. ވާހަކަ އަކީ އެ ލެވެލަށް ރިޔާސީ އިންތިޚާބުގެ ނަތީޖާއާ ގުޅިގެން އަޅުގަނޑުމެންނަށް ހެރެސް ކޮށްފައި އެބަހުރި،" ޝަރީފް ވިދާޅުވި އެވެ.\nކުރީގެ ރައީސް އަބްދުﷲ ޔާމީނަށް މިދިޔަ ރިޔާސީ އިންތިޚާބު ނާކާމިޔާބުވުމާ އެކު، އީސީގެ މެމްބަރުންނާ ދެކޮޅަށް ޕީޕީއެމުން ސިލްސިލާ އެއްވުންތަކެއް ބޭއްވި އެވެ. އެ އެއްވުންތަކުގައި، ކޮމިޝަންގެ މެމްބަރުން ރިޝްވަތު ނެންގެވި ކަމުގެ ތުހުމަތުތަކަކާއި އިންތިޚާބު އޮޅުވައިލަން ދެލި ފޮހެވޭ ގަލަންތަކަކާއި ލިޔެވޭ އަނގޮޓިތަކެއް ގެނައި ކަމަށް ވެސް ތުހުމަތު ކުރި އެވެ. މި ތުހުމަތުތަކާ ހެދި ކޮމިޝަންގެ މެމްބަރުން ސަލާމަތާއި ރައްކާތެރިކަން ހޯދަން ރާއްޖެ އިން ބޭރުގައި ވެސް ދުވަސްތަކެއް ވަންދެން ތިއްބެވި އެވެ.\nޝަރީފް ވިދާޅުވި ގޮތުގައި ރިޔާސީ އިންތިޚާބުގެ ތެރޭގައި ނުރައްކާތެރި އެތައް ހާލަތެއް އިލެކްޝަންސް ކޮމިޝަންގެ މެމްބަރުންނަށް ކުރިމަތިވި އެވެ. ބައެއް މަންޒަރުތައް ނުވަތަ ހިނގި ކަންކަން މިހާރު ވެސް ހަނދާން ވުމުން ގައިން ހީބިހި ނަގައިގެންދާ ކަމަށް ވިދާޅުވި އެވެ.\n"އަޅުގަނޑުމެންގެ ބައެއް މެމްބަރުންގެ ގޭ ދޮށަށް، ރޭގަނޑު މަގުމަތީގައި އުޅޭ ބާޒާރުމަތީ ބަހުރުވައިން ދަންނަވާ ނަމަ ގުންޑާ އިން ގޮސް ދޮރުގައި ތަޅާ އާއިލާ އަށް ބިރު ދައްކާފައި އެބަހުރި އިނގޭތޯ. އަދި އަޅުގަނޑުމެންގެ މުވައްޒަފުން މަގުމަތިން ދަނިކޮށް ފަހަތުން އައިސް ކޮށާލާންވީއޭ ކިޔާފައި ބިރު ދައްކާފައި އެބަހުރި،" ޝަރީފް ވިދާޅުވި އެވެ.\nއިލެކްޝަންސް ކޮމިޝަންގެ މެމްބަރުން މިނިވަން މުއައްސަސާތަކާ ބެހޭ ކޮމިޓީގައި. --ފޮޓޯ/މަޖިލިސް\nއޭނާ ވިދާޅުވީ، ރިޔާސީ އިންތިޚާބަށް ފަހު ރައީސް އިބްރާހިމް މުހައްމަދު ސޯލިހް ހުވާ ކުރެއްވުމާ ހަމައަށް އިލެކްޝަންސް ކޮމިޝަންގެ މެމްބަރުން ތިއްބެވީ ނަފްސާނީ ގޮތުން ބިރުވެރި ހާލަތެއްގެ ތެރޭގައި ކަމަށެވެ. އެ މައްސަލަތައް ބަލައިދޭން ފުލުހުންނަށް ހުށަހެޅި ކަމަށް އޭނާ ވިދާޅުވި އެވެ.\nއެ މައްސަލަތަކުގެ ތަފްސީލު ފަހުން ނުބެލީ، ސަރުކާރު ބަދަލުވުމާ އެކު ކޮމިޝަންގެ މެމްބަރުންނަށް ވެސް ޝަރީފް ވިދާޅުވި ގޮތުގައި ރައްކާތެރިކަން ޔަގީން ވުމުންނެވެ.\nއޭނާ ވިދާޅުވި ގޮތުގައި ޔާމީން، ޔާމީން ރިޔާސީ އިންތިޚާބުގެ ނަތީޖާ ގަބޫލުފުޅު ނުކުރެއްވި ނަމަވެސް އެމަނިކުފާނު އިންތިޚާބުގައި ނާކާމިޔާބުވެވަޑައިގަތި އިލެކްޝަންސް ކޮމިޝަނުން ކޮށްދޭން ޖެހޭ ކަމެއް ނުކޮށްދީ އޮވެގެންނެއް ނޫނެވެ. އަދި ރައީސް އިބްރާހިމް މުހައްމަދު ސޯލިހަށް އިންތިޚާބު ކާމިޔާބުވެވަޑައިގަތީ ޔާމީނަށް އެ ކޮމިޝަނުން ނުކޮށްދިން ކަމެއް އެމަނިކުފާނަށް ކޮށްދީގެން ނޫން ކަމަށް ވިދާޅުވި އެވެ.\nއިލެކްޝަންސް ކޮމިޝަންގެ މެންބަރުންނާ، މިނިވަން މުއައްސަސާތަކުގެ ކޮމިޓީން ބައްދަލުކުރުން pic.twitter.com/SouJqL53DO\n— People's Majlis (@mvpeoplesmajlis) July 30, 2019\nމަޖިލީހުގެ މިނިވަން މުއައްސަސާތަކާ ބެހޭ ކޮމިޓީ އަށް އީސީގެ މެމްބަރުން ހާޒިރުކުރުން.\nޝަރީފް ވިދާޅުވި ގޮތުގައި އިންތިޚާބުގައި ރައްޔިތުން ވޯޓު ދިން ގޮތް ހުރިހާ ރަށަކުން އޮތީ ފެންނާށެވެ. ވޯޓު ފޮށި ބެހެއްޓި ހުރިހާ ރަށެއްގައި ވޯޓު އޮޅުވާލައި މަކަރު ހެދުން ފަދަ ކަމަކީ މިހާރު އޮތް ނިޒާމުގައި ނުކުރެވޭނެ ކަމެއް ކަމަށް ޝަރީފް ވިދާޅުވި އެވެ.\n"އެ ޔަގީން ކުރައްވާ. އިންތިޚާބު އޮޅުވާލަން އަޅުގަނޑުމެން ކުރި އެއްވެސް ކަމެއް ނޯންނާނެ. ވޭތުވެދިޔަ ރިޔާސީ އިންތިޚާބުގައި އާއްމު އުސޫލުން މައުލޫމާތު އާއްމު ނުކުރާ މިންވަރަށް ރިޔާސީ އިންތިޚާބުގައި މައުލޫމާތު އާއްމު ކޮށްދިން ކަން އޭރު އިދިކޮޅުގައި ތިއްބެވި ބޭފުޅުން ވެސް ގަބޫލު ކުރައްވާނެ،" ޝަރީފް ވިދާޅުވި އެވެ.\nރިޔާސީ އިންތިޚާބު އީސީން ކުރިއަށް ގެންދިޔައީ ދެފުށް ފެންނަ މިނިވަން އިންތިޚާބެއްގެ ގޮތުގައި ކަމަށް ކޮމަންވެލްތުން ބަލައިގަނެފައި ވުމަކީ ވެސް އިންތިޚާބު ރަނގަޅަށް ގެންގޮސްފައިވާ ކަމުގެ ހެއްކެއް ކަމަށް ޝަރީފް ވިދާޅުވި އެވެ.\nޔާމީނަށް އިންތިޚާބު ނާކާމިޔާބުވެވަޑައިގަތީ ވޯޓު އޮޅުވާލައިގެން ކަމުގެ ތުހުމަތާ އެކު ޔާމީންގެ ފަރާތްޕުޅުން ސުޕްރީމް ކޯޓަށް މައްސަލައެއް ހުށަހެޅި އެވެ. ވޯޓު އޮޅުވައިލި ކަމުގެ އެއްވެސް ހެއްކެއް އެ މައްސަލާގައި ދެއްކިފައި ނުވާތީވެ ކޯޓުން ހުކުމްކުރީ އިންތިޚާބު ބާތިލްކުރާނެ ތަނެއް ނެތް ކަަމަށެވެ.\nއިތުރު ލިޔުންތައް ދިވެހި ސަރުކާރު ރައްޔިތުންގެ މަޖިލިސް އިލެކްޝަންސް ކޮމިޝަން މިނިވަން މުއައްސަސާތައް އީސީގެ ރައީސް އަހުމަދު ޝަރީފް\nއަކްރަމް އީސީން އިސްތިއުފާ ދެއްވައިފި


Mifaharu "Instagram" Eid faahaga kuranee kon baeh?\nމިފަހަރު "އިންސްޓަގްރާމް" އީދު ފާހަގަ ކުރާނީ ކޮން ބައެއް؟\nމިއީ ކޮންމެވެސް އެއް ބަންދެއް، ރަށްޓެއްސެއްގެ އިންސްޓަގްރާމާއެކު ހޭދަކޮށްލެވުނު ހިތްގައިމު ފޮޓޯ އެކެވެ.\nމިދިޔަ އަހަރު ރޯދަ ނިމެން ދެ ތިން ދުވަހަށް ވެފައިވަނިކޮށް އާދައިގެ މަތިން، "އީދުގަ ކޮން ކަމެއް އޮތީ؟" ރަށްޓެއްސެއް ގާތު އަހާލީމެވެ. އޭނާ ދިން ޖަވާބު ރަގަޅަށް ފަހުމްވީ، ކުޑަކޮށް ސިކުނޑި ހިންގާލުމުންނެވެ.\n"ކަލޯ މިފަހަރު އޮތީ އިންސްޓަގްރާމް އީދެއް."\nދެލޯ ހުޅުވިފައި ހުންނަ ގަޑީގައި، ސޯޝަލް މީޑިއާ އާއި ނުލާ މިހާރު ދިވެހިންނަށް ކެތް ކުރެވެނީ ކިހާއިރަކުތޯ އަޖުމަބަލާލަން ވެސް ގިނަ މީހުން ޖެހިލުންވާނެ އެވެ. ފޭސްބުކް ބަލާނުލެވިގެން "ފިޓު" ވެސް ޖެހިދާނެ އެވެ. އިންސްޓަގްރާމަށް ފޮޓޯ އެއް ނުލެވި ލަސްވެއްޖެ ނަމަ އަތް ތިލަ ކަހާ ހިސާބަށް މި ވަނީ ކަންތައް ގޯސްވެފަ އެވެ. ކުޑަ ކުއްޖެއް، ޒުވާނެއް، މުސްކުޅި އެއް ދޫ ނުކޮށް، ސޯޝަލް މީޑިއާ މަޅީގައި ދިވެހިން ވަނީ މިހާރު ރަގަޅަށް ޖެހިފަ އެވެ.\nމިއީ ސޮނެވާ ފުއްޓަށް ނުގޮސް، ރަށްޓެއްސެއްގެ ލޮލުން، އެރަށުގައި ހޭދަކޮށްލެވުނު ޗުއްޓީ އެކެވެ.\nފަހަކަށް އައިސް، ސޯޝަލް މީޑިއާ އިން ބްރޭކެއް ނެގުމަކީ ސިއްހަތަށް ވެސް މުހިންމު ކަމެއް ކަމުގައި ގިނަ މީހުން ދަނީ ބުނަމުންނެވެ. ރަށްޓެހިންނާއި، އާއިލާ މީހުންނާއި ރަގަޅަށް ނުވެސް ދަންނަ އެކި މީހުންގެ "ދިރިއުޅުމުން" ލޯ ނަށްޓުވާލާއި، ދުނިޔޭގެ އެކި ކަންކޮޅުތަކުގައި ހިނގާ ކަންކަމުން ކުޑަ ވަގުތުކޮޅަކަށް ނަމަވެސް ދުރުވެލުމަކީ، ސްޓްރެސް ވެސް ފިލާ ކަމަށް ބާރު ލިބޭ އެތަކެއް ދިރާސާތަކެއް ވެސް މިހާރު ވަނީ ހެދިފަ އެވެ. ހާއްސަކޮށް ޗުއްޓީގައި ހުންނަ ދުވަސްތަކުގައި ނޫނީ ވީކެންޑުގައި ވިޔަސް، ސޯޝަލް މީޑިއާ އަށް ވެސް "ޗުއްޓީ" ދިނުމަށް ތަޖުރިބާކާރުން ލަފާދެ އެވެ.\nސިކުނޑިއަށް ކިތަންމެ ލުޔެއް ލިބޭނެއޭ ބުންޏަސް އަޑުއެހޭކަށް ނޯވެ އެވެ. އަޅުގަނޑުގެ ރަހުމަތްތެރިޔާ ބުނިހެން، ވަޒީފާއާއި، އާއިލާ އަދި ދިރިއުޅުމުގެ ކަންކަން ހުންނަ ގޮތުން ގިނަ ވީކެންޑުތައް ހޭދަކުރަންޖެހޭނީ ހިއްކަން އަޅާފައި އޮންނަ ބެޑު ޝީޓެއް ހެން، ސޯފާމަތީގައި ބާ ޓީޝާޓުގަނޑެއް ލައިގެންނެވެ. ވޮލަޓު ނޫނީ ޕާސް "ތުނި" ކަމުން ގިނަ އީދު ބަންދުތައް ވެސް ހޭދަވާނީ އެހެން މީހެއްގެ ޗުއްޓީގައި ކުރާ ކަންކަމަށް ލޯދީގެން، އެކަމުން ހިތްހަމަޖެހުން ހޯދައިގެންނެވެ.\nމާލޭގެ ހާސްކަމުން ދުރަށް ޖެހިލަމުން ރަށްޓެއްސަކު އިންސްޓަގްރާމަށް ލާފައިވާ ފޮޓޯއެއް.\nރަށްޓެއްސަކު އީދަށް ރިސޯޓަކަށް ގޮސް ފޭސްބުކަށް ލާ މަންޒަރުތަކުގެ ހިތްގައިމުކަން އިހުސާސް ކުރެވޭ ކަހަލަ އެވެ. ފޯނުތަކުގައި ހުންނަ ކެމެރާތައް މިހާރު މޮޅުކަމުން، ކަޒިން އެއްގެ އިންސްޓަގްރާމް މެދުވެރިކޮށް ރަށެއްގެ ތުނޑީގައި އަމިއްލަ ފައިވެސް ބީހޭ ފަދަ އެވެ. ކުޅު ދިޔާވާ ބާބިކިއުތަކާއި ރަށްފުށުގެ ކޭންގަނޑު ގަނޑުގެ ރަހަ ކަރުބުޑުގާ ލާ ކަހަލަ އެވެ. ދުނިޔޭގެ ނަން މަޝްހޫރު ފަންނާނުންގެ ޝޯ ވަގުތުން އަޑުއަހާލެވެ އެވެ. މަސް ދަތުރެއް ގޮސް އުޅޭ ބޮޑުބޭބެގެ ކަންވާރުގެ ވާންކަން އަމިއްލަ އަތަށް ވެސް ކުރާ ފަދަ އެވެ.\nމިއީ އަދި ރާއްޖެ ތާ އެވެ. ސޯޝަލް މީޑިއާ ނޫނީ "އިންސްޓަގްރާމް އީދު" ގެ ފައްކާ ކަމުގެ ކޮޅެއް ނެތެވެ. ދުނިޔޭގެ އެކި ކަންކޮޅުތަކަށް ބުރު އަޅާ ލުމަށް ވެސް ހުރަހެއް ނެތެވެ. އެކައުންޓުގެ ބާކީ ވަކިލާރިކޮޅަށް ތިރިވިޔަސް، ދުނިޔެ ބަލާލުން މިހާރު ނުހުއްޓުވޭނެ އެވެ. ޕެރިހާއި، ސެންޓޮރީނީ އާއި ވެނިސް އިން ފެށިގެން ސްވިޓްޒަލެންޑުގެ ސްނޯ ފަރުބަދަ ތަކަށެވެ. ތިމާގެ މީހުންނާއި، އެކި ރަށްޓެހިންގެ ކުރާ ތަޖުރިބާތަކާއި، އެމީހުންގެ ލޯތަކަށް ފެންނަ ހިތްގައިމުކަމުގެ ކުޑަ މިންވަރެއް ވިޔަސް ސޯފާގައި ވެއްޓި ތިބި ނޫނީ އެނދުގަ ބޮޑު ރަޖާލައިގެން ތިބި މީހުންނަށް ވެސް އިހުސާސްކުރެވެ އެވެ. ޓެކްނޮލޮޖީގެ އަޖައިބޭ ސޯޝަލް މީޑިއާގެ ޖާދުލޭ ބުނެވިދާނެ އެވެ.\nމިއީ ރަށްޓެއްސެއްގެ ކެމެރާއިން ވެނިސް ބަލާލެވުނު ފަހަރެއް.\nއެހެން ވީމާ، މި އީދުގައި ތަނަކަށް ނުގޮސް ގޭގައި ތިބޭ މީހުން ދެރަވެ މާޔޫސް ވާނެ ކަމެއް ނެތެވެ. ދެރަވާކަށް ވަގުތެއް ވެސް ނޯންނާ އެވެ. ދާން ހުރި ތަންތަން ހާދަ ގިނަ ވާނެ އެވެ. އީދަށް ލިބޭ ތިން ދުވަސް މަދުވެސް ވާނެ އެވެ. އަތުގައި އޮތް އެންމެ އަރާމު ޓީޝާޓު ރެޑީ ކުރަމާ ހެއްޔެވެ. ދޫ ސޯޓެއް ވިޔަސް ބާ ހަރުވާޅު ގަނޑެއް ވެސް އޮތިއްޔާ އަދި މާ ފައްކާވާނެ އެވެ. މިފަހަރު އަހަރެމެން އެއްކޮށް އިންސްޓަގްރާމް އީދެއް ފާހަގަކޮށްލާނީ އެވެ. އިންސްޓަގްރާމްގައި ނޫޅޭ ކުދިން ދެރަނުވާށެވެ. ފޭސްބުކް ނޫނީ ސްނެޕްޗެޓް އީދެއް ވިޔަސް ހަމަ އޯކޭ ވާނެ އެވެ.\nފޭސްބުކްއަށް ބިލިއަން ޑޮލަރުގެ ޖޫރިމަނާއެއްގެ ބިރު\nސްލޯޓޭޕުން ގާޑަން ތެރޭ އުދުހިލާން!


Indonesia Ah Baarugadha Binhelumeh Athuvehje - Vaguthu\nއިންޑޮނޭޝިއާއަށް ބާރުގަދަ ބިންހެލުމެއް އަތުވެއްޖެ\nއިންޑޮނޭޝިއާއަށް ބާރުގަދަ ބިންހެލުމެއް އަތުވެއްޖެއެވެ.\nމި ބިންހެލުން އައިސްފައިވަނީ ރެކްޓަރ މިންގަނޑުން 5.2ގެ ބާރުމިނުގައި އެޤައުމުގެ ލެމްޕަންގް ޕްރޮވިންސްގެ ބިހާ ނަމަކަށްކިޔާ އަވަށެއްގެ އައްސޭރިން 134 ކިލޯމީޓަރު ދުރުންނެވެ.\nއިންޑޮނޭޝިއާގެ ކަމާއިބެހޭ އިދާރާތަކުން ބުނިގޮތުގައި އެޤައުމުގެ ގަޑިން މިއަދު ހަވީރު 16:04 ގައި އައި މި ބިންހެލުން އައިސްފައި ވަނީ، ބިމުގެ 33.6 ކިލޯމީޓަރު އަޑިންނެވެ.\nމި ބިންހެލުމުގެ ސަބަބުން ސުނާމީއެއްގެ އިންޒާރު މިހާތަނަށް ނެރެފައި ނުވާއިރު، ބިންހެލުމުގައި އެއްވެސް މީހަކަށް ނުވަތަ ތަނަކަށްވެސް ގެއްލުމެއް ލިބުނު ކަމެއް ނޭނގެއެވެ. ނަމަވެސް ބިންހެލުން އައި ވަގުތު ބިހާގެ އައްސޭރީގެ ސަރަޙައްދުތަކަށް ލޮޅުންތައް އައިސްފައިވާ ކަމަށް ބައެއް ނޫސްތަކުގައި ބުނެފައިވެއެވެ.\nއިންޑޮނޭޝިއާ ހިމެނޭ ސަރަޙައްދަކީ ބާރުގަދަ ބިންހެލުންތައް ޢާންމުކޮށް އަންނަ ސަރަޙައްދަކަށް ވާއިރު، ކުރިއަށް އޮތްތަނުގައި އެ ސަރަޙައްދަށް ބާރުގަދަ ބިންހެލުންތައް އައުމުގެ ފުރުސަތު އޮތްކަމަށް ސައިންސްވެރިން ބުނެއެވެ.\n2004 ވަނަ އަހަރު އިންޑޮނޭޝިއާއަށް އައި އެފަދަ ބާރުގަދަ ބިންހެލުމުގައިވެސް އެޤައުމުގެ އެތައް ހާސް ބަޔަކު މަރުވިއިރު، ބިންހެލުމަށްފަހު އެރި ސުނާމީއެއްގައި ރާއްޖެ ހިމެނޭ ގޮތަށް އޭޝިއާ ސަރަޙައްދުގެ އެކި ޤައުމުތަކުން ގިނަ ޢަދަދެއްގެ މީހުން ވަނީ މަރުވެފައެވެ.\nއިންޑޮނޭޝިއާގައި ފެންބޮޑުވި ހާދިސާގައި 50 މީހުން މަރުވެއްޖެ\nމާލެއާ 2017 ކިލޯމީޓަރު ކައިރިއަށް ބިންހެލުމެއް އަަތުވެއްޖެ\nޕެރޫއަށް ބާރުގަދަ ބިންހެލުމެއް އަތުވެއްޖެ


Candidatun haazirukoh suvaalu kuraanama ACC aa dhekolhah dhauvaa kureveyne: Uz. Nishan - vNews.mv\nކެންޑިޑޭޓުން ހާޒިރުކޮށް ސުވާލުކުރާނަމަ އޭސީސީއާ ދެކޮޅަށް ދައުވާކުރެވޭނެ: ވަކީލު ނިޝާން\nޢައިޝަތު ޝިއުރާ 15 March 2019, 23:05\nކުރިޔަށް އޮތް ރައްޔިތުންގެ މަޖިލީހުގެ އިންތިޚާބަށް ކުރިމަތިލައްވައިގެން އުޅުއްވާ ބައެއް ކެންޑިޑޭޓުން އެންޓި ކޮރަޕްޝަން ކޮމިޝަނަށް ހާޒިރުކޮށް ސުވާލުކުރި ކުރުމާމެދު އޭސީސީއާ ދެކޮޅަށް ސިވިލް ކޯޓުގައި ދަޢުވާކުރުމަށް ޤާނޫނީ ވަކީލު އަލްއުސްތާޛު މުހައްމަދު ނިޝާން ލަފާދެއްވައިފިއެވެ.\nވީނިއުސްރޫމްގެ ފަސްމަންޒަރު ޕްރޮގްރާމްގައި ކެންޑިޑޭޓުންގެ ކެމްޕޭންގެ އިންތަކާ ގުޅޭގޮތުން ވާހަކަދައްކަވަމުން ނިޝާން ވިދާޅުވީ މިހާލަތުގައި ސާބިތު ނުހިފޭ ކަންކަމުގައި ކެންޑިޑޭޓުން އެގޮތަށް ގެންގޮސް ސުވާލުކުރުމުން ކެންޑިޑޭޓުންގެ ހައްގުތަކެއް ގެއްލިގެންދާކަމަށެވެ. އެހެންކަމުން މިވަގުތު އެކަމާމެދު ގާނޫނީ ގޮތުން ވިދާޅުވާން ބޭނުންފުޅުވަނީ އޭސީސީއާ ދެކޮޅަށް ސިވިލް ކޯޓުގައި ދަޢުވާކުރުންކަމަށް ނިޝާން ވިދާޅުވިއެވެ.\nކެންޑިޑޭޓުން ހާޒިރުކޮށް ސުވާލުކުރާ ކުރުމަކީ ޤާނޫނީ ގޮތުން ބޭރުން ކުރާކަމެއްކަމަށް ނިޝާން ވިދާޅުވިއެވެ. ކެންޑިޑޭޓުންނަށް ކުރެވޭނެ ކަންތައްތައް ޤާނޫނުގައި ބަޔާން ވެގެންވާއިރު އެއުސޫލުން ބޭރުން އޭސީސީއަށް ކެންޑިޑޭޓުން ހާޒިރުކޮށް ސުވާލުކުރުމަކީ ކުރެވޭނެކަމެއް ނޫންކަމަށް ނިޝާން ވިދާޅުވިއެވެ. މިހާލަތުގައި އެއީ އޭސީސީކަމަށްވިޔަސް، ފުލުހުންކަމަށްވިޔަސް އަދި އިލެކްޝަންސް ކޮމިޝަންވިޔަސް މައްސަލައެއް ބަލާނަމަ އެކަން ކުރަންވާނީ އެއީ ކުރިޔަށް ގެންދެވޭނެ މައްސަލައެއްތޯ އެތަނެއްގެ އެތެރޭގައި ބެލުމަށްފަހުކަމަށް ނިޝާން ވިދާޅުވިއެވެ.\n"ހާޒިރުކުރާ ކުރުންވެގެން މިދަނީ އަނެއް ބަޔެއްގެ ހިތުގައި ކެންޑިޑޭޓާމެދުގައި ރައްޔިތުންގެ ހިތުގައި ސުވާލުއުފެދޭނެ ކަންތައްތަކެއް އެކެންޑިޑޭޓަކު އެކަމެއް ކުރިޔަސް ނުކިރަސް. އެހެންވީމާ އިލެކްޝަންސް ކޮމިޝަންވިޔަސް އެންޓިކޮރަޕްޝަން ކޮމިޝަން ވިޔަސް ފުލުހުންގެ ވިޔަސްހެޔޮ މިހާލަތުގައި އޮންދަ ސްޕޮޓްގައި އޮންދަ ސީން ނޫންގޮތަކަށް ކެންޑިޑޭޓަކާމެދުގައި އެފަދަ ފިޔަވަޅެއް އެޅުމަކީ ޤާނޫނީ ގޮތުން ހުއްދަކުރާކަމެއް ނޫން. އެހެންވީމާ އޭސީސީއަށް މިބާވަތުގެ މައްސަލައެއް ހުށަހަޅައިފިނަމަ އެބޭފުޅުން ޖޫރީގެ ގޮތުގައި (ޖޫރީ އުސޫލުގެ ގޮތުގައި) އެބޭފުޅުން އެތެރެއިން ބަލަންވާނެ މިމައްސަލަޔަކީ މިއީ ބެލޭ ބާވަތުގެ މައްސަލައެއްތޯ ނޫންތޯ." ނިޝާން ވިދާޅުވިއެވެ.\nނިޝާން ވިދާޅުވީ ރާއްޖޭގެ ޝަރުޢީ އުސޫލުގައިވެސް ގެންގުޅޭ ހަމައަކީ އިދާރީގޮތުން އެއީ ޖިނާޢީ ކަމެއްވިޔަސް، މަދަނީ ކަމެއްވިޔަސް އެކަމަކީ ކުރިޔަށްގެންދެވޭނެ ކަމެއްތޯ ބެލުންކަމަށެވެ. މީގެއިތުރުން ނިޝާން ވަނީ ރާއްޖޭގައި ކޮރަޕްޝަންގެ ބޮޑެތި މައްސަލަތެއް ހިނގައިގެންގޮސްފައި އަދި ހިނގަމުންދާއިރު ކެންޑިޑޭޓުންގެ ފަހަތުން އޭސީސީން އުޅެމުންދާތީ އެކަމާ ސުވާލު އުފައްދަވާފައެވެ. އިންތިޚާބުތަކާބެހޭ އާންމު ޤާނޫނެއް އޮންނައިރު އެއޮންނަ އުސޫލުގެ ބޭރުން އޭސީސީއަށް މިގޮތަށް ކެންޑިޑޭޓުން ހާޒިރުކުރެވޭނެކަމަށް ޤަބޫލުފުޅު ނުކުރައްވާކަމަށްވެސް ނިޝާން ވިދާޅުވިއެވެ.\nނިޝާން ވިދާޅުވީ އޭސީސީން ކުރަންވީ ކަންކަން އޭސީސީގެ ޤާނޫނުގައި ބަޔާންވެގެންވާކަމަށާއި އެކަންކަން ނުކޮށް މިހުރިހާ ދުވަހު ތިބެފައި މިހާރު ކެންޑިޑޭޓުން ހާޒިރުކޮށް މިގޮތަށް ސުވާލުނުކުރުމަށް އިލްތިމާސް ކުރައްވާކަމަށެވެ. ނިޝާން މިމޭރުމުން ވާހަކަދައްކަވާފައިވާއިރު ޖުމްހޫރީ ޕާޓީގެ ޓިކެޓްގައި ހެންވޭރު އުތުރު ދާއިރާއަށް ވާދަކުރައްވާ އަލްހާން ފަހުމީ ވަނީ އޭސީސީއަށް ހާޒިރުކޮށް ސުވާލުކޮށްފައެވެ. އެއީ ގާނޫނާ ހިލާފަށް މުބާރާތްތައް ބާއްވައި ބޮޑެތި ފައިސާގެ އިނާމްތައް ދީފައިވާކަމަށް ބުނާ މައްސަލައެއް ބެލުމަށްކަމަށް އަލްހާން ވަނީ ވިދާޅުވެފައެވެ.\nނިޝާން ވިދާޅުވީ ޤާނޫނީ އުސޫލުން ބޭރުން މިފަދަ ކަންކަން ކުރާނަމަ ޕްރޮސެކިޔުޓަރ ޖެނެރަލަށް އެކަން ހުއްޓުވުމުގެ ބާރު އޮންނާނެކަމަށެވެ. އަދި މަދަނީ ގޮތުން ލިބޭ ގެއްލުމުގެ ބަދަލު ހޯދުމަށް އެފަދަ ކަންކަން ކުރާ ފަރާތްތަކާދެކޮޅަށް ދައުވާކުރެވޭނެކަމަށް ނިޝާން ވިދާޅުވިއެވެ.


Palestine ge dhifaaugai Shahid mirey thagureeru kuravvanee\nފަލަސްތީނުގެ ދިފާއުގައި ޝާހިދު މިރޭ ތަގުރީރު ކުރައްވަނީ\nފޮރިން މިނިސްޓަރު އަބްދުﷲ ޝާހިދު: ފަލަސްތީން މައްސަލާގައި އދ. ގައި މިރޭ ތަގުރީރު ކުރެއްވުމަށް ވަނީ ހަމަޖެހިފައި -- ފޮޓޯ: އަވަސް\nފަލަސްތީންގެ މައްސަލާގައި މިރޭ ބާއްވާ އދ. ގެ އާންމު މަޖިލީހުގައި ރާއްޖެ ތަމްސީލް ކުރައްވާނީ ފޮރިން މިނިސްޓަރު އަބްދުﷲ ޝާހިދު ކަމަށް އެ މިނިސްޓްރީން ބުނެފި އެވެ.\nއާންމު މަޖިލީހުގައި މެންބަރު ގައުމުތަކުން މިރޭ ބަހުސް ކުރާނެ މައިގަނޑު މައްސަލައަކީ މެދުއިރުމަތީގެ ހަމަނުޖެހުންތަކާއި ވަކިން ހާއްސަކޮށް ފަލަސްތީނުގެ މައްސަލަ އަށެވެ.\nއެ ބައްދަލުވުން ފަށާނީ ރާއްޖެ ގަޑިން މިރޭ 7:00 ޖަހާއިރު އެވެ. މިނިސްޓަރު ޝާހިދު ތަގުރީރު ކުރެއްވުމަށް ހަމަޖެހިފައި ވަނީ ރާއްޖެ ގަޑިން 7:30 އާއި 8:00 އާ ދެމެދުގެ ވަގުތެއްގަ އެވެ.\nފޮރިން މިނިސްޓަރު އަބްދުﷲ ޝާހިދު ވަނީ ފަލަސްތީނުގެ މައްސަލައިގައި އޯގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ އެގްޒެކެޓިވް ކޮމިޓީގެ ހާރިޖީ ވަޒީރުންގެ ފެންވަރުގެ ބައްދަލުވުމުގައި ވެސް މިދިޔަ ހަފްތާގެ ތެރޭގެ ބައިވެރިވެވަޑައިގެންފަ އެވެ. އެ ބައްދަލުވުމުގައި މިނިސްޓަރު ޝާހިދު ވަނީ އިޒްރޭލުން ފަލަސްތީނަށް ދެމުން ގެންދާ ލާއިންސާނީ އަމަލުތައް ކުށްވެރިކޮށް އެ ހަމަލާތައް ވަގުތުން ހުއްޓާލުމަށް ގޮވާލައްވާފަ އެވެ.\nމެދުއިރުމަތީގެ ސުލްހައަށް އޮތް ހަމައެކަނި ހައްލަކީ 1967 ވަނަ އަހަރު އެއްބަސްވެފައިވާ އިމުގެ ތެރޭގައި ފަލަސްތީންގެ މިނިވަން ދައުލަތް ގާއިމުކޮށް އެ ދައުލަތުގެ ވެރި ރަށަކީ އިރުމަތީ ގުދުސް ކަމުގައި ހަމަޖައްސައިގެން ކަމުގައިވެސް މިނިސްޓަރު ޝާހިދު ވިދާޅުވެފައިވެ އެވެ.\nފަލަސްތީންގެ ހައްގުގައި ދިވެހިންނާއި ދިވެހި ސަރުކާރުން އަބަދުވެސް ވަކާލާތު ކުރަމުން ގެންދެ އެވެ. ފަލަސްތީނަށް އެހީވުމުގައި ވެސް ދިވެހިންނަށް އެކަން ކޮށްދެވެން އޮތް މިންވަރަކުން އަބަދުވެސް އެ އެހީތެރިކަން ފޯރުކޮށްދެމުން ގެންދެ އެވެ.\nފޮރިން މިނިސްޓްރީ އަބްދުﷲ ޝާހިދު ޕޮލިޓިކްސް + ޔޫއެން ފަލަސްތީން\nސަފީރުންގެ ފަރާތުން ޝާހިދަށް ހާއްސަ ލަގަބެއް\nމަގާމާ ހަވާލުވާން ޝާހިދު ނިއުޔޯކަށް\nކޮޕް 26ގެ ރިޔާސަތާ ޝާހިދު ބައްދަލުކުރައްވައިފި


Anna mahuge 10 vana dhuvahuge niyalah joorimana akaai nulai work permit fee balaigannaane\nއަންނަމަހުގެ 10 ވަނަ ދުވަހުގެ ނިޔަލަށް ޖޫރިމަނާ އާއި ނުލައި ވޯކް ޕާމިޓް ފީ ބަލައިގަންނާނެ\nއަންނަ މަހުގެ 10 ވަނަ ދުވަހުގެ ނިޔަލަށް ޖޫރިމަނާ އާއި ނުލައި ވޯކް ޕާމިޓް ފީ ބަލައިގަންނާނެކަމަށް އިކޮނޮމިކް މިނިސްޓްރީން ވިދާޅުވެއްޖެއެވެ.\nއިކޮނޮމިކް މިނިސްޓްރީން ވިދާޅުވީ، ދިވެހިރާއްޖޭގައި ބިދޭސީން ވަޒީފާ އަދާކުރުމާބެހޭ ޤަވާޢިދުގައި ބަޔާންކުރާ ގޮތުގެ މަތިން، ވޯކް ޕާމިޓް ދޫކުރުމުގެ މަސައްކަތް މިހާރު ފަށާފައިވާކަމަށެވެ. މިބަދަލާއި ގުޅިގެން، އެކްސްޕަރޓް އޮންލައިން ސިސްޓަމް މެދުވެރިކޮށް ވޯކް ޕަރމިޓް ފީ ދެއްކުމުގައި ސިސްޓަމް ބޭނުންކުރައްވާ ފަރާތްތަކަށް ދަތިތަކެއް ކުރިމަތިވަމުންދާކަން ފާހަގަކުރެވިފައިވާކަމަށް މިނިސްޓްރީން ވަނީ ވިދާޅުވެފައެވެ. އެހެންކަމުން، އަންނަ މަހުގެ 10ގެ ނިޔަލަށް، ޖޫރިމަނާ އާއި ނުލައި ވޯކް ޕަރމިޓް ފީ ބަލައިގަތުމުގެ އިންތިޒާމް ހަމަޖެހިފައިވާކަމަށް އިކޮނޮމިކް މިނިސްޓްރީން ވިދާޅުވެއެވެ.\nއިކޮނޮމިކް މިނިސްޓްރީން އަލަށް އެކުލަވާލި ޤަވާޢިދުގެ ދަށުން ވޯކް ޕާމިޓް ދޫކުރަން ފަށާފައިވަނީ މިމަހުގެ 15 ވަނަ ދުވަހުން ފެށިގެންނެވެ. އެ ޤަވާޢިދުގެ ދަށުން ބިދޭސީންނަށް ވޯކް ޕާމިޓް ދޫކުރާނީ މިނިސްޓްރީން ބިދޭސީންގެ ވެރިފިކޭޝަން ހެދުމަށް ފަހުގަ އެވެ.\nއަދި މި ވެރިފިކޭޝަން ކުރުމަށް ނިންމާފައިވަނީ އެ މިނިސްޓްރީގެ އޮންލައިން ޕްލެޓް ފޯމް، އެކްސްޕެޓް އޮންލައިން ސިސްޓަމް މެދުވެރިކޮށެވެ.\nރާއްޖެއަށް މަސައްކަތްކުރަން ގެންނަ ބިދޭސީން ރާއްޖެ އެތެރެވާ ތާރީޚުން ފެށިގެން 15 ދުވަސް ތެރޭ، ވޯކް ޕާމިޓާއި ވޯކް ވިސާ ހޯދަން ޖެހެއެވެ. މި މުއްދަތުގައި ވޯކް ޕާމިޓް ނުހައްދައިފިނަމަ ޖޫރިމަނާ އާއެކު ވޯކް ޕާމިޓް ފީގެ ގޮތުގައި މަހަކު 350 ރުފިޔާ ދައްކަން ޖެހޭ ކަމަށް އިކޮނޮމިކް މިނިސްޓްރީން ވަނީ ވިދާޅުވެފައެވެ.\nކޮވިޑް-19 އަށް މިއަދު ޕޮޒިޓިވްވީ 186 މީހުން!05 hours ago\nބަންދުގައި ބަހައްޓައިގެން ކޯޓަށް ހާޒިރުކުރުމަށް މީހަކު ހޯދަނީ06 hours ago\nއާ ކޮމިއުނިކޭޝަންސް މިނިސްޓަރަކަށް އަންނާނީ ކޮންބޭފުޅެއް؟27 hours ago\nއަންނަ އަހަރު ރަށްރަށުގެ ބޯހިޔާވަހިކަމަށް އިސްކަންދޭނަން: ރައީސް ޞާލިހު010 hours ago\nކޮވިޑް ވެކްސިން ކާޑު ދައްކާލައިގެން ޕިއްޒާ ކިޗަނުން ޑިސްކައުންޓެއް!011 hours ago\nމާލޭ ސިޓީގެ މިސްކިތްތަކުގައި ޖަމާއަތުގައި ގައިދުރުކޮށްގެން ނަމާދުކުރަނީ 1 12 hours ago\nমালদ্বীপ ন্যাশনাল ইউনিভার্সিটির চ্যান্সেলরদের সাথে সৌজন্য সাক্ষাত করেন মাননীয় রাষ্ট্রদূত।04 hours ago\nবাংলাদেশ হাই কমিশন মালদ্বীপ এর বিশেষ বিজ্ঞপ্তি04 hours ago\nހުކުރު ދުވަހު ނުކުންނާނީ ކުރިއަށްވުރެ ވަރުގަދަކޮށް ކަމަށް އިދިކޮޅުން ބުނެފި011 hours ago\nކައުންސިލް އިންތިޚާބާ ދިމާކޮށް ތިންރަށެއްގެ ފެނާ ނަރުދަމާގެ މަސައްކަތް ހަވާލުކޮށްފި012 hours ago\nމަލީޙުގެ އިތުބާރުނެތްކަމަށް ރައްޔިތުންގެ މަޖިލީހުން ނިންމައިފި012 hours ago\nއިންޓަނެޓްގެ ސްޕިޑް އެހެރީ ރައީސް ސޯލިޙްގެ ސްޕީޑްގައި: ޝިޔާމް012 hours ago


އުރެދުމަކަށް އަރައިގަތުމުގެ ކުރިން … – Ilm\nއުރެދުމަކަށް އަރައިގަތުމުގެ ކުރިން …\nފާފަތަކަކީ މިއަދު އަޅުގަނޑުމެންގެ ތެރެއިން ގިނަ ބައެއްގެ ނަޒަރުގައި ވަރަށްވެސް ކުޑަ ކުޑަ ކަމެކެވެ. އެއީ ނޭފަތުގައި ޖައްސާލާ މެއްސެއް ފައްސާލުމަށް ވުރެ ފަސޭހަކަމެއް ކަމުގައި އެބައިމީހުން ދެކެއެވެ. އެހެން ނަމަވެސް އަޅުގަނޑުމެންގެ ކުރީގައި އިސްވެދިޔަ ޞާލިޙު އަޅުން ފާފަތަކާއިމެދު ދެކެވަޑައިގެންނެވީ އެފަދައަކުން ނޫނެވެ. އެހެނެއްކަމަކު އެބޭކަލުން ފާފަތައް ދެކެވަޑައިގެންނެވީ އެބޭކަލުންގެ ބޯތައް މަތީގައި ވާ ބިޔަ ފަރުބަދައެއްގެ ގޮތުގައެވެ. ކޮންމެ ހިނދަކުވެސް އެ ފަރުބަދަ ބޯމައްޗަށް ވެއްޓިދާނެކަމުގެ ބިރުވެރިކަން ހިތުގައި ގަދަވެފައިވިއެވެ. އެހެންކަމުން ތައުބާވެ ﷲ ގެ ޙަޟްރަތުން ފާފަ ފުއްސެވުމަށް އެބޭކަލުން އަވަސްވެ ވަޑައިގެންނެވިއެވެ.\nތިރީގައި މި ބަޔާންކުރަނީ ފާފަކުރަމުން ދިޔަ މީހަކު ޞާލިޙު އަޅެއްގެ އަރިހުން ނަސޭހަތަކަށް އެދުނު ހިނދު އެ ބޭކަލަކު ދެއްވި ނަސޭހަތެވެ.\nއިބްރާހީމް ބުނު އަދްހަމް ގެ އަރިހަށް މީހަކު އައެވެ. އަދި ދެންނެވިއެވެ. އޭ އިބްރާހީމެވެ! އަހަރެން ވަނީ ފާފައާއި އުރެދުމުގެ ތެރޭގައި ފީނައި، އަމިއްލަ ނަފްސަށް އަނިޔާވެރިވެފައެވެ. ފަހެ އަހަންނަށް ނަސޭހަތެއް ދެއްވާށެވެ!\nއިބްރާހީމް ވިދާޅުވިއެވެ. އަހަރެން ތިބާއަށް5ކަމަކަށް ނަސޭހަތް ދެމެވެ.\nއެމީހާ: ފުރަތަމަ ކަމަކީ ކޮބައިތޯ؟\nއިބްރާހީމް: ﷲ ގެ ރިޒްޤުން ނުކައި ހުރެ ﷲ އަށް އުރެދޭށެވެ.\nއެމީހާ: އޭ އިބްރާހީމެވެ! އެއީ ކިހިނެއްތޯއެވެ! އެއިލާހަކީ ރިޒުޤު ދެއްވާ އިލާހެވެ.\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި އުޅޭއިރު އެއިލާހަށް އުރެދެނީ ހެއްޔެވެ؟\nއެމީހާ: ދެވަނަ ކަމަކީ ކޮބައިތޯ؟\nއިބްރާހީމް: ތިބާ ﷲގެ ބިމުގައި ނޫޅޭށެވެ. އެއަށްފަހު އެއިލާހަށް އުރެދޭށެވެ\nއެމީހާ: އޭ އިބްރާހީމެވެ! އެއީ ކިހިނެއްތޯއެވެ! އުޑުތަކާއި ބިންތަކުގެ މިލްކުވެރި ފަރާތަކީ އެއިލާހެވެ!\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅޭއިރު އެއިލާހަށް އުރެދެނީ ހެއްޔެވެ؟\nއެމީހާ: ތިންވަނަ ކަމަކީ ކޮބައިތޯ؟\nއިބްރާހީމް: ތިބާ ﷲ އަށް ފެނިވޮޑިނުގަންނަވާނޭ ހިސާބަކަށް ދާށެވެ! އެއަށްފަހު އެއިލާހަށް އުރެދޭށެވެ.\nއެމީހާ: އޭ އިބްރާހީމެވެ! އެއީ ކިހިނެއްތޯއެވެ! އެއިލާހަކީ ހުރިހާތަނެއް ދެކެ ދެނެ ވޮޑިގެންވާ އިލާހެވެ.\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅެ، އަދި ތިބާ ކުރާހާކަމެއް އެއިލާހު ދެކެވޮޑިގަންނަވާ ޙާލުގައިވެސް އެއިލާހަށް އުރެދެނީ ހެއްޔެވެ؟\nއެމީހާ: ހަތަރުވަނަ ކަމަކީ ކޮބައިތޯ؟\nއިބްރާހީމް: ތިބާގެ ފުރާނަ ހިއްޕެވުމަށް މަރުގެ މަލާއިކަތާ ވަޑައިގެންނެވުމުން އެ މަލާއިކަތާއަށް ތިމަންނަ މިގަޑީގައި މަރު ނުވާނަމޭ ދަންނަވާށެވެ. އެއަށްފަހު އެއިލާހަށް އުރެދޭށެވެ.\nއެމީހާ: އޭ އިބްރާހީމެވެ! ތިޔަކަމަށް ކުޅަދާނަވެގެން ވަނީ ކާކަށްތޯއެވެ؟\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅެ، އަދި ތިބާ ކުރާހާކަމެއް އެއިލާހު ދެކެވޮޑިގަންނަވާ ޙާލުގައި، އަދި ތިބާގެ ގާތަށް މަރު އަތުވެއްޖެ ހިނދަކު އެ މަރުން ސަލާމަތް ވުމުގެ ބާރެއް ނެތް ޙާލުގައިވެސް އެއިލާހަށް އުރެދެނީ ހެއްޔެވެ؟\nއެމީހާ: ފަސްވަނަކަމަކީ ކޮބައިތޯ؟\nއިބްރާހީމް: ތިބާގެ ގާތަށް ޒަބާނިއްޔަ މަލާއިކަތުން (ޢަޛާބުގެ މަލާއިކަތުން) ވަޑައިގަންނަވައި، ތިބާ ނަރަކައަށް ގެންދަވަން އުޅުއްވުމުން، ތިބާގެ ނަފްސު ސުވަރުގެއަށް ގެންދާށެވެ.\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅެ، އަދި ތިބާ ކުރާހާކަމެއް އެއިލާހު ދެކެވޮޑިގަންނަވާ ޙާލުގައި، އަދި ތިބާގެ ގާތަށް މަރު އަތުވެއްޖެ ހިނދަކު އެ މަރުން ސަލާމަތް ވުމުގެ ބާރެއް ނެތް ޙާލުގައި، އަދި ތިބާގެ ނަފްސު ސުވަރުގެއަށް ނުވަތަ ނަރަކައަށް ގެންދިޔުމުގެ ކުޅަދާނަކަމެއް ލިބިގެން ނުވާ ޙާލުގައި ވެސް އެއިލާހަށް އުރެދެނީ ހެއްޔެވެ؟\nއެމީހާ: އޭ އިބްރާހީމެވެ! އައްސަވާށެވެ! އަހަރެން ﷲ އަށް ތައުބާވެ ފާފަ ފުއްސެވުމަށް އެދި އެއިލާހަށް ދަންނަވަމެވެ.\nލޮބުވެތި އަޚުންނޭވެ! ލޮބުވެތި އުޚްތުންނޭވެ! ކޮންމެއަކަސް މިއަދު އަޅުގަނޑުމެންގެ ކަންތަކާއިމެދު ހިތާމަކޮށް ﷲގެ ޙަޟްރަތުން ހުޅުއްވާލައްވާފައިވާ ތައުބާގެ ފުރުޞަތުގެ ބޭނުން ކުރުމަށް އަވަސްވެގަންނަމާ ހިނގާށެވެ.\nއަދި ފާފައަކަށް އަރައިގަތުމަށް ހިތްކިޔާ ކޮންމެ ފަހަރަކު ހަނދާން ކޮށްލާށެވެ. ތިމަންނަ ކައިބޮއި މި އުޅެނީ ﷲ ދެއްވި ރިޒުޤުންނެވެ. އުޅެނީ އެއިލާހުގެ ބިމުގައެވެ. ކުރާކޮންމެ ކަމެއް އެއިލާހު ދެކެ ދެނެ ވޮޑިގެން ވެއެވެ. މަރު އައިސް ޖެހޭހިނދު ލަސްކުރުމުގެ ބާރެއް ނެތެވެ. ނަރަކައަށް ގެންދިޔުމަށް އަމުރު ކުރެވޭހިނދު އަމިއްލަ ނަފްސު ސުވަރުގެއަށް ގެންދިޔުމުގެ ބާރެއް ނެތެވެ.\nބައްޕަ އަވަދިނެތި އުޅުމުގެ ސަބަބުން، ވަގުތުކޮޅެއް ނުދެވޭ ކުއްޖަކީ ވެސް، ހަމަ ޔަތީމެއް: ހުކުރުޚުތުބާ


މާމައާ ހަވާލު ކުރި ކުއްޖާ ދައުލަތަށް ނެގުމަށް ވަގުތީ އަމުރެއް ނެރެފި – Dhen.mv\nމާމައާ ހަވާލު ކުރި ކުއްޖާ ދައުލަތަށް ނެގުމަށް ވަގުތީ އަމުރެއް ނެރެފި\nFebruary 5, 2020 - 11:30 pm\nތ. ތިމަރަފުށީ ކޯޓުގެ އަމުރަކަށް ފުލުހުން މާމައާ ހަވާލުކުރި އުމުރުން ހަ އަހަރުގެ ކުއްޖާގެ ބެލެނިިވެރިކަން ދައުލަތާ ހަވާލުކުރުމަށް ފެމިލީ ކޯޓުން ވަގުތީ އަމުރެއް ނެރެފި އެވެ.\nފެމިލީ ކޯޓުން މި އަމުރު ނެރެފައިވަނީ މިރޭ ބޭއްވި ޝަރީއަތުގެ މަޖިލީހުގައެވެ.\nފެމިލީ ކޯޓުން ވަނީ 24 ގަޑިއިރު ތެރޭގައި ކުއްޖާ ދައުލަތާ ހަވާލުކުރުމަށް އަމުރު ނެރެފައެވެ. އަދި އެ އަމުރު ތަންފީޒު ކުރުމަށް ހުރަސްއަޅާނަމަ، އެކަން ހުއްޓުވައި އެ ކުއްޖާ ދައުލަތާ ހަވާލުކުރުމަށް މޯލްޑިވްސް ޕޮލިސް ސާވިސްގެ މައްޗަށް އަމުރުކޮށްފައެވެ.\nއެޓާނީ ޖެނެރަލް އޮފީހުން ވަނީ މެދުރާއްޖެތެރޭ ރަށެއްގައި ދިރިއުޅޭ ހަ އަހަރުގެ ކުޑަ ކުއްޖަކާ ހަވާލުވެތިބި ފަރާތްތަކުން އިހްމާލުވަމުންދާ މައްސަލައަކާ ގުޅިގެން އެ ކުއްޖާގެ ގާނޫނީ ބެލެނިވެރިކަން ދައުލަތަށް ނެގުމާބެހޭ މައްސަލައެއް ދައުލަތުގެ ފަރާތުން ފެމެލީ ކޯޓަށް މިއަދު ހުށަހަޅާފައިވެއެވެ.\n"މި ކުއްޖާއަކީ ނުރައްކަލަށް ހުށަހެޅިފައި ހުރި ކުއްޖެއް ކަމުގައި ބެލެވޭތީ މި މައްސަލަ އަވަސް މައްސަލައެއްގެ ގޮތުގައި ބައްލަވާ ދެއްވުމަށް،" އެދިފައިވާ ކަމަށް ބަންޑާރަނައިބު އޮފީހުގެ ޓްވީޓުގައި ވަނީ ބުނެފައެވެ.\nއެ ކުއްޖާ މާމައާ ހަވާލުކުރަން އުޅުމުން މ. މުލަކު ރައްޔިތުން ވަނީ އެކަމަށް ހުރަސްއަޅާފައެވެ.


CP ah maruge inzaaru dhin massala eh balanee\nސީޕީ ހަމީދަށް މަރުގެ އިންޒާރުދިން މައްސަލައެއް ބަލަނީ\nޕޮލިސް ކޮމިޝަނަރު މުހައްމަދު ހަމީދު -- ފޮޓޯ: އަވަސް އާކައިވް\nފުލުސް ކޮމިޝަނަރު މުހައްމަދު ހަމީދަށް ސޯޝަލް މީޑިއާގައި ބަޔަކު މަރުގެ އިންޒާރު ދިން މައްސަލައެއް ބަލަން ފަށައިފި އެވެ.\nފުލުހުންގެ ތަރުޖަމާން ވިދާޅުވީ ސޯޝަލް މީޑިއާގެ ވަސީލަތްތަކާއި އެހެނިހެން ގޮތްގޮތުން ވެސް މީހުންނަށް މަރުގެ އިންޒާރުދޭ މައްސަލަތައް ފުލުހުންގެ އިދާރާއިން ސީރިއަސް މައްސަލަތަކެއްގެ ގޮތުގައި ބަލަމުންދާ ކަމަށެވެ. އެގޮތުން ހަމީދަށް މަރުގެ އިންޒާރުދިން މައްސަލައެއް ވެސް ބަލާ ކަމަށެވެ.\nސޯޝަލް މީޑިއާގައި ބައެއް ފަރާތްތަކުން މަރުގެ އިންޒާރުދީފައި ވެއެވެ. އަދި ކުރީގެ ރައީސް މުހައްމަދު ނަޝީދާއި، އެމްޑީއެންގެ ފައުންޑަރު ޝަހިންދާ އިސްމާއީލަށް ވެސް އެ އިންޒާރު ދީފައި ވެއެވެ.\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ އެމްޑީއެން އިން ނެރުނު ރިޕޯޓްގައި އިސްލާމްދީނާ މާތް ރަސޫލާއަށް ވަރަށް ބޮޑަށް ފުރައްސާރަކޮށްފައިވާތީ އެކަމާއި ގުޅިގެން ރައްޔިތުންގެ ރުޅިވެރިކަން ވަނީ ވަރަށް ބޮޑުވެފަ އެވެ. އަދި މިހާރުގެ ފުލުސް ކޮމިޝަނަރަކީ އެމްޑީއެންގެ މެންބަރެއްކަމަށް ބުނެ އާންމުން ގެންދަނީ ސޯޝަލް މީޑިއާގައި އޭނާއަށް ފާޑު ކިޔަމުންނެވެ. އަދި އެމްޑީއެންގެ މައްސަލަ ނުބަލާ ފަސް ކުރަމުން ދަނީ ހަމީދުގެ ނުފޫޒުގައި ކަމަށްވެސް ބައެއް މީހުން ތުހުމަތުތައް ކުރެއެވެ.\nފުލުހުން ބުނީ ފުލުހުންގެ ވަޒީފާ އަދާ ކުރައްވަމުން އެމްޑީއެންގެ އެއްވެސް މަގާމެއް ކޮމިޝަނާ ހަމީދު އަދާ ކުރައްވާފައި ނުވާ ކަމަށާ ފުލުހެއްގެ ގޮތުގައި ހުންނަވައިގެން އެ ޖަމިއްޔާގައި މަސައްކަތް ކުރައްވާފައި ވެސް ނުވާ ކަމަށެވެ.\nމަރުގެ އިންޒާރުގެ މައްސަލަތަކުގައި އަވަސް ފިޔަވަޅުތައް އެޅި ނަމަވެސް އިސްލާމް ދީނަށް ފުރައްސާރަ ކުރި މައްސަލަ ކުރިޔަށް ދަނީ ވަރަށް ލަހުންނެވެ.\nމޯލްޑިވްސް ޕޮލިސް ސާވިސް މޯޑިވިއަން ޑިމޮކްރަސީ ނެޓްވޯކް މަރުގެ އިންޒާރު\nއެމްޑީޕީގެ ސޯޝަލް މީޑިއާ އެކްޓިވިސްޓަކަށް މަރުގެ އިންޒާރުދީފި


Eh dhuvas therey4Million likes hoadhai, Dil Bechara YouTube ge record thah muguraalaifi - One Online\nދިލް ބޭޗާރާގެ އިޝްތިހާރެއް ---\nޑިޕްރެޝަނަށް ފަރުވާ ހޯދަމުން ދަނިކޮށް، އަމިއްލައަށް ދަންޖެހިގެން މަރުވި ސުޝާންތު ސިންގު ރާޖުޕުތުގެ އެންމެ ފަހު ފިލްމުގެ ޓްރެއިލަރ ވަނީ އާދިއްތަ ދުވަހު ބެލުންތެރިންނަށް ދައްކައިލައިފައެވެ. "ދިލް ބޭޗާރާ"ގެ ޓްރެއިލާ ޔޫޓިއުބުގައި ދައްކައިލުމުން 24 ގަޑިއިރުގެ ތެރޭގައި4މިލިއަން ލައިކްސް ލިބި، އެ ފިލްމުގެ ޓްރެއިލާ ވަނީ ޔޫޓިއުބުގެ ރެކޯޑްތައް މުގުރާލައިފައެވެ.\nއިނގިރޭސި ފިލުމެއް ކަމަށްވާ "ދަ ފޯލްޓު އިން އަވަރ ސްޓާސް" ގެ ހިންދީ ރީމޭކެއް ކަމަށްވާ ދިލް ބޭޗާރާގެ ލީޑު ރޯލުން ފެނިގެންދާނީ ސުޝާންތު އަދި އެ ފިލްމުން އަލަށް ބޮލީވުޑަށް ތައާރަފު ވާ ސަންޖަނާ ސަންހީއެވެ.\nދިލް ބޭޗާރާގެ ޓްރެއިލަރ ޔޫޓިއުބުގައި އާއްމުކުރި ހިސާބުން ފެށިގެން ގޮސް 24 ގަޑިއިރު ތެރޭގައި4މިލިއަން ލައިކްސް ހޯދައި، އެ ފިލްމު ވަނީ "މާރވެލްސް އެވެންޖާރސް: އިންޑްގޭމްސް" އަދި "އެވެންޖާރސް: އިންފިނިޓީ ވަރ" ހޯދާފައި އޮތް ރެކޯޑްވެސް މުގުރާލާފައިއެވެ.\nސުޝާންތުގެ ދިލް ބޭޗާރާގެ ޓްރެއިލާއަށް 24 ގަޑިއިރު ތެރޭގައި 4.6 މިލިއަން ލައިކްސް ލިބިފައިވާއިރު، އެވެންޖާރސް: އިންޑްގޭމްސްގެ ފުރަތަމަ ޓްރެއިލަރ އަށް 24 ގަޑިއިރު ތެރޭގައި ލިބިފައިވަނީ 3.2 މިލިއަން ލައިކްސްއެވެ. އެވެންޖާރސްގެ: އެންޑް ގޭމްސްގެ ދެވަނަ ޓްރެއިލާއަަށް 24 ގަޑިއިރުގެ ތެރޭގައި ލިބިފައިވަނީ 2.9 މިލިއަން ލައިކްސްއެވެ. އެވެންޖާރސް: އިންފިނިޓީ ވަރ ގެ ޓްރެއިލަރ 24 ގަޑިއިރުގެ ތެރޭގައި ލިބުނީ 3.6 މިލިއަން ލައިކްސްއެވެ.\nދިލްބޭޗާރާގެ ޓްރެއިލަރ އަށް ވަނީ އެއްދުވަސްތެރޭގައި 21 މިލިއަން ވިއުސް ލިބިފައެވެ. ސުޝާންތުގެ ފޭނުން އަންނަނީ އޭނާގެ ފަހު ފިލްމަށް އެލިބުނު ކާމިޔާބީ ސޯޝަލް މީޑިއާގައި ވަރަަށް ބޮޑަށް ފާހަގަކުރަމުންނެވެ.


Market golhithakah kurimathilaan ithuru vaguthu dheefi\nމާލޭގެ ލޯކަލް މާރުކޭޓް ތެރޭގައި ބަޔަކު ހަރަކާތްތެރިވަނީ -- ފޮޓޯ: އަވަސް\nމާލޭގެ ލޯކަލް މާރުކޭޓާއި ދަތުރުވެރިންގެ މާރުކޭޓުގެ ގޮޅިތަކަށް ކުރިމަތިލުމަށް އިތުރު މުއްދަތެއް ދީފި އެވެ.\nގޮޅިތަކަށް ކުރިމަތިލުމަށް މިމަހުގެ 11 ވަނަ ދުވަހު ސިޓީ ކައުންސިލުން ފުރުސަތު ހުޅުވާލީ ކުރިއަށް އޯގަސްޓް ދެވަނަ ދުވަހުގެ ނިޔަލަށެވެ. ނަމަވެސް މިހާރު ވަނީ އޯގަސްޓް 17 ވާ އަންގާރަ ދުވަހުގެ މެންދުރުފަހު 2:00 ފުރުސަތު ހުޅުވާލާފަ އެވެ. ކަމާ ގުޅޭ ފޯމު ސިޓީ ކައުންސިލްގެ އިދާރާ އިންނާއި ވެބްސައިޓުން ލިބޭނެ ގޮތް ވަނީ ހަމަޖައްސާފަ އެވެ.\nގޮޅިތަކަށް އެދުމުގެ މުއްދަތު އިތުރުކުރީ ގޮޅިއަށް އެދުމުގައި ހުށަހަޅަންޖެހޭ ޓެކްސް ދެއްކި ކަމުގެ ލިޔުން ހޯދުމަށް އެކަށީގެންވާ މުއްދަތެއް ކުރީގެ އިއުލާނުން ދެވިފައިނުވާތީ ގިނަ ބަޔަކަށް ދަތިތަކާ ކުރިމަތިވަމުންދާތީ އެވެ. ޓެކްސް ދެއްކި ކަމުގެ ލިޔުން ދޫކުރުމުގައި މުއްދަތެއް ނަގާ ކަމަށް ކައުންސިލަށް ފާހަގަކުރެވޭ ކަމަށްވެސް ސިޓީ ކައުންސިލުން ބުނެ އެވެ.\nލޯކަލް މާރުކޭޓާއި ދަތުރުވެރިންގެ މާރުކޭޓުގެ ގޮޅިއެއް ކުއްޔަށް ދިނުމަށް ނިންމާފައި ވަނީ އަކަފޫޓަކަށް މަހަކު 31.25 ރުފިޔާގެ ރޭޓުންނެވެ. އޭރުން އެންމެ ބޮޑު ގޮޅިއަށް ޖެހެނީ 2،000 ރުފިޔާ އެވެ. ގޮޅިތައް ދޫކުރުމަށް ހަމަޖެހިފައިވަނީ2އަހަރު ދުވަހުގެ މުއްދަތަށެވެ.\nމާރުކޭޓްތަކުން މި ފަހަރު ހުޅުވާލައިފައިވަނީ ޖުމްލަ 349 ގޮޅި ކުއްޔަށް ދޫކުރުމަށެވެ. އެއީ ލޯކަލް މާރުކޭޓުން 186 ގޮޅިއާއި ދަތުރުވެރިންގެ މާރުކޭޓުން 163 ގޮޅި އެވެ. ލޯކަލް މާރުކޭޓްގެ ގޮޅިތަކުގެ ތެރޭގައި ހިމެނެނީ ތަރުކާރީއާއި މޭވާ ވިއްކުމަށް ހާއްސަ 100 ގޮޅިއާއި، ވަޅޯމަސް ވިއްކުމަށް ހާއްސަ 32 ގޮޅިއާއި، ލުއިކާނާ އާއި ސޮފްޓް ޑްރިންކްސް ވިއްކުމަށް ހާއްސަ 35 ގޮޅިއާއި، ގަޑިކަމަރު ވިއްކުމަށް ހާއްސަ 19 ގޮޅި އެވެ.\nމާރުކޭޓް ގޮޅިތަކަށް ކުރިމަތިލާ ފަރާތްތަކަށް ޕޮއިންޓް ދިނުމުގައި މިފަހަރު ބަލަން ނިންމާފައިވަނީ ގޮޅި ލިބިފައިވާ މީހުންގެ ތެރެއިން، ގޮޅި ލިބިފައިވާ މުއްދަތުގައި އަމިއްލަ އަށް ގޮޅި ހިންގާ ކޮންމެ މީހަކަށް 30 ޕޮއިންޓް، ސޭޓެއްގެ ގޮތުގައި ނުވަތަ އެހީތެރިއެއްގެ ގޮތުގައި ހުރެގެން ގޮޅި ހިންގާ މީހެއް ނަމަ 15 ޕޮއިންޓް، ގޮޅި ހިންގާ ތަން ތިން އަހަރު ވެފައިވާނަމަ 45 ޕޮއިންޓެވެ. މި ބަޔަށް ޕޮއިންޓް ދިނުމުގައި ދެ އަހަރު ވެފައިވާނަމަ 30، އަދި އެއް އަހަރު ވެފައިވާނަމަ 15 ޕޮއިންޓް ދޭގޮތަށް ގިންތިކޮށްފައިވެ އެވެ.\nމާރުކޭޓް ގޮޅިތައް ކުއްޔަށް ދޫކުރުމަށް ބޭނުންވާ އާ އުސޫލެއް ވެސް މާލެ ސިޓީ ކައުންސިލުން މިމަހު ފަސްވަނަ ދުވަހު ވަނީ ގެޒެޓް ކޮށްފަ އެވެ. އެ އުސޫލުގައިވާ ގޮތުން ގޮޅީގެ އެއްވެސް މަސައްކަތެއްގައި މުވައްޒަފުންގެ ގޮތުގައި ބިދޭސީން ގެންގުޅުމަކީ މަނާ ކަމެކެވެ. ގޮޅި ކުއްޔަށް ނަގާ ފަރާތުން އުސޫލާ ހިލާފު އަދި އެއްބަސްވުމާ ހިލާފު އެއްވެސް ކަމެއް ކޮށްފިނަމަ 5،000 ރުފިޔާ އިން ޖޫރިމަނާ ކުރުމުގެ އިހްތިޔާރު ކައުންސިލަށް ލިބިގެންވެ އެވެ. އާ އުސޫލުގައިވާ ގޮތުން ގޮޅިތައް ކުއްޔަށް ދެވޭނީ ގިނަ ވެގެން ފަސް އަހަރަށެވެ.\nމާލޭގައި ސްޓްރީޓް ފުޑް ކޮންސެޕްޓަށް ތަނެއް ހަދަނީ


"Huvaa" beleynee Baiskoafu app in | Mihaaru\n"ހުވާ" ގެ މަންޒަރެއްގައި ޔޫއްޕެ.\n"ހުވާ" އަކީ ނަހުލާ އާއި ބައިސްކޯފު ގުޅިގެން ގެނެސްދޭ ރާއްޖޭގެ ފުރަތަމަ ވެބް ސީރީޒް.\n"ހުވާ" ބެލޭނީ އަލަށް ލޯންޗްކުރާ ބައިސްކޯފު އެޕުން\n07 އޮކްޓޯބަރ 2018 - 07:149comments\nމުނިފޫހި ފިލިވުމުގެ ދާއިރާ އަށް ހާއްސަކޮށްގެން "ބައިސްކޯފު" ގެ މަސައްކަތް ފަށައިގަތުމުގެ ތައްޔާރީތައްވަމުން އަންނަ އިރު، ހުވާއަކީ އެ ކުންފުނިން ޕްރޮޑިއުސް ކުރި ފުރަތަމަ ވެބް ސީރީޒް ވެސް މެ އެވެ.\n"ބައިސްކޯފު" ގެ ކްރިއޭޓިވް ޑައިރެކްޓަރު އަބްދުﷲ (ހާއްޕެ) ހާފިޒު ބުނީ އެޕް ލޯންޗްކުރުމުގެ އެންމެ ފަހުގެ ތައްޔާރީތައްވަމުން އަންނަ އިރު، އެޕަލް އާއި އެންޑްރޮއިޑަށް ވެސް އެޕް ލިބޭނެ ކަމަށެވެ.\n"ހުވާ" ގެ މަންޒަރެއްގައި އައްޒަ.\n"ސީދާ ޑޭޓެއް ބުނަން އަދި ދަތި. އެކަމަކު މި މަހުގެ ނިމޭ ހިސާބުގައި ބައިސްކޯފު އެޕް ލޯންޗް ކުރެވޭނެ،" އޭނާ ބުންޏެވެ.\nހާއްޕެ ބުނި ގޮތުގައި މުނިފޫހިފިލުވުނަށް މުޅިން ހާއްސަ "ބައިސްކޯފު" ފަށައިގަންނަ އިރު، ރާއްޖޭގެ ފުރަތަމަ ވެބް ސީރީޒަކަށް ނަހުލާގެ އުފެއްދުނެއް ގެނެސް ދެވުމަކީ ވަރަށް ބޮޑު ހިތްހަމަޖެހުމެކެވެ. "ހުވާ" ގެ މަންޒަރުތަކެއް ނަގަން "ބައިސްކޯފު" އިން ވަނީ ހިތްގައިމު ބޮޑު ސެޓެއް ވެސް ތައްޔާރުކޮށް ދީފަ އެވެ. މީގެ ބޮޑު ބައެއް އެ ސެޓްގައި ޝޫޓްކޮށްފައިވެ އެވެ.\n"ހުވާ" ގެ މަންޒަރެއްގައި ފައިސަލް.\n"އަޅުގަނޑުމެންނަށް ވަރަށް ޔަގީން މީތި ބެލުންތެރިންނަށް ވަރަށް ކަމުދާނެ ކަމަށް. ނަހުލާއަކީ ފިލްމީ ދާއިރާގައި ހުރި، ރާއްޖޭގެ އޯޑިއަންސް އެންމެ ޓްރަސްޓް ކުރާ އެންމެ ވަރުގަދަ އެކަކު. އެހެންވީމަ ހުވާ އަށް ކުރެވޭ އެކްސްޕެކްޓޭޝަންތައް ވެސް ވަރަށް ބޮޑު،" އޭނާ ބުންޏެވެ.\nނަހުލާ އާއި މުހައްމަދު ފައިސަލް ޑައިރެކްޓްކޮށްފައިވާ "ހުވާ" އަކީ ނަހުލާ ބުނި ގޮތުގައި ހުރިހާ ރަހައެއް އެކުލެވޭނެ، ވަރަށް ކަންތައްގަނޑު ބޮޑު ސީރިޒަކަށް ވާނެ އެވެ.\nއޭނާ ބުނީ ސާޅީހަކަށް އެކްޓަރުންނާ އެކު، މިދިޔަ ފެބްރުއަރީ މަހުގައި މަސައްކަތް ފެށި "ހުވާ" އަކީ ބޮޑު ހަރަދެއްކޮށް ވެސްކޮށްގެން ކޮށްފައިވާ ބުރަ އަދި ބޮޑު މަސައްކަތެއް ކަމަށެވެ.\n"ބައިސްކޯފު" ގެ އެފްބީ ޕޭޖްގެ ލިންކެއް.\nކުރިން ވެސް، ކާމިޔާބު ޓީވީ ޑްރާމާ ސިލްސިލާތަކެއް ގެނެސްދީފައިވާ ނަހުލާ ބުނީ މުޅިން ތަފާތު ގޮތަކަށް ބެލުންތެރިންނަށް މި ފަހަރު ސީރީޒެއް ގެނެސްދޭ އިރު، މިއީ މި ޒަމާނަށް އަންނަ ކުރިއެރުމުގެ ތެރެއިން ކޮށްލާ ކަމެއް ކަމަށެވެ.\n"އަހަންނަށް ހީވަނީ އެޕަކުން ސީރީޒެއް ބަލާލުމަކީ ހަމަ ވަރަށް ތަފާތު ތަޖުރިބާއަކަށް ވާނެހެން. ޔަގީނުން ވެސް މީގެ ވާހަކަ އާއި ހިނގާ ހާދިސާތައް ވަރަށް ވަރުގަދަ ވާނެ. މާނައަކީ ވަރަށް ޝައުގުވެރި އެއްޗަކަށޭ މީތި ވާނީ، ކޮންމެ އެޕިސޯޑެއް ވެސް ނިންމައިލާނީ ޝައުގުވެރިކަން އިތުރުކޮށްލާ ވަރުގެ ކަމަކާ އެކު. މީގެ ސްޓޯރީ ވެސް ރާވާފައި އޮތީ އެގޮތަށް،" އޭނާ ބުންޏެވެ. "އަހަންނަށް ގަބޫލު ކުރެވޭ ބައިސްކޯފު އެޕުން ހުވާ ގެނެސް ދޭން ފެށީމަ ޑިޖިޓަލްކޮށް މި ކަހަލަ ދިވެހި އުފެއްދުންތަކަށްތަކަށް ބެލުންތެރިން ދޭ ޝައުގުވެރިކަން ވެސް ބޮޑުވެގެން ދާނެ ކަމަށް."\n"ހުވާ" ގެ ލޯގޯ.\nނަހުލާ ބުނި ގޮތުގައި "ހުވާ" ހަދާފައި ވަނީ ބެލުންތެރިން މިއަށް ދެވިހިފާނެ ގޮތަށެވެ.\n"ރިޕީޓްކޮށް ވެސް ބަލާލަން ބޭނުންވާ އަދި މިއީ މިކަހަލަ އުފެއްދުންތަކަަށް ބެލުންތެރިން އިތުރަށް ޝައުގުވެރިކަން އުފައްދައި، މިކަހަލަ އިތުރު އުފެއްދުންތަކަކަށް އިންތިޒާރު ކުރާ ވަރުގެ އެއްޗަކަށް ހުވާވެގެން ދާނެ." އޭނާ ބުންޏެވެ.\n"ހުވާ" ގެ ރޯލްތަކުން ފައިސަލް އާއި ޔޫއްޕެ ފެންނާނެ އެވެ. އަދި އިތުރު ކާސްޓުންގެ ތެރޭގައި މަރިޔަމް އައްޒަ، ޝީލާ ނަޖީބު، އަލީ (ދޮންއައްޔަ) އާޒިމު، އައިމިނަތު ރިޝްފާ، އިބްރާހީމް (ޖިމީ) ޖިހާދު އަދި ރަވީ ފާރޫގް ފަދަ ތަރިން ހިމެނެ އެވެ.


Isdhoo bandharu mashroouge 50% nimihjje | Jazeera\tއިސްދޫ ބަނދަރު މަޝްރޫއުގެ 50 އިންސައްތަ ނިމިއްޖެ - Jazeera\nލ. އިސްދޫ ބަނދަރު ތަރައްގީކުރުމަށް ކުރިޔަށް ގެންދާ މަޝްރޫއުގެ 50 އިންސައްތަ މަސައްކަތް ނިމިފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ހާމަކޮށްފިއެވެ.\nއިސްދޫ ބަނދަރުގެ އެންމެ ފަހުގެ އަޕްޑޭޓްތައް ހިއްސާ ކުރަމުން އެ ކުންފުނިން ބުނީ މި މަޝްރޫޢުގެ ދަށުން، ބަނދަރު ފުންކުރުމުގެ މަސައްކަތް މިހާރު ނިންމާލާފައިވާ ކަމަށެވެ. އަދި އެއްގަމު ތޮށި ލުމަށް ބޭނުންވާ ކޮންކްރީޓް ގައު އެތުރުމުގެ މަސައްކަތުގެ %45 ނިމިފައިވާ ކަމަށެވެ.\nމި ޕްރޮޖެކްޓުގެ ދަށުން 27،129 އަކަމީޓަރުގެ ސަރަހައްދެއްގެ ބަނދަރު ފުންކުރުމާއި 230 މީޓަރުގެ އެއްގަމު ތޮށިލުމުގެ އިތުރުން 208 މީޓަރުގެ ބޭރު ތޮއްޓެއް ލުމަށް ވަނީ ހަމަޖެހިފައެވެ. އަދި 98 މީޓަރު ސަރަހައްދެއްގައި ރިވެޓްމަންޓް ޖަހައި 1،560 އަކަމީޓަރުގެ ސަރަހައްދެއްގެ ޕޭވްމަންޓު ހެދުމުގެ މަސައްކަތް ވެސް ކުރުމަށް ހަމަޖެހިފައިވާއިރު މަގު ބައްތި ޖެހުމުގެ މަސައްކަތް ވެސް މި މަޝްރޫއުގެ ދަށުން ކުރެވޭނެއެވެ. މި މަސައްކަތް އެމްޓީސީސީއިން ކުރަމުންދަނީ ޑިޒައިން އެންޑް ބިލްޑްގެ އުސޫލުންނެވެ.


PPM in "vaki kuri" kamah bunee dhanna baeh Noon: Nihan | Mihaaru\nނޫސްވެރިންގެ ބައްދަލުވުމެއްގައި ނިހާން (ކ) ވާހަކަ ދައްކަވަނީ. ޕީޕީއެމުން ވަކި ކުރެއްވި ކަމަށް ބުނެ ދައްކާ ވާހަކަތައް ގަބޫލު ނުކުރައްވާނެ ކަމަށް ނިހާނު ވިދާޅުވި. - ފޮޓޯ: ނިޝާން އަލީ/ މިހާރު\nޕީޕީއެމުން "ވަކިކުރި" ކަމަށް ބުނީ ދަންނަ ބައެއް ނޫން: ނިހާން\n30 މާޗް 2017 - 14:00 49 comments\nޕީޕީއެމްގެ ރައީސްކަމުގެ މަގާމުގައި ހުންނަވަނިކޮށް، އެ ޕާޓީގެ މެންބަރުކަމުން ވަކިކޮށްފައިވާ މައުމޫން އަބްދުލްގައްޔޫމްގެ ފެކްޝަންގެ ސްލޫކީ ކޮމެޓީން އިއްޔެ ވަނީ ނިހާނު ޕާޓީން ވަކިކޮށްފަ އެވެ. އޭނާގެ އިތުރުން ޕީޕީއެމްގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު، ދަނގެތި ދާއިރާގެ މެމްބަރު އިލްހާމް އަހުމަދު ވެސް މައުމޫންގެ ފެކްޝަނުން ވަކި ކުރި އެވެ. ނަމަވެސް އިލްހާމްގެ ބަހެއް އަދި ވަނީ ލިބޭ ގޮތް ނުވެފަ އެވެ.\nނިހާން ފާހަގަކުރެއްވި ގޮތުގައި ކޯޓުގެ އަމުރާ އެއްގޮތަށް، ޕީޕީއެމް ހިންގުމުގެ އެންމެހައި ކަންކަން އެ ޕާޓީގެ މުސްތަޝާރު ރައީސް އަބްދުﷲ ޔާމީނާ ހަވާލުކުރުމަށް ކައުންސިލުން ވަނީ ނިންމައިފަ އެވެ. އެހެންވެ، އިތުރު ބޭފުޅުންތަކަކަށް ޕާޓީގެ ކަންކަން ނިންމޭނެ ކަމަށް ގަބޫލު ނުކުރައްވާ ކަމަށް އޭނާ ވިދާޅުވި އެވެ.\n"އެއީ ދަންނަ ބަޔަކު ކުރި ކަމެއް ނޫން. އަޅުގަނޑަށް އެނގިގެން ހަމަ ގައިމު ވެސް ނުނިންމާ/ އަޅުގަނޑަށް ގުޅާފައި ވެސް ނެތް އެބަޔަކު،" ވިލިމާލެ ދާއިރާގެ މެމްބަރު ނިހާން ވިދާޅުވި އެވެ.\nއޭނާ ވިދާޅުވި ގޮތުގައި ކޯޓު ހުކުމާ ގުޅިގެން ޕީޕީއެމްގެ ހުރިހާ ކަމެއް ހިނގަމުން އަންނަނީ އެ ޕާޓީގެ މުސްތަޝާރު ރައީސް ޔާމީންގެ ބެއްލެވުމުގެ ދަށުންނެވެ. ޕީޕީއެމްގެ ކައުންސިލް ބައްދަލުވުންތަކަށް 95 ޕަސެންޓު މެމްބަރުން ހާޒިރުވާ ކަމަށް ވެސް އޭނާ ވިދާޅުވި އެވެ.\nޕީޕީއެމް ދެބައިވެ، މައުމޫނަށް ތާއީދުކުރައްވާ ބޭފުޅުން އެ ޕާޓީގެ ނަމުގައި ކޮމިޓީތައް ހިންގަވައި ކަންކަން ނިންމަވަމުން ގެންދަވާއިރު ކޯޓުގެ ހުކުމަކާ އެކު، ޕާޓީގެ ހުރިހާ ބާރެއް މުސްތަޝާރު ރައީސް ޔާމީނާ ހަވާލުކޮށް، އެ މަނިކުފާނެ ފަޅިން ވެސް ގެންދަވަނީ ނިންމުންތައް ނިންމަވަމުންނެވެ. ކޮންމެ ފަރާތަކުން ވެސް އަސްލު ޕީޕީއެމް އަކީ އެއީ ކަމަށް ދައުވާކުރެ އެވެ.\nމައުމޫންގެ ފެކްޝަނުން ބުނި ގޮތުގައި ނިހާން ޕާޓީން ވަކިކުރީ އެ ޕާޓީގެ އަސާސީ ގަވާއިދާ ހިލާފަށް އަމަލުކުރެއްވުމާއި ފ. އަތޮޅު ވިއްކާލަން ނިންމާފައިވާ ކަމަށް ވިދާޅުވެ ދެއްކެވި ކަމަށް ބުނާ އޯޑިއޯގެ މައްސަލައިގަ އެވެ. އިލްހާމް ވަކިކުރީ މަޖިލީހުގެ ރައީސް އަބްދުﷲ މަސީހް ވަކިކުރަން މަޖިލީހުގައި ނެގި ވޯޓުގެ ކުރިން "މަސީހާ ދެކޮޅަށް ވޯޓު ދޭނީ ހޫނުފެނަށް އެރެން ބޭނުންވާ ނަމަ" ކަމަށް ވިދާޅުވެ ޕީޕީއެމްގެ މެމްބަރުންނަށް ބިރުދެއްކެވި ކަމަށް ބުނާ މައްސަލައިގަ އެވެ.\nމައުމޫން ފެކްޝަންގެ ސުލޫކީ ކޮމެޓީން ނިހާނާއި އިލްހާމް ވަކިކުރިއިރު، ޕާޓީގެ މެންބަރުކަމުން މައުމޫން ވަކިކުރަން ނިންމާފައި ވަނީ ރައީސް ޔާމީން ރިޔާސަތު ބެލެހެއްޓެވި ކައުންސިލް ބައްދަލުވުމެއްގަ އެވެ. އެކަމަކު މައުމޫން ވިދާޅުވަނީ ޕީޕީއެމްގެ ގައުމީ ޖަލްސާގައި، ފަސް އަހަރަށް އިންތިހާބު ކޮށްފައިވާ ރައީސް ވަކިކޮށްފައި ވަނީ ޕާޓީގެ އަސާސީ ގަވާއިދާ ހިލާފަށް ކަމަށާއި އެ ނިންމުން ބަލައިނުގަންނާނެ ކަމަށެވެ.\nރައީސް ޔާމީންގެ ފެކްޝަނުން ވެސް ސުކޫލީ ކޮމިޓީ ބާއްވައި، ބައެއް ބޭފުޅުން ޕާޓީން ވަނީ ވަކިކޮށްފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ މެމްބަރު އިލްހާމް އަހުމަދު ޕީޕީއެމް ކުރީގެ މެމްބަރު އަހުމަދު ނިހާން ޕީޕީއެމް ކައުންސިލް ރައީސް އަބްދުﷲ ޔާމީން ޕީޕީއެމްގެ ކޯޅުން\nނިހާނާއި އިލްހާމް ޕާޓީން ވަކިކޮށްފި: މައުމޫން ފެކްޝަން


SunOnline: Photo in: Covid ge Hiydathi ethah Manzareh!\nފޮޓޯއިން: ކޮވިޑުގެ ހިތްދަތި އެތައް މަންޒަރެއް!\nކޮވިޑްގެ ބަލިމަޑުކަމުގެ ތެރޭ ސިއްހީ ހިދުމަތްތެރިން.\nކުރިން ނަމަ މިކަހަލަ މަންޒަރުތައް އަހަރެމެންނަށް ފެންނަނީ ފިލްމުތަކުން ނުވަތަ ބޭރުގެ ކޮންމެވެސް ގައުމެއްގެ އިމަޖެންސީއެއްގެ ހާލަތުގަ އެވެ. އެކަމަކު މިއަދު މިއީ މި ރާއްޖޭގައި ވެސް އާންމު މަންޒަރެކެވެ. ސިއްހީ އެހީތެރިންނާއި ފްރޮންޓްލައިންގައި މަސައްކަތްކުރާ މީހުންގެ ދުވަހުގެ ހެދުމަކީ، ކޮރޯނާވައިރަހުން ރައްކާތެރިވުމުގެ ޕީޕީއީ އެވެ. ހަމައެކަނި މި ހެދުންތަކުން ވެސް ބުނެދެނީ ކޮވިޑް-19ގެ ބިރުވެރިކަމެވެ.\nބައްޔަކުން ރައްކާތެރިވުމުގެ ގޮތުން ޖަމާއަތުގައި ނަމާދުކުރުން ހުއްޓާލަން ޖެހިދާނެކަމަށް، މީގެ ކުރިން އެއްވެސް ދިވެއްސެއްގެ ހިތަށް ވެސް އަރާފައެއް ނުވާނެ އެވެ. ދެ މަހަށް ވުރެ ގިނަ ދުވަހު މާލެ ސަރަހައްދުގެ މިސްކިތްތައް ބަންދުކޮށް އަލުން\nހުޅުވިޔަސް، ބަލީގެ ނުރައްކާ ކުޑައެއްނުވެ އެވެ. ނަމާދަށް ދާއިރު މާސްކް އަޅައިގެން ތިބެން މި ޖެހެނީ، އެކަން ގަބޫލުކޮށްގެން، މި ނޫން ދުވަހެއް ދައްކަވާތޯ ދުއާކޮށްކޮށެވެ.\nކޮވިޑްގެ ބަލިމަޑުގައި ޖަމާއަތުގައި ނަމާދުކުރަން ޖެހެނީ މާސްކު އަޅައިގެން އަދި މިސްކިތްތަކުގެ ޖަމާއަތުގައި ނަމާދުކުރުން އެތައް ދުވަހަކަށް މެދުކަނޑާލަން ޖެހުނު.\nކޮވިޑް-19 ކޮންޓްރޯލްކޮށް އޮތުމަށް ފަހު އަނެއްކާ މި އޮތީ ނުރައްކާތެރި ފައްތަރެއްގަ އެވެ. ކޭސްތައް ގިނަވެ، ފްރޮންޓްލައިންގެ މަސައްކަތްތަކަށް ވެސް ބޮޑެތި ލޮޅުންތައް އަރައިފި އެވެ. އެކަމަކު ކޮރޯނާވައިރަސްއަކީ ހަށިގަނޑުގައި އެ ހުރި ކަން ވެސް ނޭނގޭ ފަދަ ގޮތަކަށް ހަރަކާތްތެރިވާ އެއްޗަކަށް ވާތީ ރެންޑަމްކޮށް ހަދާ ޓެސްޓްތައް ވެސް ހުއްޓާލެވޭކަށް ނެތެވެ. އެހެންކަމުން ރެންޑަމް ޓެސްޓްތައް ވެސް، މާލޭގެ އެކި ސަރަހައްދުތަކުގައި ގެންދަނީ ކުރިއަށެވެ.\nއެޗްއީއޯސީގެ އާރުއާރުޓީ ޓީމްގެ މެންބަރަކު މާލެ ތެރެއިން ރެންޑޮމް ސާމްޕަލެއް ކަލެކްޓްކުރުމުގައި، ކޮންމެ ދުވަހަކު އެތައް ހާސް ސާމްޕަލެއް ނަގައި ޓެސްޓްކުރޭ.\nޓޫރިސްޓުންގެ މެދުގައި ރާއްޖެ މަޝްހޫރުވެފައި އޮންނަނީ ހިމޭން ރީތި، ހިތްގައިމު ގައުމެއްގެ ގޮތުގަ އެވެ. މީގެ ކުރިން ނަމަ ޓޫރިސްޓުން މަތިންދާބޯޓުން ފައިބައި އިރުވެސް އެ ފެންނަ ހިނިތުންވުމުން އެ މީހުންގެ އުންމީދުތައް ދެނެގަނެވެ އެވެ. އެކަމަކު ކޮވިޑް-19 އިން ރަކާތެރިވާން އަޅާ ފިޔަވަޅުތަކުގައި، އެ ހިނިތުންވުމެއް ވެސް މިއަދަކު ނުފެނޭ. މިއަދު އޮތީ މޫނުމަތި އަޅައި ގައިދުރުކުރުމެވެ.\nކޮވިޑަށް ފަހު ރާއްޖޭގެ ބޯޑަރު ހުޅުވުމާ އެކު ރާއްޖެ އައި ޓޫރިސްޓުތަކެއް ފްލައިޓުން ފައިބަނީ، ޓޫރިސްޓުންނަށް ވެސް މިއީ އުނދަގޫ ދަތުރެއް: ތިބެން ޖެހެނީ ފޭސްޝީލްޑާއި މާސްކު އަޅައިގެން.\nކޮވިޑް-19ގެ ކޭސްތައް ގިނަވެ، ސިއްހީ ނިޒާމަށް އޮތް ގޮންޖެހުން ކުޑަކުރަން ކަހަލަ ވަގުތީ ހޮސްޕިޓަލެއް އަޅާ ހާލަތަށް ބަލިވަނީ ބޮޑުވެފަ އެވެ. ހުޅުމާލޭގައި ހަދާފައިވާ މި ފެސިލިޓީގެ މި ފޮޓޯ ނަގާފައި ވަނ ީމާލޭގައި ކޭސްތައް ގިނަ ވުމުގެ ކުރިން ނަމަވެސް، މިއަދު މިތަނުގެ 85 ޕަސެންޓް ވަނީ ފުރިފަ އެވެ. މިހާރު ދާ ގޮތުން ނަމަ، މިތަން ވެސް ވަރަށް އަވަހަށް ފުރިދާނެ. އެއީ ކުޑަ މައްސަލައެއް ނޫނެވެ. އެހެންކަމުން، ދޭތިން އެކައްޗަށް ހިފައިގެން ނަމަވެސް، އާންމުންގެ ޒިންމާއަކަށް ވާން ޖެހޭނީ ކޭސްތަކުގެ އަދަދު ތިރިކުރަން ކުރެވެން އޮތް މަސައްކަތެއް ކުރުމެވެ.\nކޮވިޑްގެ ޕޭޝަންޓަކު މަރުވުމުން، ޖަނާޒާގެ ކަންކަން ކުރިއަށް ގެންދަނީ.\nކޮވިޑް-19ގެ ހާލަތު ގޯސްވަމުން ދާ ވަރަކަށް، ފްރޮންޓްލައިންގެ މަސައްކަތްތެރިންނަށް ކުރިމަތިވާ ގޮންޖެހުންތައް ވެސް ގިނަ އެވެ. ދަރުބާރުގޭގައި ހުންނަ ހެލްތު އިމަނެޖްސީ އޮޕަރޭޝަން ސެންޓަރު (އެޗުއީއޯސީ)އިން ފެންނަނީ އެ މަންޒަރެވެ. އެތަނުގައި ގާއިމްކޮށްފައިވާ ތަފާތު ޑިވިޝަންތަކުގެ ވަގުތީ މުވައްޒަފުންނާއި ވޮލަންޓިއަރުން ދުވާލު ހަތަރުދަމު ބިޒީވެފައި ވަނީ، މި ބަލީގެ ކަންކަމަށެވެ. މިހާރު ކޭސްތައް ފެންނަ ނިސްބަތުން އަދިވެސް އޮތީ ގޮންޖެހުމާއި ހުރަސްތަކެވެ.\nއެޗްއީއޯސީގެ ކޯލް ސެންޓަރުގައި މުވައްޒަފުން މަސައްކަތް ކުރަނީ: މިއީ އެންމެ ބުރަ އެއް މަސައްކަތް.\nއެޗްއީއޯސީގައި ގާއިމްކޮށްފައިވާ އެއް ތަނަކީ ކޯލް ސެންޓަރެވެ. ކޮވިޑްް-19 ގެ އެއްވެސް އަލާމާތެއް ފެނުނަސް، ނުވަތަ ކޮވިޑް-19އަށް ސާމްޕަލް ނަގަން އައުން ލަސްވުން ފަދަ ޝަކުވާތަކަށް ވެސް ގުޅަން އޮތީ ކޯލް ސެންޓަރެވެ. މި ދުވަސްވަރު އެ ސެންޓަރުގެ ހިދުމަތްތެރިންގެ ކޮންމެ މީހަކަށް އެތައް ސަތޭކަ ކޯލަކަށް ޖަވާބު ދޭން ޖެހެ އެވެ. ހަމައެކަނި ކޯލް ސެންޓަރުން އެކަނި ވެސް ދައްކައިދެނީ ކޮވިޑްގެ ނުރައްކާތެރިކަމާއި އޮތް ގޮންޖެހުންތަކެވެ.\nއެޗްއީއޯސީގެ މުވައްޒަފުން މަސައްކަތުގައި.\nސިއްހީ އެހީތެރިން މިހާ ބޮޑަށް ވަރުބަލިވި ޒަމާނެއް ރާއްޖެ ދެކެފައެއް ނުވެ އެވެ. ކޭސްތައް ދަނީ ގިނަވަމުންނެވެ. އެޑްމިޓްކުރަން ޖެހޭ މީހުންގެ އަދަދު ދަނީ ގިނަވަމުންނެވެ. ސިއްހީ ބައެއް އެހީތެރިންނަށް ރަނގަޅަށް ނުކެވި، ތިން ހަތަރު ކިލޯ ހިކިއްޖެ އެވެ. ކޮންމެ ނަރުހަކާއި ކޮންމެ ޑޮކްޓަރަކު ބަލަން ޖެހޭ ބަލިމީހުންގެ ނިސްބަތް އެތައް ތަނެއް\nމައްޗަށް ހިނގައްޖެ އެވެ. ސިއްހީ ނިޒާމަށް މިހާ ބޮޑު ލޮޅުމެއް އެރުމުން، އެކަމާ މެދު އާންމުންގެ ނުވިސްނާ ނަމަ، ނުރައްކަލުން އަރައިގަނެވޭނެ ދުވަހެއް ލަފާކުރަން ވެސް އުނދަގުލެވެ.\nކޮވިޑްގެ ބަލި މީހަކަށް އައިސީޔޫގައި ފަރުވާދެނީ.\nކޮވިޑް-19ގެ މި ބަލިމީހާއަށް ފަރުވާދެމުން އެދަނީ ވެންޓިލޭޓަރުގަ އެވެ. މިއީ ކޮވިޑް-19ގެ އެންމެ ހިތްދަތި ހާލަތެވެ. މިހާރު ވެސް ތިން މީހަކު ގެންދަނީ ވެންޓިލޭޓަރުގައި މަރާ ހަނގުރާމަކުރަމުންނެވެ. އަށް މީހަކު އައިސީޔޫގައި އެބަ އޮތެވެ. މިހާތަނަށް 29 މީހަކު މި ބަލީގައި މަރުވެއްޖެ އެވެ. މިއީ ރާއްޖޭގެ ނިސްބަތުން ބޮޑެތި އަދަދުތަކެވެ. އާންމުން މިކަމާ މެދު ނުވިސްނައިފި ނަމަ، ގެއްލޭ ފުރާނަތަކުގެ އަދަދު ވެސް ދާނީ މައްޗަށެވެ.\nކޮވިޑްގެ ބަލި މީހެއްގެ ޖަނާޒާ ކުރިއަށް ގެންދަނީ.\nފުރާނަ އަކީ އަނބުރާ ލިބޭ އެއްޗެއް ނޫނެވެ. މީހެއްގެ މަރަކީ އެތައް ބައެއްގެ ލޯބި، މުޅި އުމުރަށް ވަކިވެ ދިއުމެވެ. އެކަމަކު މި ގޮތަށް ސަންދޯއްއުފުލަން ޖެހޭ ވަރަށް ކޮވިޑް-19 ވަނީ ރާއްޖޭގައި ފެތުރިފަ އެވެ. މީގެ ކޮންމެ ޖަނާޒާއަކާ އެކު ދިވެހި އެތައް އާއިލާއެއްގެ ރުއިމުގެ އަޑު ވަނީ ގަދަވެފަ އެވެ. މި ކަރުނައިން މުޖުތަމައު ސަލާމަތްކުރަން، ކެތްތެރިކަމާ އެކު މަސައްކަތްނުކޮށް ވާކަށް ނެތެވެ. މި ހިތްދަތިކަން މާޒީއަށް ދޫކޮށްލެވެން އޮތީ، އެންމެން ވެސް ކޮވިޑް-19 އިން ރައްކާތެރިވާން ފިޔަވަޅުތައް އަޅައިގެންނެވެ.\nމިއަދު ޕޮޒިޓިވްވީ 246 މީހުން، މާލެއިން 88\nކޮވިޑުގައި 92 އަހަރުގެ ދިވެއްސަކު މަރުވެއްޖެ\nސިޒޭރިއަން ހެދި ޒުވާނަކު ކޮވިޑުގައި ހާލު ބޮޑުވެ، މަރުވެއްޖެ